6. Δικαιοσύνη στην ψυχή και την πόλη: Ο Πλάτων

Εισαγωγή στον Πλάτωνα: Στην Πλατωνική πολιτεία θα χρειαστεί να ρίξουμε μια πιο ακριβή και πιο ουσιαστική ματιά. Η πολιτεία αποτελεί ένα μεγάλο κεφάλαιο στην παγκόσμια φιλοσοφική σκέψη οπότε δικαίως θα μας απασχολήσει περισσότερο. Σύμφωνα μάλιστα με τον Άγγλο φιλόσοφο και μαθηματικό Alfred North Whitehead: 

«Ο πλέον ασφαλής χαρακτηρισμός της ευρωπαϊκής φιλοσοφικής παράδοσης είναι ότι αποτελείται από υποσημειώσεις στον Πλάτωνα. Δεν εννοώ ακριβώς τη συστηματική εκείνη οργάνωση της σκέψης που οι μελετητές εξήγαγαν από τα γραπτά του. Υπαινίσσομαι τον πλούτο των γενικών ιδεών που είναι διασκορπισμένος σε όλο του το έργο».

Δεν υπάρχει αμφιβολία ότι ο Σωκράτης συνέβαλε πολύ στη εξέλιξη της φιλοσοφικής σκέψης. Ωστόσο, μόνο μέσα από απορητικούς διαλόγους, όπως είναι αυτοί που διεξήγε ο Σωκράτης, δεν μπορεί κανείς να καταλήξει σε θετικά συμπεράσματα. Ας αφήσουμε λοιπόν στην άκρη τα Σωκράτη και ας επικεντρωθούμε από εδώ κι εμπρός στον Πλάτωνα. 

Η πλατωνική Πολιτεία ξεκινάει και αυτή από μια ουτοπική υπόθεση.  Η ουτοπία έχει λειτουργήσει σε πολλά φιλοσοφικά έργα ως όχημα υπέρβασης μιας κατεστημένης και παραδεδεγμένης ανάγνωσης του κόσμου. Η Πολιτεία είναι ένα συγκλονιστικό έργο που θέτει ορισμένα καίρια και θεμελιώδη ερωτήματα, ενώ είναι το πρώτο φιλοσοφικό έργο που αναζητεί με τρόπο συγκροτημένο απαντήσεις στα ερωτήματα που θέτει. Η Πολιτεία είναι επίσης ένα πολύ ζωντανό λογοτεχνικό έργο. Μολονότι ο Πλάτων μισούσε τους ποιητές και ήθελε να τους εξοβελίσει, είχε υπάρξει και ο ίδιος ποιητής, και το λογοτεχνικό του χάρισμα βγαίνει αβίαστα από το έργο του. 

Η βασική του αντίρρηση απέναντι στους ποιητές συνοψιζόταν στο ότι τα έργα τους ενείχαν το στοιχείο της μυθοπλασίας. Επιπλέον, αμφισβητούσε το κατά πόσον οι ποιητές διέθεταν την αναγκαία γνώση για να πραγματεύονται με ικανοποιητικό τρόπο τα υψηλά θέματα με τα οποία καταπιάνονταν. Με λίγα λόγια, κατά τον Πλάτωνα, οι ποιητές δεν έπρεπε να πραγματεύονται δυσχερή θέματα όπως είναι το αγαθό και το κακό. Και μολονότι αναγνωρίζει στον Όμηρο την αξία μιας αυθεντίας και αποδέχεται τους μιμητικούς ποιητές, θεωρεί ότι η ποίηση λειτουργεί παραπλανητικά σε σχέση με αυτό που χρειάζεται η πόλη. Υπ’ αυτήν την έννοια, ο Πλάτων εργαλειοποιεί πολιτικά την ποίηση και αυτός ακριβώς είναι και ο λόγος  που τον οδηγεί στο συμπέρασμα ότι πρέπει να αποκλείσει τους ποιητές από την Πολιτεία του. Η τέχνη όμως ενέχει αναγκαστικά το χαρακτηριστικό της μυθοπλασίας. Ίσως αυτό που πράγματι ενοχλεί τον Πλάτωνα είναι ότι η τέχνη συνήθως δεν παίρνει θέση, ότι συνήθως δεν είναι στρατευμένη. Η άποψη του αυτή χαρακτηρίζεται ως ένα βαθμό από την ακρότητά της (όπως άλλωστε και η άποψή του για την ευγονική), ιδίως αν αναλογιστούμε ότι η αρχαία τραγωδία κατείχε σημαντική θέση στην πολιτική ζωή της αρχαίας Αθήνας. 

Σύμφωνα με χαρακτηριστική έκφραση του Πλάτωνα, η οποία φωτίζει πολύ καθαρά τη φιλοσοφική του αντίληψη: «αυτό που κρίνεται κάθε άλλο παρά αδιάφορο είναι: πρόκειται για το πώς θα ζήσουμε τη ζωή μας». Όλα, λοιπόν, τα ερωτήματα που θέτει ο Πλάτων τα ανάγει σε αυτό το πολιτικό ερώτημα: «Πώς θα ζήσουμε τη ζωή μας;» και πιο συγκεκριμένα «Πώς θα ζήσουμε τη ζωή μας μαζί με τους άλλους;» Το ερώτημα που τίθεται είναι το ερώτημα της ζωής. Είναι το ερώτημα του βίου που συνδέεται με την αναζήτηση ενός αγαθού, της ευδαιμονίας. Ο Πλάτων θέτει το ερώτημα αυτό και προσπαθεί να το απαντήσει με τρόπο πολύ πιο συγκροτημένο από το Σωκράτη.

Η Πολιτεία είναι ο κατ’ εξοχήν διάλογος για τη δικαιοσύνη και όχι απλώς ένας διάλογος για τις διάφορες αρετές (π.χ. τη σωφροσύνη, την ανδρεία κλπ). Στην Πολιτεία, οι ήρωες του διαλόγου συζητούν για την πιο κεντρική αρετή απ’ όλες, τη Δικαιοσύνη. Άλλωστε, ο Σωκράτης και ο Πλάτων πίστευαν στην ενότητα των αρετών (excellences), πίστευαν δηλαδή ότι ο κάθε άνθρωπος θα πρέπει να εμφορείται από όλες τις ανθρώπινες αρετές: δεν αρκεί να είσαι ανδρείος αλλά θα πρέπει να είσαι και σώφρων (ειδάλλως είσαι απερίσκεπτος) και δεν αρκεί να είσαι σώφρων αλλά θα πρέπει να είσαι και δίκαιος, ό, τι και αν σημαίνει αυτό. Από την άλλη μεριά, ο Αριστοτέλης συνδέει τις αρετές με την ικανότητα των ανθρώπων να πράττουν και τις διαχωρίζει σε πρακτικές και πνευματικές αρετές. Κατά τον Πλάτωνα και τον Σωκράτη, η δικαιοσύνη δεν μπορεί να θεωρηθεί ως το μέσον για να φτάσουμε κάπου αλλού, όπως πίστευαν οι σοφιστές που υπολείπονταν σε κριτικό πνεύμα. Στον αντίποδα της σοφιστικής σκέψης, ο Σωκράτης δεν παραγνωρίζει την αξία της δικαιοσύνης ως αρετής, όπως κάνουν οι αλαζονικοί σοφιστές, αλλά την θεωρεί αυταξία, δηλαδή πιστεύει ότι αξίζει ως αυτοσκοπός και όχι μόνο για τα αποτελέσματα που γεννά. Τελικά όλο το σωκρατικό και πλατωνικό επιχείρημα είναι αυτό. Μάλιστα, η δικαιοσύνη αναγνωρίζεται για πρώτη φορά και ως ιδιότητα της πόλης.

Σύμφωνα με ένα απόσπασμα του Ηροδότου: 

«Αν προσφέραμε στους ανθρώπους τη δυνατότητα να διαλέξουν απ’ όλα τα έθιμα του κόσμου εκείνα που θα τους φαινόντουσαν καλύτερα, στο τέλος θα επέλεγαν τα δικά τους: τόσο πεπεισμένοι είναι ότι τα δικά τους ήθη είναι κατά πολύ ανώτερα από τα ήθη των άλλων… και ο Πίνδαρος είχε δίκιο όταν έλεγε ότι ‘ο νόμος είναι βασιλιάς όλων.’»
Στο απόσπασμα αυτό, το οποίο μας θυμίζει ορισμένες προτάσεις της θεωρίας του πολιτισμικού σχετικισμού, η έννοια του νόμου δε χρησιμοποιείται από τον Ηρόδοτο και τον Πίνδαρο με τη θετικιστική της διάσταση (= δίκαιο που έχει τεθεί), αλλά ως νόμος εννοείται η σύμβαση, αυτό που έχει γίνει αποδεκτό. Την αντίληψη αυτή δεν φαίνεται να συμμερίζεται καθόλου ο Πλάτων.

Εισαγωγή στην Πολιτεία: Στο ξεκίνημα της Πολιτείας, ο Πλάτων παίρνει τον Σωκράτη να πάνε στον Πειραιά, για να θυσιάσουν σε μια όχι ιδιαίτερα σημαντική θεά, τη Βενδίδα. Μετά τη θυσία, ο Πλάτων και ο Σωκράτης επισκέπτονται το σπίτι του πλούσιου εμπόρου Κέφαλου και εκεί ξεκινάει μια συζήτηση μεταξύ των παρισταμένων σχετικά με το τι είναι η δικαιοσύνη. Στη συζήτηση αυτή συμμετέχει ο Κέφαλος, ο Αδείμαντος, ο Γλαύκων, ο Θρασύμαχος, ο Κλειτοφών, ο Σωκράτης και ο Πολέμαρχος. Κατά την εξέλιξη της κουβέντας αρχίζουν να ακούγονται διάφορες στάσεις, θέσεις, απόψεις, θεωρήσεις και κρίσεις των συνομιλητών για τη δικαιοσύνη. Κάθε πρόσωπο έχει επιλεγεί με προσοχή από τον Πλάτωνα, έτσι ώστε να εκφράζει κάποιες πολύ συγκεκριμένες αντιλήψεις για τη δικαιοσύνη και πάντως όλοι τους έχουν μια θεωρία για το τι είναι δίκαιο και για το που θα το αναζητήσουμε, δηλαδή πού θα αναζητήσουμε την αυθεντία που θα μας πει ποιο είναι το δίκαιο.

Ο Κέφαλος είναι αυτός που υποστηρίζει ότι το δίκαιο μπορούμε να το βρούμε στις κοινωνικές συμβάσεις. Κατά τον Κέφαλο, δίκαιο είναι αυτό που γίνεται δεκτό στην αγορά και στις συναλλαγές. Με άλλες λέξεις, αυτό που αποδεχόμαστε στην κοινωνική ζωή, δηλαδή το να τηρεί κανείς τις υποσχέσεις του, είναι το δίκαιο. Ως έμπορος και άνθρωπος των συναλλαγών, ο Κέφαλος αναζητεί την πηγή του δικαίου εκεί που οι άνθρωποι ζουν μια πραγματική ζωή και συναλλάσσονται, εκεί που επικοινωνούν και ανταλλάσσουν λέξεις και υποσχέσεις. Η άποψη αυτή του Κέφαλου δεν ικανοποιεί ούτε το Σωκράτη ούτε το Θρασύμαχο, οι οποίοι συμμαχούν στο συγκεκριμένο ζήτημα, κατά το ότι αντιπαλεύουν την συμβατική ηθική (conventional morality). Δίκαιο, γι’ αυτούς, δεν είναι αυτό που είναι χρήσιμο στις καθημερινές μας συναλλαγές και στην καθημερινή μας επικοινωνία, όσο και αν είναι ωφέλιμο.

Ο Πολέμαρχος είναι αυτός που επικαλείται ένα επίγραμμα του Σιμωνίδη, σύμφωνα με το οποίο «τούτο είη το δίκαιον, το προσήκον εκάστω αποδιδόναι». Έτσι, στη θέση των συναλλακτικών ηθών που πρότεινε ο Κέφαλος, ο Πολέμαρχος αντιπροτείνει έναν ποιητή ως αυθεντία. Μάλιστα, το επίγραμμα του Σιμωνίδη εξέτασαν αργότερα και οι Στωικοί, και μέσω αυτών κατάφερε να φτάσει η απήχησή του μέχρι και τον Κάντ. Ως πρόταση για τη δικαιοσύνη, το επίγραμμα του Σιμωνίδη είναι ιδιαίτερα γοητευτικό. Τι είναι όμως αυτό που αξίζει ο καθένας να του αποδοθεί; Πολύ ωραίο ακούγεται αλλά ούτε και αυτό μας ικανοποιεί. 

Αν θέλαμε να παρουσιάσουμε μέσα από ένα διάγραμμα τις αντιμαχόμενες θεωρίες για τη δικαιοσύνη που εκτίθενται στην Πολιτεία, τότε το διάγραμμά μας θα ήταν κάπως έτσι:

i. Οι προτάσεις της ομάδας του Πειραιά (Κέφαλος – Πολέμαρχος)

ii. Η άποψη του Θρασύμαχου (κυνικός και κριτικός)

iii. Το επιχείρημα του Γλαύκωνα και του Αδείμαντου (συμβολαϊκή αντίληψη για τη δικαιοσύνη)

iv. Το τελικό επιχείρημα του Σωκράτη

Αφού, λοιπόν, ολοκλήρωσαν τις σκέψεις τους ο Κέφαλος και ο Πολέμαρχος, το λόγο παίρνει ο Θρασύμαχος, ο οποίος λέει κάτι που πέφτει σαν κεραυνός εν αιθρία μέσα στη συζήτηση. 

«Το δίκαιο δεν είναι τίποτε άλλο από το δίκαιο του ισχυρότερου. Μα γιατί δεν επικροτείς αυτήν την άποψη; Δεν έχεις τη διάθεση να το κάνεις!»

Τι εννοεί με αυτή του την αποστροφή ο Θρασύμαχος; Πώς θα πρέπει να την διαβάσουμε; Μήπως είναι μια ρεαλιστική ανάγνωση του δικαίου όπως αυτό εκδηλώνεται μέσα στην πραγματικότητα των σχέσεων μεταξύ των ανθρώπων και μεταξύ των πόλεων; Μήπως είναι κάτι που μας θυμίζει πολύ έντονα τη Θουκιδίδεια προσέγγιση της δικαιοσύνης στο διάλογο μεταξύ των Αθηναίων και των Μηλίων; Τι είπαν οι πρέσβεις των Αθηναίων στους Μηλίους;

«Λοιπόν, δεν θα αρχίσουμε πάλι να μεγαληγορούμε για γνωστά πράγματα, ότι δηλαδή δικαιούμαστε να έχουμε την ηγεμονία, εφόσον εμείς σώσαμε την Ελλάδα από τους Πέρσες ή ότι ερχόμαστε εναντίον σας, επειδή μας αδικήσατε. Αλλά κι εσείς μη νομίζετε πως θα μας πείσετε με επιχειρήματα του τύπου: ''είμαστε μεν άποικοι των Σπαρτιατών, όμως δεν πήγαμε με το μέρος τους και δεν σας έχουμε πειράξει ποτέ''. Απαιτούμε να ενεργήσουμε κι εμείς κι εσείς σύμφωνα με τις πραγματικές μας σκέψεις. Και, μεταξύ μας, καλό είναι να μην ξεχνάτε ότι το δίκαιο, όπως το καταλαβαίνουν οι άνθρωποι, ισχύει, όταν οι αντίπαλοι είναι ίσοι. Διαφορετικά οι δυνατοί κάνουν αυτό που θέλουν και οι αδύνατοι υποχωρούν.

Σας πληροφορούμε ότι δεν έχουμε καμιά απολύτως ανησυχία για τυχόν μελλοντική κατάλυση της ηγεμονίας μας. Στους νικημένους δεν είναι φοβεροί αυτοί που ηγεμονεύουν άλλους (ενν. τους Σπαρτιάτες). Φοβεροί είναι οι υπήκοοι, αν συμβεί και επιτεθούν και νικήσουν τους αφέντες τους. Αλλά για τέτοιους υποθετικούς κινδύνους, αφήστε μας να ανησυχούμε εμείς. Εδώ ήρθαμε για το συμφέρον της ηγεμονίας μας και για τη δική σας σωτηρία. Επιθυμούμε να είμαστε ηγεμόνες χωρίς εσείς να μας παρεμβάλλετε εμπόδια. Η σωτηρία της πόλης σας θα είναι ωφέλιμη και για τους δυο μας.

Διότι πιο πολύ μας βλάπτει η φιλίας σας παρά η έχθρα σας. Η φιλίας σας θα είναι για τους υπηκόους μας απόδειξη της αδυναμίας μας. Αντίθετα το μίσος σας θα είναι η απόδειξη της δύναμής μας. Η υποδούλωσή σας θα μας δώσει ασφάλεια έναντι των υπηκόων μας που θα δουν πόση δύναμη διαθέτουμε κι έτσι θα κάθονται ήσυχοι. Άρα η υποδούλωσή σας είναι ασφάλεια για μας.

Τους στεριανούς δεν τους θεωρούμε επικίνδυνους, διότι όσοι είναι ελεύθεροι, θα τους πάρει χρόνο να συνταχθούν εναντίον μας. Επικίνδυνοι είναι οι νησιώτες που, όπως εσείς, δεν έχουν υποταχθεί σε ξένη ηγεμονία και όλοι εκείνοι που εναντιώνονται στην υποταγή τους. Διότι αυτοί παρασύρονται από την απερισκεψία τους και βάζουν σε κίνδυνο και τους εαυτούς τους κι εμάς».

Αν εντάξουμε σε αυτά τα συμφραζόμενα τα όσα μας λέει ο Θρασύμαχος (έτσι ακριβώς ερμηνεύει τα λόγια του Θρασύμαχου η μία από τις δύο βασικές αναγνώσεις που έχουν γίνει σε αυτά), τότε είναι προφανές ότι ο Θρασύμαχος δεν μας λέει τι είναι το δίκαιο αλλά πώς χρησιμοποιείται το δίκαιο από τους ισχυρούς, δηλαδή ο Θρασύμαχος υιοθετεί τη θέση ενός πολιτικού κοινωνιολόγου, ο οποίος κάνει μια περιγραφική/αναλυτική προσέγγιση του δικαίου, χωρίς να διατυπώνει μια φιλοσοφική στάση. Αν αυτή είναι η σκοπιά του Θρασύμαχου, τότε είναι πολύ πιθανόν ότι έχει δίκαιο, πλην όμως ο λόγος του μένει γυμνός από μια θετική άποψη για το τι είναι το δίκαιο. Τόσο όμως η πρόταση του Θρασύμαχου, όσο και (κυρίως) ο διάλογος μεταξύ Αθηναίων και Μηλίων, μας προκαλούν να αντιδράσουμε και να εξεγερθούμε, διότι οι Αθηναίοι δεν αντιμετωπίζουν τους Μηλίους σύμφωνα με μια δίκαιη αντίληψη, σύμφωνα δηλαδή με το τι είναι ορθό να πράξουν. Ας διερωτηθούμε λοιπόν: μπορεί άραγε να εξαχθεί κανονιστικό πόρισμα από τα όσα λέει ο Θρασύμαχος; Ή όταν φτάσει η στιγμή να εξαχθεί αυτό το συμπέρασμα ο Θρασύμαχος πέφτει στο κενό; 

Με βάση την πρώτη ερμηνευτική προσέγγιση των λόγων του Θρασύμαχου, η ανωτέρω φράση του απηχεί μια περιγραφική ανάλυση της πραγματικότητας, χωρίς καμία αξιολόγησή της και χωρίς κανένα κανονιστικό φορτίο. Είναι περίπου σαν να ρωτάται κανείς για το τι είναι η υψηλή ραπτική και να απαντάει ότι υψηλή ραπτική είναι αυτό που συμβαίνει στους οίκους μόδας των Παρισίων. Μόνο που η συζήτηση για τη δικαιοσύνη δεν μπορεί να διεξαχθεί με τους ίδιους περιγραφικούς όρους που μπορούμε να συζητήσουμε για την υψηλή ραπτική. Όταν, λοιπόν, ο Θρασύμαχος μας λέει ότι δίκαιο είναι αυτό που κάνουν οι ισχυροί (τελεία και παύλα), μπλοκάρει από πολύ νωρίς την εξέλιξη της όποιας συζήτησης για την αναζήτηση της δικαιοσύνης. Είναι δυνατόν να λέμε ότι οι βομβαρδισμοί αμάχων αποδεικνύουν ότι δεν υπάρχει δικαιοσύνη; Ή μήπως συμβαίνει το ακριβώς αντίθετο, δηλαδή το ότι διαφωνούμε με αυτές τις βίαιες ενέργειες επειδή είναι άδικες;

Ωστόσο, στη Θρασυμάχεια ρήση έχει δοθεί και μία δεύτερη ερμηνεία. Σύμφωνα με την ερμηνεία αυτή, εκείνο που στην πραγματικότητα εννοεί ο Θρασύμαχος γύρω από τη δικαιοσύνη είναι πως: «Έτσι έχουν παιδιά τα πράγματα και όποιος τα καταφέρει καλύτερα... Προσπαθήστε, λοιπόν, να γίνετε ισχυροί ή να καλοπιάσετε τους ισχυρούς, αλλιώς αφεθείτε στη μοίρα σας». Αν αυτή είναι η αληθινή σημασία των λόγων του Θρασύμαχου, τότε για τον Θρασύμαχο οι ισχυροί είναι οι αυθεντίες του ηθικού βίου, οι πηγές των ηθικών προτάσεων. Ούτε και αυτή η ανάγνωση μας ικανοποιεί όμως. Πιστεύουμε ότι η δικαιοσύνη είναι κάτι πιο βαθύ από αξιολογικής απόψεως.

Στη συνέχεια, ο Γλαύκων έρχεται να μας παρουσιάσει μια πρόταση, η οποία θα μπορούσε να θεωρηθεί ως η ιδρυτική πράξη της θεωρίας του κοινωνικού συμβολαίου. Διαβάζει κανείς την τοποθέτηση του Γλαύκωνα και είναι στ’ αλήθεια σαν να ακούει τον Hobbes.

Οι αντιπλατωνικές θεωρίες της δικαιοσύνης: Είδαμε μέχρι τώρα ότι η λεγόμενη «συμμαχία του Πειραιά», δηλαδή ο Κέφαλος και ο Πολέμαρχος, απηχούν μια συμβατική αντίληψη για τη δικαιοσύνη. Θεωρούν δηλαδή δίκαιο αυτό που η κοινωνία, σε όλες της τις εκδοχές, θεωρεί ως σωστό. Στην άποψη αυτή, ο Σωκράτης επιχειρεί να αντιτάξει έναν αντίλογο που οδηγεί τον συνομιλητή του σε αδιέξοδο: αν είναι δίκαιο το να επιστρέφεις αυτό που κάποιος σου έχει δανείσει (όπως πιστεύουν οι συναλλασσόμενοι), τότε σε περίπτωση που κάποιος σου έχει δανείσει ένα επικίνδυνο όπλο, τότε εσύ είναι άδικο να μην του το επιστρέψεις, ακόμα και αν στο μεταξύ αυτός έχει παραφρονήσει με κίνδυνο να το χρησιμοποιήσει εναντίον όποιου βρεθεί στο δρόμο του.

Στην συνέχεια, παίρνει το λόγο ο Θρασύμαχος και με την άποψη που διατυπώνει μας γεμίζει σοκ και δέος. Επιχειρήσαμε ήδη δύο αναγνώσεις των λόγων του Θρασύμαχου, και υποστηρίξαμε ότι ιδίως η μία από αυτές τις εκδοχές βρίσκεται πολύ κοντά στη λεγόμενη σχολή του ρεαλισμού (βλ. και το παράδειγμα των Αθηναίων πρέσβεων στη διαπραγμάτευσή τους με τους Μηλίους). Σύμφωνα με τη σχολή αυτή, στις διεθνείς σχέσεις δεν υπάρχει η διάσταση της ηθικής και του δέοντος αλλά το κάθε δρων υποκείμενο (το κάθε κράτος), ακολουθεί μόνο το εγωιστικό του συμφέρον. Από την άλλη μεριά, στις διαπιστώσεις αυτές του Θρασύμαχου, εμείς καταλογίσαμε το μειονέκτημα ότι είναι απλώς περιγραφικές και ότι αρμόζουν σε πολιτικό κοινωνιολόγο και όχι σε φιλόσοφο του δικαίου. Προϋποθέσαμε μάλιστα ότι η έννοια της δικαιοσύνης εμφανίζει ένα θετικό περιεχόμενο, αίτημα που δεν μπορεί να ικανοποιηθεί αν αρκεσθούμε στα όσα λέει ο Θρασύμαχος για τον τρόπο που χρησιμοποιούν το δίκαιο οι ισχυροί. Εξ άλλου, το θέμα της δικαιοσύνης μας απασχολεί ακριβώς επειδή την προϋποθέτουμε υπάρχουσα με ορισμένο θετικό περιεχόμενο.

Για να στηρίξει την άποψή του, ο Θρασύμαχος επικαλείται έναντι του Σωκράτη το παράδειγμα του βοσκού, δηλαδή μια μεταφορά: 

«Πιστεύεις ότι ο τσοπάνης και οι γελαδάρηδες (= ο Θρασύμαχος αναφέρεται με τρόπο μεταφορικό στους κυβερνήτες της πόλης και ίσως μάλιστα στους καλούς κυβερνήτες) κοιτάζουν το καλό των προβάτων και των βοδιών, κι ότι τα θρέφουν και τα φροντίζουν αποβλέποντας σε κάτι άλλο κι όχι στο καλό των αφεντικών τους και το δικό τους και νομίζεις ότι οι κυβερνήτες στις πολιτείες, εννοώ όσους πραγματικά κυβερνούν, έχουν κάτι άλλο στο μυαλό τους γι’ αυτούς τους οποίους κυβερνούν απ’ ό, τι θα είχε κανείς για πρόβατα και ότι κάτι άλλο σκέφτονται μέρα και νύχτα…»

Ουσιαστικά λοιπόν, το ερώτημα που θέτει ο Θρασύμαχος είναι το εξής: για ποιο λόγο μας κυβερνούν οι κυβερνήτες;

Ο Σωκράτης από την πλευρά του υποστηρίζει ότι: 

«Καμιά τέχνη και καμιά αρχή δεν φροντίζει μόνο για το δικό της όφελος αλλά, όπως λέγαμε πρωτύτερα, φροντίζει για το όφελος εκείνου που είναι στην εξουσία της και δίνει τις εντολές της αποβλέποντας στο να εξασφαλίσει το δικό του συμφέρον. Κι αυτό το κάνει γιατί νοιάζεται για το συμφέρον του ασθενέστερου, εκείνου δηλαδή, που αυτή εξουσιάζει, κι όχι για το συμφέρον του ισχυρότερου.» 

Είναι αλήθεια, λοιπόν, ότι οι κυβερνήτες έχουν πολλές φορές χρησιμοποιήσει την εξουσία τους όχι επ’ αγαθό. Κατά τούτο ο Θρασύμαχος δεν έχει δίκιο. Ωστόσο, όπως κάθε τέχνη δεν φροντίζει μόνο για το όφελος εκείνου που την ασκεί, έτσι και η εξουσία ασκείται πρωτίστως για το καλό των εξουσιαζόμενων.

«Είναι επομένως φανερό ότι η αδικία έχει τέτοια δύναμη, ώστε όπου τυχόν παρουσιάζεται, είτε σε πόλη, είτε σε στράτευμα, είτε σε ομάδα ανθρώπων, είτε σε ό, τι άλλο, πρώτα θα παραλύσει κάθε ενεργητικότητα επειδή φέρνει στάσεις και διχόνοιες. Έπειτα θα γεννήσει έχθρα στο ίδιο το άτομο, ακόμα, για καθετί που δεν του είναι όμοιο με το δίκαιο. Έτσι δεν είναι; Και μέσα στην ψυχή ενός μονάχα ανθρώπου λοιπόν, κι αν υπάρχει η αδικία, τα ίδια αποτελέσματα θα ‘χει, σύμφωνα με τη φύση της. Θα τον κάνει, πρώτα-πρώτα ανίκανο για κάθε ενέργεια, αφού θα είναι πια αδύνατο σε αυτόν να ενεργεί ως κάτι ενιαίο (= κυρίαρχη η έννοια και η σημασίας της ενότητας στον Πλάτωνα). Έπειτα θα τον κάνει εχθρικό απέναντι στους δίκαιους, απέναντι σε κάθε αντίπαλο και απέναντι στον ίδιο. Δεν είναι έτσι;»

Στο σημείο αυτό προαναγγέλλεται από το Σωκράτη η κεντρική σωκρατική και πλατωνική θέση ότι η δικαιοσύνη έχει εσωτερική αξία, είναι αυτοσκοπός και την επιδοκιμάζουμε ανεξάρτητα από τα θετικά της αποτελέσματα. Μάλιστα, υφέρπει σε όλα τα σημεία του κειμένου ένας παραλληλισμός μεταξύ πολιτείας και ατόμου, μεταξύ πόλης και ψυχής. Έτσι, η αδιόρατη είσοδος της αδικίας στην πόλη και στην ψυχή, κατακερματίζει το υποκείμενο, είτε αυτό είναι ατομικό είτε είναι συλλογικό. Το κακό και η υπονόμευση που προκαλείται, η αδικία τα επιφέρει τελικά στο ίδιο μας το πρόσωπο, στην ίδια μας την πόλη. Στο σημείο αυτό, ο λόγος του Σωκράτη/Πλάτωνος μας θυμίζει λίγο την κατηγορική προσταγή του Καντ. Συλλαμβάνει, δηλαδή, ο Πλάτων πάνω από 2.000 χρόνια πριν από τον Καντ, την ανάγκη μιας κανονιστικής ακεραιότητας, δηλαδή την ανάγκη να έχει κανείς μια συνοχή και μια έλλειψη αντιφάσεων στις πράξεις του. Ορισμένοι μελετητές, παίρνοντας αφορμή από το σημείο αυτό και από ορισμένα άλλα, μας προτρέπουν να ξαναδιαβάσουμε την Πολιτεία, αφήνοντας έξω τη μεταφυσική θεωρία των ιδεών που διατυπώνεται στο ίδιο έργο.

Το επιχείρημα του έργου. Ένας δεύτερος κύκλος επιχειρηματολογίας και ελέγχου από τον Σωκράτη, αναφέρεται στα όργανα και τα εργαλεία επίτευξης των σκοπών μας: 

«Νομίζω, λοιπόν, ότι τώρα πια μπορείς να αντιληφθείς καλύτερα τι ρωτούσα τώρα δα, όταν δηλαδή ζητούσα να μάθω αν έργο ενός οποιουδήποτε πράγματος είναι εκείνο που μπορεί να εκτελέσει μόνο αυτό το πράγμα ή αυτό που μπορεί να εκτελέσει καλύτερα απ’ όλα τα άλλα»

Στο σημείο αυτό, ο Πλάτων ξεκινάει από την υπόθεση ότι κάθε πράγμα ή όργανο έχει ένα αγαθό, ένα σκοπό, μια λειτουργία (π.χ. τα μάτια είναι για να βλέπουμε). Στην συνέχεια, ο Πλάτων μας λέει ότι ο ίδιος σκοπός μπορεί να υπηρετηθεί από περισσότερα όργανα, όμως κάποια από αυτά τον υπηρετούν καλύτερα από τα υπόλοιπα. Για παράδειγμα, το πριόνι μπορεί να εκτελέσει το έργο που εκτελεί το κλαδευτήρι, όμως το κλαδευτήρι το εκτελεί καλύτερα. Ξεκινάμε, λοιπόν, από το έργο που θέλουμε να επιτελέσουμε και στη συνέχεια διαλέγουμε το κατάλληλο όργανο για να το φέρουμε σε πέρας. Μάλιστα, θα πρέπει να επιλέξουμε το καλύτερο από αυτά τα κατάλληλα όργανα (π.χ. ψάχνουμε να βρούμε το καλύτερο κλαδευτήρι). Ύστερα, προσπαθούμε να προσδιορίσουμε τις ιδιότητες εκείνες που καθιστούν το κλαδευτήρι το βέλτιστο όργανο για το συγκεκριμένο σκοπό που θέλουμε να επιτελέσουμε. Παρομοίως, η καλή Πολιτεία είναι αυτή που επιτελεί με τον καλύτερο τρόπο τους σκοπούς της, δηλαδή την εξασφάλιση τροφής, στέγης, ένδυσης, άμυνας κλπ. Ποιος είναι λοιπόν, ο πιο κατάλληλος να ηγηθεί αυτής της Πολιτείας; Ποια ιδιότητα θα πρέπει να έχει στο μέγιστο βαθμό ο άριστος κυβερνήτης; Κατά τον Πλάτωνα, καταλληλότερος να κυβερνήσει την «Καλλίπολιν» είναι ο αγαθός ηγέτης και η απαραίτητη προς τούτο ιδιότητα είναι να είναι δίκαιος.

Το δαχτυλίδι του Γύγη. Σε ένα τρίτο κύκλο επιχειρηματολογίας, ο Σωκράτης υποστηρίζει ότι, ναι μεν η δικαιοσύνη μας αποφέρει ορισμένα εξωτερικά αγαθά, όπως είναι ο πλούτος, η δύναμη κλπ, όμως το κυριότερο στοιχείο είναι η ουσία της δικαιοσύνης ως τέτοιας, η δικαιοσύνη ως αυτοσκοπός. Ο Γλαύκων το αμφισβητεί αυτό. Παρουσιάζει έναν μύθο, τον μύθο του Γύγη, και διερωτάται με αφορμή αυτόν, αν η δικαιοσύνη είναι σε τελική ανάλυση αυτοσκοπός ή μέσον. Τι θα γινόταν αν μπορούσαμε να φορέσουμε ένα δαχτυλίδι, να γίνουμε αόρατοι και να τελέσουμε κάθε είδους ανομήματα, αδικίες και αλλότριες ακολασίες, χωρίς να κινδυνεύουμε να γίνουμε αντιληπτοί και άρα χωρίς να φοβόμαστε τίποτα σε επίπεδο επιβολής συνεπειών; Στην περίπτωση αυτή, όλοι μας θα επιλέγαμε να είμαστε άδικοι. Ώστε, κατά τον Γλαύκωνα, κανείς δεν είναι δίκαιος με τη θέλησή του αλλά από αναγκασμό. 

Μάλιστα, σύμφωνα με την άποψη του Γλαύκωνα, είναι σωστή η στάση μας να φορέσουμε το δαχτυλίδι του Γύγη και να αδικήσουμε. Και αυτό, διότι η διάπραξη αδικιών, οι οποίες θα μείνουν ατιμώρητες, είναι πολύ πιο ωφέλιμη από την τήρηση μιας δίκαιης στάσης. Συνεπώς, το καίριο ερώτημα που θέτει ο Γλαύκων είναι το εξής: τελικά θα είχαμε λόγο να είμαστε δίκαιοι, αν δεν υπήρχαν συνέπειες στο να είμαστε άδικοι; Στο ερώτημα αυτό ο Γλαύκων απαντάει ως εξής: η δικαιοσύνη δεν είναι αυτοσκοπός. Ή είναι ωφέλιμη και την επιλέγουμε ή, αν δεν είναι ωφέλιμη, δεν έχουμε λόγο να την ακολουθήσουμε. Πώς να μη βάλουμε το χέρι στο βάζο με τις καραμέλες, όταν μπορούμε να πάρουμε όσες θέλουμε, χωρίς να τιμωρηθούμε; 

Στο σημείο αυτό ανακύπτει και ένα θέμα σύνδεσης της δικαιοσύνης με τη δημοσιότητα. Όλες οι θεωρίες της δικαιοσύνης στηρίζονται στην έννοια της δημοσιότητας. Κάτω από το πέπλο της ανωνυμίας και της άγνοιας, μπορεί κανείς να καταχραστεί και την ελευθερία και την εξουσία. Τίθεται όμως το ερώτημα: ενόσω ο Γύγης βρίσκεται στην κρεβατοκάμαρά του, μήπως τελικά θα πρέπει να είναι διαυγής; Μήπως το δαχτυλίδι του Γύγη που μας κάνει αόρατους μας είναι ωφέλιμο στην κρεβατοκάμαρα (σφαίρα αυτοκαθορισμού και ιδιωτικότητας του ατόμου) αλλά καταντά επικίνδυνο όσο πηγαίνουμε προς την αγορά (δημοσιότητα και αίτημα διαφάνειας);

Το δαχτυλίδι του Γύγη είναι ένας μύθος, ένα νοητικό πείραμα του Γλαύκωνα. Με αφορμή αυτό το μύθο, ο Γλαύκων θέτει ένα καίριο ερώτημα. Ποιος είναι ευτυχέστερος άνθρωπος: ο δίκαιος ή ο άδικος; Ας υποθέσουμε, λοιπόν, ότι έχουμε μπροστά μας δύο υποκείμενα: το ένα είναι ένας καλός και δίκαιος άνθρωπος, ενώ το άλλο είναι ένας κακός και άδικος άνθρωπος. Ας υποθέσουμε ακόμα ότι ο δίκαιος άνθρωπος έκανε τα πάντα σωστά και τίμια στη ζωή του, όμως οδηγήθηκε στο να μην έχει κανένα όφελος από τη δικαιοσύνη (π.χ. έχασε τα λεφτά του, υπέστη μειώσεις και εξευτελισμούς στην υπόληψή του κλπ). Έτσι, βρέθηκε στη χειρότερη μοίρα ως προς τις συνέπειες που υπέστη. Απεναντίας, ο άδικος άνθρωπος, ο οποίος βρισκόταν σε μια επίπλαστη υπόληψη και σε μια συγκάλυψη ως προς τις πράξεις του, απολαμβάνει όλες τις τιμές και τα οφέλη από τις ενέργειές του. Ο μεν δίκαιος υφίσταται τα πάνδεινα, ο δε άδικος τα πάει μια χαρά χωρίς να είναι ούτε κατ’ ελάχιστον δίκαιος.

«Υποστηρίζουν πως από τη φύση είναι καλό πράγμα η αδικία και η δικαιοσύνη κακό, και πως, ωστόσο, το κακό που δοκιμάζει όποιος αδικιέται ξεπερνά πολύ το καλό που κερδίζει όταν αδικεί. Ώστε οι άνθρωποι όταν αδικούν και αδικούνται μεταξύ τους, δοκιμάζουν και τα δύο. Κι όσοι απ’ αυτούς δεν είχαν τη δύναμη ν’ αποφύγουν το ένα και να επιτύχουν το άλλο, σχηματίζουν τη γνώμη, πως ωφελιμότερο τους είναι να συμφωνήσουν μεταξύ τους μήτε να αδικούν μήτε να αδικούνται. Έτσι δημιουργήθηκε η αρχή να θεσπίζουν νόμους και να κάνουν συμφωνίες ανάμεσά τους και ό, τι προστάζει ο νόμος το λένε νόμιμο και δίκαιο». 

Το ερώτημα που θέτει με αδρό τρόπο ο Γλαύκων είναι το εξής: μήπως τελικά, αν προσπαθήσουμε να είμαστε δίκαιοι κινδυνεύουμε να γίνουμε εκείνου που έχει το δαχτυλίδι; Μήπως η κοινωνική πραγματικότητα επιτάσσει να είμαστε άδικοι, προκειμένου να μην αδικηθούμε ακόμα περισσότερο; Υπ’ αυτήν την έννοια, ο Γλαύκων μας ακούγεται σαν ένας πιο λογικός και πιο light Θρασύμαχος. Είναι σαν να μας συμβουλεύει τα εξής: «Αν προσπαθήσετε να είστε δίκαιοι, θα την πατήσετε. Η δικαιοσύνη ωφελεί σε τελική ανάλυση τους άδικους». Αν ακολουθήσουμε αυτήν την παραίνεση, τότε η δικαιοσύνη προκύπτει ως ο συμβιβασμός επί ενός πλαισίου που θα μας προστατέψει από τις υπερβάσεις εκείνων των κοινωνών, οι οποίοι φύσει και θέσει έχουν την ικανότητα να επιβάλλουν τη δική τους βούληση σε βάρος των υπολοίπων.

Στο σημείο αυτό παρεμβαίνει στη συζήτηση και ο Αδείμαντος ο οποίος παίρνει το μέρος του Γλαύκωνα και υποστηρίζει τα εξής:

«Από όλους εσάς, οι οποίοι παρουσιάζεστε ως υμνητές της δικαιοσύνης, αρχίζοντας από τους παλιούς ήρωες, που οι λόγοι τους έχουν σωθεί από την παράδοση, ως τους σημερινούς ανθρώπους,  κανείς από όλους σας ως τώρα δεν κακολόγησε την αδικία ούτε εξύμνησε τη δικαιοσύνη παρά μονάχα για τη δόξα, τις τιμές και τις αμοιβές που προέρχονται από αυτές».

Το επιμύθιο του Γύγη, λοιπόν, αφορά στην καταγωγή της δικαιοσύνης από το συμβόλαιο προστασίας. Η δικαιοσύνη παρουσιάζεται ως ένας ορθολογικός συμβιβασμός. Χάρη στο συμβόλαιο αυτό:

· αποχωρούμε από την κατάσταση της αβεβαιότητας στην οποία βρισκόμαστε ( θωρακιζόμαστε, δηλαδή, απέναντι στους διάφορους επικίνδυνους βοσκούς που κυκλοφορούν και απέναντι στους διάφορους αόρατους Γύγηδες 

· και σε αντάλλαγμα εκχωρούμε μια μεγάλη μας ελευθερία ( την ελευθερία του να είμαστε και εμείς επικίνδυνοι βοσκοί οι αόρατοι άνθρωποι με μαγικά δαχτυλίδια

Αν δεν έχουμε εμείς το μαγικό δαχτυλίδι και κινδυνεύουμε από αυτόν που το έχει, τότε είναι προτιμότερο να παραιτηθούμε απ’ την ελπίδα μας να το αποκτήσουμε, παρά να υφιστάμεθα την πίεση αυτού που το έχει. Έτσι, στα λόγια του Γλαύκωνα και του Αδείμαντου, εμφανίζεται για πρώτη φορά η ιδέα του κοινωνικού συμβολαίου που διατυπώθηκε πολύ αργότερα από τον T.Hobbes.

Ο T.Hobbes και η θεωρία του κοινωνικού συμβολαίου: Ο Τόμας Χομπς (1588-1679) είναι ένας πολύ σημαντικός φιλόσοφος, ανάλογος του Πλάτωνα. Όπως ακριβώς ο Πλάτων αποτελεί το σημείο αναφοράς για την ηθική φιλοσοφία στην αρχαιότητα, έτσι και ο Χομπς έθεσε τις βάσεις της νεωτερικής φιλοσοφίας, αλλάζοντας τρομερά τα μέχρι τότε δεδομένα. Τον Χομπς τον διαβάζουμε πάρα πολύ ακόμα και στις μέρες μας, πράγμα απόλυτα λογικό αφού η μετέπειτα εξέλιξη των ιδεών βασίζεται στους προηγούμενους διανοητές. Από βιογραφικής απόψεως, ο Hobbes έζησε σε μια εποχή τεράστιων πολιτικών και κοινωνικών ταραχών - σε μια εποχή γενικού κινδύνου. Αυτό τον επηρέασε πολύ. Όπως παραδέχεται και ο ίδιος «fear and I were born together». Στη φιλοσοφία του Hobbes οι άνθρωποι γίνονται αντιληπτοί με σημείο αναφοράς όχι κάποιο μεταφυσικό προορισμό, αλλά ως όντα με ανάγκες όπως είναι κυρίως η ανάγκη για ασφάλεια.

Στη φυσική κατάσταση που προϋποθέτει ο Hobbes, βασική ανθρωπολογική συνιστώσα είναι ο εγωισμός. Οι άνθρωποι ενεργούν πρώτα και κύρια εγωιστικά, με επιδίωξη ιδιοτελών συμφερόντων και χωρίς φραγμό. Έτσι λοιπόν, ο Hobbes στηρίζει τη θεωρία του στη μινιμαλιστική ηθική των εγωιστών και παίρνει ως δεδομένο ότι αλτρουισμός δεν υπάρχει σε πολλούς. Διερωτάται ο Hobbes:

«Αν δεν υπάρχει μια θεϊκή αυθεντία, δεν υπάρχουν νόμοι που να στηρίζονται στο φυσικό δίκαιο και οι άνθρωποι είναι αγιάτρευτα εγωιστές, τότε τι θα μας προστατεύει από τη φυσική κατάσταση (status naturalis), μια ζωή χωρίς νόμους, δίκαιο, δικαστήρια αστυνομία; Ένας βίος μοναχικός, ενδεής, βρομερός, κτηνώδης και θρασύς».

Αυτού του είδους τον βίο κινδυνεύουμε να ζήσουμε κατά τον Hobbes και αυτόν ήταν έτοιμη να μας επιβάλει η φυσική μας κατάσταση. Στη φυσική κατάσταση δε θα κινδυνεύσει απλώς η ζωή μας, αλλά δεν θα μπορούμε να οργανώσουμε κανενός είδους δημιουργικό βίο. Ακόμα και η εναλλακτική ενός κράτους με απόλυτη εξουσία (sovereignity) είναι προτιμότερη από την προοπτική να υποστούμε όλα αυτά τα δεινά. Ο Hobbes μιλάει πράγματι για την εγκαθίδρυση μιας απόλυτης εξουσίας, για ένα κυρίαρχο εξουσιαστικό σώμα. Η ελευθερία μας θα πρέπει να δοθεί απόλυτα σ’ αυτήν την εξουσία. Βέβαια, σε περίπτωση που το κράτος παραβιάσει τις υποχρεώσεις του από το συμβόλαιο να μας προστατεύει, μπορούμε και εμείς από την πλευρά μας να μην το τηρήσουμε αποβάλλοντας το καθήκον υπακοής στις προσταγές του.

Στο περισπούδαστο έργο του Leviathan (1651) ο Hobbes περιγράφει τη φυσική κατάσταση του ανθρώπου κάπως έτσι:

«that dissolute condition of masterless men without subjection to laws and a coercive power to tie their hands from rapine and revenge»

Αν αφήσουμε την φυσική κατάσταση του ανθρώπου να κυριαρχήσει να ποιες θα είναι οι συνέπειες:

«In such condition, there is no place for Industry, because the fruit thereof is uncertain, and consequently no Culture of the Earth, no Navigation, nor use of the commodities that may be imported by Sea, no commodious Building, no Instruments of moving, and removing such things as require much force, no Knowledge of the face of the Earth, no account of Time, no Arts, no Letters, no Society, and which is worst of all, continual fear, and danger of violent death, and the life of man, solitary, poor, nasty, brutish, and short .

The Passions that incline men to Peace, are Fear of Death, Desire of such things as are necessary to commodious living, and a Hope by their Industry to obtain them. And Reason suggesteth convenient Articles of Peace, upon which men may be drawn to agreement . 

And because the condition of Man, (as hath been declared in the precedent Chapter) is a condition of Warre of everyone against everyone; in which case everyone is governed by his own Reason, and there is nothing he can make use of, that may not be a help unto him, in preserving his life against his enemies; It followeth that, in such a condition, every man has a Right to every thing--even to one another's body. And therefore, as long as this natural Right of every man to everything endureth, there can be no security to any man, (how strong or wise soever he be) of living out the time, which Nature ordinarily alloweth men to live.

If there be no Power erected, or not great enough for our security, every man will and may lawfully rely on his own strength and art, for caution against all other men»...«And therefore so long as a man is in the condition of mere nature, which is a condition of war, private appetite is the measure of good and evil».
Για ποιο λόγο, λοιπόν, να παράγει κάποιος καρπούς υπό αυτές τις συνθήκες, αφού ξέρει ότι κάποιος πιο ισχυρός μπορεί να έρθει και να του τους κλέψει; Ούτε και η ναυσιπλοΐα, όμως, θα μπορέσει να αναπτυχθεί εξ αιτίας των αδίστακτων πειρατών που θα την λυμαίνονται. Η φτώχια, ο φόβος, η κακεντρέχεια και ο ζωώδης βίος θα είναι τα κυρίαρχα στοιχεία της καθημερινότητας. Οι συνθήκες που επικρατούν στη φυσική κατάσταση ισοδυναμούν κατά τον Hobbes με έναν πόλεμο όλων εναντίον όλων (bellum omnium contra omnes). Ο Hobbes δομεί βήμα προς βήμα τη θεωρία του ξεκινώντας από τη φυσική κατάσταση του ανθρώπου, για να φτάσει στην ανάγκη συνομολόγησης ενός συμβολαίου. Να πως συμβαίνει αυτό:

1. Ισότητα αναγκών: Όλοι οι άνθρωποι έχουν κατ’ αρχήν τις ίδιες ανάγκες σε τροφή, ένδυση προστασία κλπ

2. Σπάνις αγαθών: Δεν επαρκούν τα διαθέσιμα αγαθά για να καλυφθούν όλες οι ανάγκες του καθενός και σε ίση ποσότητα

3. Ισότητα ισχύος: Παρά το ότι κάποιος άνθρωπος μπορεί να είναι πιο ισχυρός από κάποιον άλλον, συνολικά δεν υπάρχει υπεροπλία δυνάμεως, διότι ναι μεν μερικοί άνθρωποι είναι πιο εύρωστοι οικονομικά ή σωματικά, όμως όλοι οι άλλοι θα συνασπιστούν κάποια στιγμή εναντίον τους και θα τους εξολοθρεύσουν

4. Περιορισμένος αλτρουισμός: Οι άνθρωποι είναι εγωιστικά όντα και όλοι τους διεξάγουν έναν πόλεμο εναντίον όλων των άλλων.

Με βάση τα δεδομένα αυτά, οι άνθρωποι έχουν συμφέρον να μην βλάπτουν αλλήλους, αλλά να τηρούν τις υποσχέσεις τους από το κοινωνικό συμβόλαιο. Μας συμφέρει, δηλαδή, να παραχωρήσουμε την απόλυτη ελευθερία μας σε ένα κυρίαρχο, ο οποίος έχει την υποχρέωση να μας δώσει σε αντάλλαγμα προστασία (βλ. και James Rachels, Στοιχεία Ηθικής Φιλοσοφίας).

Τα πλεονεκτήματα της ιδέας του κοινωνικού συμβολαίου: 

1. Το κοινωνικό συμβόλαιο μας επιτρέπει να επιλέξουμε σε ορθολογική βάση ποιοι κανόνες είναι κοινώς επωφελείς. Γίνεται δεκτό από τους οπαδούς της θεωρίας του κοινωνικού συμβολαίου ότι η συμφωνία συνύπαρξης συνομολογείται σε ορισμένη κοινή βάση και περιλαμβάνει μόνο τους αναγκαίους κανόνες. Για παράδειγμα, δεν ενδιαφέρουν το κοινωνικό συμβόλαιο οι ιδιωτικές πράξεις των ατόμων. Άρα, ο ιδιωτικός χώρος του καθενός, ο οποίος είναι εκτός της δημόσιας σφαίρας, παραμένει και εκτός του συμβολαίου.

2. Το συμβόλαιο παρέχει ένα ορθολογικό κριτήριο τήρησής του. Με άλλα λόγια, το συμβόλαιο μας λέει για ποιο λόγο πρέπει να αποδεχθούμε και να τηρήσουμε τους συγκεκριμένους κανόνες: επειδή μας χρειάζονται ως εγγύηση ασφάλειας. Το δίκαιο, ως τυποποιημένη διαδικασία, είναι ένα σύνολο κανόνων που προλαμβάνουν και απαλύνουν τις αυθαιρεσίες, που άλλως θα κινδυνεύαμε να υποστούμε. Άρα, η βάση συνεννόησης είναι αμοιβαία επωφελής και το δίκαιο υποστηρίζει και τα δικαιώματά μας. 

3. Η πίστη και η υπακοή στο συμβόλαιο δεν είναι απροϋπόθετη και πάντως ιδρύει δικαίωμα τιμώρησης των παραβατών του. Με άλλα λόγια, υπακούμε στο συμβόλαιο μόνο υπό τον όρο ότι η κυρίαρχη εξουσία μας σέβεται, μας προστατεύει και τιμωρεί τους βλαβερούς παραβάτες των κανόνων. 

4. Το συμβόλαιο στηρίζεται στη γενική αρχή της αμεροληψίας. Μπορεί οι άνθρωποι να διαφέρουμε ως προς τις προτιμήσεις, τις επιθυμίες και τις δυνατότητές μας, όμως κατά την ουσία μας είμαστε ίσοι.

Τα μειονεκτήματα της ιδέας του κοινωνικού συμβολαίου:

1. Ο ιστορικός μύθος - από τη συμφωνία στην αποχή των αμοιβαία επωφελών κανόνων: Ένα βασικό μειονέκτημα της θεωρίας του κοινωνικού συμβολαίου είναι το εξής: η συμφωνία δεν είναι ένα ιστορικό-υπαρκτό περιστατικό, όπως παρεξηγημένα υπέλαβαν ορισμένοι, αλλά αντανακλά μια βαθύτερη ιδέα για το πλαίσιο συνύπαρξης στην πόλη που απηχεί τη σκοπιά όλων μας. Ωστόσο, δεν υπήρξε ποτέ ιστορικά η σύναψη ενός συμβολαίου. Αντιλαμβανόμαστε ως δικαιολογητικό λόγο υπαγωγής μας στην εξουσία ότι το κράτος μας λαμβάνει υπόψιν του και ότι δεν είμαστε μέτοικοι σε αυτό αλλά κομμάτι της εξουσίας. Εξ άλλου, και οι Λοκ, Ρουσώ και Καντ υποστήριξαν ότι υπάρχει ένα δικό μας καθήκον να συμβληθούμε με τους άλλους, πόσω μάλλον που στη φυσική κατάσταση απουσιάζει το δίκαιο. Επομένως, είμαστε όλοι μας υποχρεωμένοι να προσχωρήσουμε στην ιδέα του κοινωνικού συμβολαίου, αν θέλουμε να είμαστε υποκείμενα του δικαίου.

2. Ποιους καταλαμβάνει το συμβόλαιο: Μια δεύτερη αντίρρηση αναφέρεται στα άτομα που εξαιρούνται από τη συμφωνία επειδή δεν είναι σε θέση να μας ωφελήσουν. Ακόμα γενικότερα: ποιοι συμμετέχουν στο συμβόλαιο; Τι ισχύει ως προς εκείνα τα άτομα που δεν μπορούν να συμμετάσχουν σε αυτό το υποθετικό συμβόλαιο (π.χ. τα ζώα ή τα βρέφη ή τις μέλλουσες γενεές);

Ας σημειωθεί, επί τη ευκαιρία, ότι και ο αρκετά μεταγενέστερος Immanuel Kant υποστήριζε ότι δεν μπορεί να υπάρχει δίκαιο στη φυσική κατάσταση του ανθρώπου.

Επιστροφή στην Πολιτεία: Είδαμε λοιπόν πώς ο Γλαύκων συγκρούεται με τον Σωκράτη, υποστηρίζοντας ότι η δικαιοσύνη δεν αξίζει από μόνη της, δεν είναι δηλαδή αυτοσκοπός, αλλά θα πρέπει να την επιλέξουμε επειδή είναι ωφέλιμη και μας κάνει καλό. Σύμφωνα με τον Γλαύκωνα, ο οποίος μας θυμίζει έντονα την συμβολαϊκή θεώρηση του Hobbes, η δικαιοσύνη είναι καλή και πρέπει να προτιμηθεί επειδή σε αντίθετη περίπτωση θα οδηγούμασταν σε μια πολιτεία που ο καθένας θα κινδύνευε από τα εγωιστικά θέλω του άλλου. Ποιόν κίνδυνο υπονοεί εδώ ο Γλαύκων και, κατ’ επέκταση, ποιο είναι το πολίτευμα που φοβίζει στο σημείο αυτό τον Πλάτωνα; Ποιόν τύπο επικίνδυνου ανθρώπου υπαινίσσεται; Ίσως ο Πλάτων αναφέρεται (μέσω του Γλαύκωνος) στον τυραννικό άνθρωπο, σε αυτόν δηλαδή που δεν ελέγχει τα συναισθήματά του και δεν χαλιναγωγεί τις επιθυμίες του. Τυραννικός άνθρωπος είναι σε τελική ανάλυση ο ακόρεστος άνθρωπος, αυτός που δεν έχει άλλο αντικείμενο στη ζωή του από το να ικανοποιεί τις εκρήξεις των επιθυμιών και των συναισθημάτων του. Ένας τέτοιος τύπος ανθρώπου βρίσκεται πίσω από μια εξουσία αυθαίρετη και ανέλεγκτη.

Ο Σωκράτης, λοιπόν, ξεκινάει τη δική του τοποθέτηση με σκοπό να βάλει τη συζήτηση στο δρόμο της αναζήτησης του αγαθού. Μάλιστα, στρέφει το ερώτημα της συζήτησης από το «ποιος είναι ο δίκαιος άνθρωπος» στο «ποια είναι η δίκαιη πόλη». Με τον τρόπο αυτό δεν αλλάζει τη συζήτηση – αλλάζει όμως το παράδειγμα. Και να πως το επιχειρεί:

Έχουμε ήδη πει ότι κατά την πλατωνική αντίληψη το καθετί που υπάρχει γύρω μας συνδέεται με διάφορους σκοπούς και λειτουργίες. 

i. Αρχικά ( θα πρέπει να εντοπίσουμε τις λειτουργίες που είναι εις θέση να επιτελέσει το κάθε είδος πραγμάτων, 

ii. Ύστερα ( θα πρέπει να εξετάσουμε ποιο από τα είδη αυτά επιτελεί με το βέλτιστο τρόπο τη συγκεκριμένη λειτουργία 

iii. Στο τέλος ( θα πρέπει να προσδιορίσουμε τις ιδιότητες που κατέστησαν βέλτιστο για τη συγκεκριμένη λειτουργία το εν λόγω είδος

Κατά τον Πλάτωνα, όπως ακριβώς συμβαίνει με κάθε πράγμα, έτσι και η πόλη καλείται να φέρει σε πέρας ορισμένη λειτουργία, η οποία συνίσταται στην ικανοποίηση των βασικών αναγκών των πολιτών της. Χρειάζεται να τους εξασφαλίζει τροφή και στέγαση, θα πρέπει να λαμβάνει πρόνοια για την άμυνά της και την εδαφική της ακεραιότητα, θα πρέπει επίσης να υπάρχει κάποια πρόβλεψη για το πώς θα κυβερνηθεί κλπ. Βέλτιστη εκδοχή της Πολιτείας θα είναι εκείνη η Πολιτεία που επιτελεί με τον καλύτερο τρόπο αυτές τις λειτουργίες. Το τρίτο βήμα είναι να προσδιορίσουμε εκείνες τις ιδιότητες που καθιστούν μια πόλη (ή ένα άτομο) να είναι η βέλτιστη για την επιτέλεση των λειτουργιών της. Κατά τον Πλάτωνα, οι ιδιότητες της αυτές είναι οι αρετές – αυτές μας οδηγούν στην Καλλίπολιν. 

Η αναλογία ψυχής και πόλης. Και στο σημείο αυτό, ο Πλάτων αναπτύσσει μια κολοσσιαία αναλογία μεταξύ της ανθρώπινης ψυχής και της Πολιτείας, η οποία όσο και αν έχει ορισμένες ατέλειες και τρωτά σημεία, παραμένει πάντως διαισθητικά πειστική και αξεπέραστη ως προς τη σύλληψή της. Η δε αναλογία αυτή εκφράστηκε με τον προσίδιο στον Πλάτωνα λογοτεχνικό τρόπο. Η αναλογία ψυχής-πολιτείας έχει ως εξής:

i. Η ανθρώπινη ψυχή διακρίνεται σε τρία τμήματα: στο λογιστικό – στο θυμοειδές – και στο επιθυμητικόν

ii. Η ιδανική Πολιτεία διακρίνεται σε τρεις τάξεις: στους φύλακες – στους επικούρους – και στους δημιουργούς

[image: image10.png]aVOAOYLX PUXNG KOXL TTOALTELXG

Gihanes

enizovgot

Snuiovgyo

TO TIPOPANHX TNG
XOVUUETPLOG:
Nnowo, OxL o
TIOALTLKO
povTéNo

emOupmTxéy




Πριν υπεισέλθουμε στα ενδότερα της Πλατωνικής αναλογίας, αξίζει να διερωτηθούμε και από μόνοι μας: τι περίπου εννοούμε όταν – ακόμα και στην καθομιλουμένη – μιλάμε για «δικαιοσύνη»; Για παράδειγμα, μιλάμε και λέμε για μια πράξη ότι είναι δίκαιη ή για έναν άνθρωπο ότι είναι δίκαιος κλπ. Που πάει το μυαλό μας όταν τα λέμε αυτά; Μάλλον ως δικαιοσύνη εννοούμε δύο πράγματα σε κοινή βάση:

· Η δικαιοσύνη σχετίζεται με τον τρόπο κατανομής υλικών και άλλων αγαθών σύμφωνα με κάποιο κριτήριο (π.χ. δίκαιο είναι το κράτος που διανέμει με ορισμένο τρόπο τον πλούτο και τα υπόλοιπα αγαθά στους πολίτες του ή δίκαιος είναι ο πατέρας που μοιράζει έτσι την κληρονομιά στα παιδιά του κλπ). Αυτή η σκέψη απηχεί περίπου την Αριστοτελική αντίληψη για τη δικαιοσύνη, η οποία θέλει τον κάθε άνθρωπο να παίρνει αυτό που δικαιούται.

· Η δικαιοσύνη συνδέεται και με τη στάση που τηρούμε απέναντι στους άλλους (π.χ. είναι άδικος εκείνος που βλάπτει τους άλλους ή εκείνος που αντεκδικείται, ακολουθώντας κάποιο πρόσκαιρο πάθος)

Βέβαια, επειδή η πλατωνική αντίληψη περί δικαιοσύνης έχει να κάνει περισσότερο με την εσωτερική ισορροπία και ενότητα στην πόλη, το κρίσιμο ζήτημα δεν ανιχνεύεται τόσο στο πώς θα φερθούμε στους άλλους. Πλάτων μας λέει ότι, όπως η Πολιτεία χωρίζεται σε τρεις κάστες με διακριτή αποστολή μέσα στην πόλη, έτσι και στην ανθρώπινη ψυχή υπάρχει μια τριμερής διάκριση, σύμφωνα με την οποία το κάθε μέρος της ψυχής παίζει έναν διακριτό και συγκεκριμένο ρόλο. Έτσι, το κάθε μέρος της ψυχής, όπως και η κάθε τάξη της Πολιτείας, οφείλουν α επιτελούν την λειτουργία για την οποία είναι προορισμένα και καλύτερα. Μάλιστα, οι τρεις τάξεις της Πολιτείας παρουσιάζουν αντιστοιχία με τρεις διαφορετικές αρετές. 

1. Αν οι φύλακες έχουν ως ιδιαίτερη ευχέρεια στη γνώση του αγαθού, αυτό σημαίνει ότι είναι εκείνα τα μέλη της Πολιτείας που διακρίνονται ως προς την αρετή της σοφίας (λογιστικόν). Οι φύλακες πρέπει να ασχολούνται με τη διακυβέρνηση της Πολιτείας. 

2. Αν οι επίκουροι αποτελούν το στρατιωτικό προσωπικό που είναι επιφορτισμένο με την άμυνα της Πολιτείας, αυτό σημαίνει ότι έχουνε ως εξαίρετη αρετή την ανδρεία (θυμοειδές) και ότι θα πρέπει να τους ανατεθεί η προστασία της πόλης.

3. Τέλος, οι δημιουργοί είναι ο εμπορικός και συναλλακτικός κόσμος της Πολιτείας, δηλαδή οι παραγωγοί των υλικών πόρων της πόλης, οι οποίοι κατά κάποιον τρόπο διακρίνονται (μαζί με τους επίκουρους) ως προς το ιδιαίτερο χαρακτηριστικό της σωφροσύνης (επιθυμητικόν). Αυτό σημαίνει ότι αποδέχονται την ιεράρχηση που τους κατατάσσει στη βάση της πυραμίδας και ότι αποδέχονται να περιορίσουν τη ζωή τους στο να κάνουν αυτό που μπορούν. Έτσι, στην Καλλίπολιν οι δημιουργοί δεν διανοούνται ότι θα αναλάβουν κάποια στιγμή την άμυνα της Πολιτείας, ούτε πολύ περισσότερο ότι θα διεκδικήσουν τη διακυβέρνησή της.

Κάτι ανάλογο ισχύει και ως προς τους επικούρους στις σχέσεις τους με τους κυβερνήτες-φύλακες. Μέσω της σωφροσύνης αυτών των δύο τάξεων υλοποιείται τελικά η ομόνοια ως προς τους πολιτικούς ρόλους του καθενός. Η ακεραιότητα και η ενότητα της πόλης, η οποία είναι πρωταρχικής σημασίας για τον Πλάτωνα, εξασφαλίζεται ακριβώς με αυτόν τον τρόπο. Έτσι επιτυγχάνεται και διαρθρώνεται η δικαιοσύνη ως οργανωτική αρχή της Πολιτείας.

Στη διάκριση της Πολιτείας σε τρεις τάξεις αντιστοιχεί μια ανάλογη τριμερής διάκριση/δομή της ανθρώπινης ψυχής. Οι φύλακες έχουν ανεπτυγμένο το ανώτερο τμήμα της ψυχής, το λογιστικόν, οι επίκουροι ενεργούν κατά βάση με το θυμοειδές τους και τέλος οι  δημιουργοί καταφεύγουν συχνότερα στο επιθυμητικό σκέλος της ψυχής τους. Την προτεραιότητα και την ιεραρχική ανωτερότητα την αναγνωρίζει ο Πλάτων στο λογιστικό μέρος της ψυχής. Το συγκεκριμένο τμήμα της ψυχής είναι προικισμένο με ορισμένες αφηρημένες και ανώτερες ιδιότητες, χάρη στις οποίες είναι εις θέση να επιτελέσει ρόλο καθοδηγητικό και ελεγκτικό ως προς τις ανάγκες, τη βούληση και τις επιθυμίες των κατώτερων τμημάτων της ψυχής, που αν αφεθούν να γίνουν υπερχειλείς, θα καταστρέψουν το άτομο. Για το λόγο αυτό, ορισμένα μέλη της κοινωνίας (τα πιο προικισμένα) θα πρέπει να εκπαιδευτούν νοητικά και σωματικά, ώστε να αναπτύξουν το συγκεκριμένο λογιστικό τμήμα της ψυχής τους. Πρώτο απ’ όλα θα πρέπει να ασκηθούν στα μαθηματικά για πολλά χρόνια. Εν συνεχεία, θα πρέπει να ασκηθούν στη μουσική, στο σώμα και σε μια σειρά άλλων δραστηριοτήτων, μέχρις ότου να φτάσουν στην τελική ευθεία της εκπαίδευσής τους, οπότε θα διδαχθούν την φιλοσοφία και θα φτάσουν έτσι στο επιθυμητό επίπεδο για να αναλάβουν ως άλλοι ηνίοχοι τα ηνία της εξουσίας. Και στο σημείο αυτό υπάρχει μια ολόκληρη θεωρία ευγονικής από τον Πλάτωνα, αφού δέχεται ότι θα προεπιλεγούν τα άτομα που θα στελεχώσουν τα ανώτερα κλιμάκια της διακυβέρνησης της Πολιτείας. Δεν θα γίνει ακριβώς ανάδειξη αυτών των αξιωματούχων αλλά θα επιλεγούν μεταξύ αυτών οι σοφότεροι. Και να ποια είναι η αγαθή πόλη κατά τον Πλάτωνα – αγαθή πόλη είναι η δίκαιη πόλη. Αντιστοίχως, σε επίπεδο ατομικού υποκειμένου, όποιος άνθρωπος καταφέρει να ενσωματώσει τη δικαιοσύνη στη ζωή του αυτός θα είναι αγαθός και μόνο μια πόλη η οποία έχει εμπεδώσει τη δικαιοσύνη μπορεί να θεωρείται αγαθή. Κάθε τι άλλο μόνο σύγκρουση, διχόνοια και δυσαρμονία μπορεί να επιφέρει, λέξεις και καταστάσεις που ο Πλάτων τις αποστρέφεται. Συνεπώς, ο λόγος πρέπει να δαμάζει τις επιθυμίες και να ελέγχει τη βούληση και αυτό είναι χρήσιμο για τον άνθρωπο εντός της πόλης αλλά και εκτός αυτής.

Θα μπορούσαμε να πούμε ότι ο Πλάτων ευνοεί και υιοθετεί αρκετά στο λόγο του την αρχή της εξειδίκευσης:

«Παραδεχτήκαμε κάπου, αν θυμάσαι, ότι ο ίδιος άνθρωπος δεν μπορεί να ασκεί σωστά πολλές τέχνες […] Και κατά τον ίδιο τρόπο βάζαμε κάθε έναν από τους άλλους να καταπιάνεται με μία δουλειά, αυτήν για την οποία καθένας τους ήταν από τη φύση του φτιαγμένος και με την οποία έμελλε να ασχολείται σε όλη του τη ζωή, απέχοντας από τις άλλες, ώστε να την εκτελεί σωστά […]»

Και λίγο παρακάτω:

«ένα έκαστον εν δέοι επιτηδεύειν των περί την πόλιν, εις ο αυτού η φύσις επιτηδειοτάτη πεφυκυία είη»

Με άλλα λόγια, καθένας θα πρέπει να καταπιάνεται με ένα μόνο επάγγελμα από όσα θα υπάρχουν στην πόλη: με αυτό για το οποίο θα είναι από τη φύση του πιο κατάλληλα προικισμένος. Εξάλλου, η ιεράρχηση στην Πολιτεία είναι μεν υπαρκτή αλλά πάντως δεν υιοθετεί τον χαρακτήρα της απόλυτης υποτίμησης των δημιουργών, οι οποίοι ασχολούνται με οικονομικά ζητήματα). Ο Πλάτων έχει μία προφανή προκατάληψη υπέρ του λόγου και της φιλοσοφικής ενασχόλησης, όπως επίσης και υπέρ εκείνων που μπορούν να είναι ανδρείοι, (σε αντίθεση με όσους ασχολούνται με οικονομικής φύσεως ζητήματα), ωστόσο αυτό δεν καταδεικνύει ότι θεωρεί τους δημιουργούς κατώτερους. Βέβαια, υπό μία έννοια οι δημιουργοί είναι κατώτεροι διότι δεν μπορούν να γίνουν ηγέτες. Αυτό δεν είναι απαραίτητα κατακριτέο αν δεχτούμε ότι όλοι έχουν κάποιο όριο, κάποιους τομείς στους οποίους σημειώνουν μεγαλύτερη επιτυχία και ότι η εξειδίκευση είναι ωφέλιμη για την εξέλιξη της κοινωνίας. Ακόμα και αν δεχτούμε ότι έχουμε κάποια όρια (έστω και γενετικά όρια, όπως δέχεται ο Πλάτων στην Πολιτεία του) η τελική επιτυχία είναι το αποτέλεσμα του συνδυασμού πολλών ταλέντων, το προϊόν της συνεισφοράς πολλών παραγόντων και γενεών. Το αξιολογικό ερώτημα που μάς γεννάται είναι το εξής: ό, τι όρια και αν φέρουμε γενετικά έχουμε το δικαίωμα να εξελιχθούμε παραπάνω απ’ αυτό που είμαστε προορισμένοι a priori; Όπως θα λέγαμε, χρησιμοποιώντας σύγχρονους φιλοσοφικούς όρους: έχουμε «αυτονομία» ως ανθρώπινα όντα; Έχουμε δηλαδή την ευχέρεια να συγκροτήσουμε τη ζωή μας κατά βούλησιν; Αν απαντήσουμε καταφατικά, τότε μπορεί να υποστηριχθεί ότι όποια και αν είναι τα δώρα που φέρει ο καθένας μας, έχουμε το δικαίωμα να δουλέψουμε πάνω στα φυσικά μας χαρίσματα και να ανέλθουμε. Μπορεί άραγε η Πολιτεία να περιορίζει αυτή την αυτονομία; Κι αν πράγματι δικαιούται, τι σημασία έχει ο καθορισμός απ’ την Πολιτεία της εξέλιξής μας για το όλον; Έχει η Πολιτεία το δικαίωμα να μας καθοδηγεί για το δικό μας συμφέρον (π.χ. ο Α είναι εύσωμος και εύρωστος και άρα θα ήταν καλύτερο να καταταγεί στις Ένοπλες Δυνάμεις); Αυτά είναι ορισμένα σύγχρονα πολιτικοηθικά ερωτήματα, για τα οποία η Πολιτεία μας δίνει άφθονα ερεθίσματα γόνιμου προβληματισμού. Μία απάντηση στα ερωτήματα θα υποστήριζε ότι η Πολιτεία δικαιούται να επηρεάζει την εξέλιξη των μελών της, αφού χρειάζεται ορισμένα προαπαιτούμενα για να επιβιώσει και να μην καταστραφεί.

_____________________________________________________________________

· Βέβαια, η αναλογία ψυχής και Πολιτείας που επιχειρεί ο Πλάτων δεν είναι χωρίς αντιρρήσεις, ούτε είναι εύκολο να αντιμετωπίσει κανείς τον πυκνό αντίλογο που μπορεί να διατυπωθεί για διάφορες άλλες θέσεις που υποστηρίζει ο Πλάτων στο έργο του. Παραδείγματος χάριν: για ποιο λόγο τις λειτουργίες της πόλεως, όπως είναι η τροφή, η στέγαση, η ένδυση, η άμυνα κλπ είναι ικανότεροι να τις επιτελέσουν σωστά εκείνοι που έχουν την ιδιότητα του σοφού, δηλαδή οι φύλακες; Γιατί να μην θεωρήσουμε ότι είναι βέλτιστοι προς τούτο οι δουλευταράδες δημιουργοί ή οι ανδρείοι επίκουροι; Χωρίς να επιχειρήσουμε να έρθουμε σε διάλογο με το συγκεκριμένο αντίλογο, θα διατυπώσουμε τη γενικότερη παρατήρηση ότι ο Πλάτων στην Πολιτεία του πέφτει συχνά θύμα μιας πολιτισμικής (θα λέγαμε σήμερα) και κοινωνικής προκατάληψης. Τόσο σε αυτό το σημείο του έργου, όπως και σε αρκετά άλλα, ο Πλάτων θεωρεί ότι ο άνθρωπος που ασχολείται με το εμπόριο και τις οικονομικές συναλλαγές είναι γνωστικά ανεπαρκής και ηθικοπολιτικά ύποπτος, διότι έχει ήδη φτάσει να λερώσει τα χέρια του με οικονομικές δοσοληψίες. Σύμφωνα με τον Πλάτωνα, λοιπόν, ο έμπορος είναι γενικώς ολίγον υπανάπτυκτος σε σχέση με αυτόν που έχει περάσει τη μαθηματική, τη μουσική και τη φιλοσοφική εκπαίδευση. Το χρήμα που έχει πιάσει στα χέρια του και οι οικονομικές δοσοληψίες που έχει διεξαγάγει, εμποδίζουν πλέον ως προς αυτόν την απρόσκοπτη θέαση του αγαθού. Τι χρειάζεται λοιπόν για να κυβερνήσει κανείς την Καλλίπολιν; 

· Γεννάται λοιπόν ένα διαχρονικό ερώτημα με αφορμή τη μελέτη της Πολιτείας, εκείνο που αφορά τους κυβερνώντες, αυτούς που θα εκπληρώσουν τον στόχο της Πολιτείας, την ευμάρεια. Ποιος ειδικός θα αποφασίσει αν μία χώρα θα υπονομεύσει το μέλλον της; Ή θα κηρύξει πόλεμο; Κατά τον Πλάτωνα: «Οι καλύτεροι πρέπει να κυβερνούν» Το επιχείρημα του Πλάτωνα γίνεται αποδεκτό ως ένα όριο που τίθεται από την αξιοκρατία προκειμένου να ικανοποιείται και το κοινό αίσθημα. Πως, όμως, θα βρούμε τους καλύτερους; Πως στη δημοκρατική κοινωνία θα οργανώσουμε την επικράτηση των καλύτερων λόγων; Μια σκέψη θα ήταν μέσω μιας υψηλού επιπέδου παιδείας, προκειμένου να επιλέξουμε τους καλύτερους (σωστή κρίση). Το πρόβλημα της δημοκρατίας, όμως, είναι ότι σ’ αυτήν δεν επιδιώκουμε απλώς την κατοχύρωση δικαιωμάτων, αλλά επιθυμούμε να έχουμε γνώμη και για τους άλλους. Δεν αντιλαμβανόμαστε ότι η αυτονομία διέπει και τους άλλους εκτός από μας. Η ιδιοτέλεια του πολίτη είναι εκείνη που υπονομεύει τη δημοκρατία. Η δημοκρατία χρειάζεται την ανανέωση της εμπιστοσύνης και κρίνεται αναγκαίο να τεθεί το ζήτημα των προϋποθέσεων της διακυβέρνησης. Εξάλλου, με σαφείς υπαινιγμούς του, ο Πλάτων θέτει ως προϋπόθεση διακυβέρνησης το ζήτημα των καλύτερων λόγων. Σήμερα, δεν υπάρχει η ιδέα του αγαθού που, αν τη βρούμε, θα ανακαλύψουμε την ευημερία. Καταλήγουμε, λοιπόν, στο συμπέρασμα ότι το πως θα οργανώσουμε τη ζωή μας είναι ένα βάρος που το κάθε άτομο θα επωμιστεί για τον εαυτό του και για τη δημοκρατία συλλογικά. 

· Ευκαιρίας δοθείσης, αξίζει να θυμηθούμε ότι η αντίληψη του Πλάτωνα περί δικαιοσύνης δεν είναι συμβολαϊκή, ούτε θα μπορούσε να είναι. Ο Πλάτων δεν ενδιαφέρεται για τη συμφεροντολογική πλευρά της δικαιοσύνης, δηλαδή δεν μας προτείνει να την επιλέξουμε για να μην βγάλει ο ένας τα μάτια του άλλου (όπως υποστηρίζει ο Χομπς), αλλά επειδή είναι καλή καθεαυτήν - ως αυτοσκοπός. Είναι σχεδόν μεταφυσική, λοιπόν, η σύλληψη της δικαιοσύνης από τον Πλάτωνα. Όσο για την προσέγγισή του στο θέμα της αγαθής Πολιτείας και στα άλλα ζητήματα, είναι σαφώς ταξική, αριστοκρατική και υπερσυντηρητική.

· Αξιοσημείωτη είναι και η αρετή της σωφροσύνης, την οποία εισάγει στη φιλοσοφία του ο Πλάτων ως κεντρικό πυλώνα της Πολιτείας του. Πώς λειτουργεί η ιδέα της σωφροσύνης; Προφανώς η σωφροσύνη είναι το κομμάτι εκείνο που έχει να κάνει με την προάσπιση της πόλης και του ατόμου. Μια ελάχιστη σοφία υπάρχει βεβαίως σε όλους τους ανθρώπους σε κοινή βάση (σε μικρότερο ή σε μεγαλύτερο βαθμό). Εξ άλλου, υπολογιστική ευφυΐα έχουν και οι άνθρωποι των επιχειρήσεων και των συναλλαγών (πρωτίστως αυτοί!). Για παράδειγμα, στην σημερινή κοινωνία της οικονομικής κρίσης, οι έμποροι και οι άνθρωποι της οικονομίας θεωρούνται από πολλούς ως οι καταλληλότεροι να μας κυβερνήσουν. 

· Όμως ο Πλάτων υποθέτει ότι όσον αφορά στη διακυβέρνηση της αγαθής Πολιτείας, οι δημιουργοί και οι επίκουροι δεν μπορούν να τα καταφέρουν και να τα βγάλουν πέρα στο βέλτιστο βαθμό, με την ίδια επιτυχία που το κατορθώνουν οι φύλακες. Οι δύο αυτές τάξεις πρέπει να ασχολούνται με τα ειδικότερα αντικείμενά τους και να ελέγχονται ως προς τη δράση τους από το λόγο. Οι φύλακες όμως είναι πιο κατάλληλοι και σοφοί έτσι ώστε να ασχολούνται με το όλο οικοδόμημα (να κάνουν υποθέσεις, να εξάγουν συμπεράσματα, να κρίνουν, να φαντάζονται, να ερμηνεύουν, να χρησιμοποιούν την υπολογιστική τους ευφυΐα κλπ). Ως αποστολή τους και ως αντικείμενο ενασχόλησης έχουν ολόκληρη την πόλη μαζί με όλα τα επιμέρους στοιχεία της. Συνεπώς, ο λόγος των φυλάκων έχει να κάνει με το όλον: ασχολείται με το πώς θα κυβερνηθεί η πόλη (με το τι είναι αγαθό για την πόλη) και προκαταλαμβάνει όλους μας. 

· Στο σημείο αυτό εντοπίζουμε ορισμένα σαφή στοιχεία πατερναλισμού στην πλατωνική Πολιτεία, αφού η εξουσία, όπως εκφράζεται μέσα από τους φύλακες, υιοθετεί μια θέση πατρικής παρουσίας υπέρ των πολιτών, σαν να γνωρίζει το συμφέρον τους καλύτερα από τους ίδιους. Για να το καταλάβουμε καλύτερα, ας φανταστούμε μια εξουσία που εκδίδει νόμο ότι όσοι πολίτες είναι κάτω των 21 ετών θα μπορούν να έχουν (για το καλό τους) μέχρι μια νυχτερινή έξοδο την εβδομάδα ή ότι όσοι πολίτες δεν έχουν υπερβεί τα 25 έτη δεν θα μπορούν να βλέπουν κάποιες ταινίες ορισμένου περιεχομένου (π.χ. ταινίες βίας) κλπ. Οι φύλακες είναι ακριβώς αυτοί που έχουν την εξουσία να καθορίζουν το τι είναι καλό για τους άλλους. Και σωφροσύνη, είναι η ιδιότητα των μελών της κάθε κάστας να αποδέχονται πρόθυμα τον (υποδεέστερο) ρόλο τους και την υπαγωγή τους στην καθοδήγηση των φυλάκων. Χάρη στη σωφροσύνη τους, οι δημιουργοί και οι επίκουροι αποδέχονται το όλο οικοδόμημα και την ιεραρχική του δόμηση, εν όψει και της ανάγκης εναρμόνισης των στοιχείων της Πολιτείας. Έτσι διασφαλίζεται η ομόνοια ως προς το ρόλο που έχει ο καθένας μέσα στην πόλη, διασφαλίζεται η ακεραιότητα, η ενότητα και η εσωτερική ισορροπία της Καλλίπολης.

_____________________________________________________________________

Η απαγόρευση της κινητικότητας μεταξύ των τάξεων:

«[…] όταν κάποιος που είναι φτιαγμένος για τεχνίτης ή για κάποιο άλλο βιοποριστικό επάγγελμα με τον καιρό, επειδή απόκτησε είτε πλούτο είτε πολλούς υποστηρικτές είτε ρώμη σωματική είτε κάτι άλλο σαν κι αυτά, αν πάρουν τα μυαλά του αέρα και δοκιμάσει να μπει στην τάξη των στρατιωτικών, ή πάλι κάποιος από τους στρατιωτικούς αν μπει στην τάξη αυτών που λαβαίνουν τις αποφάσεις για την πόλη και την φυλάνε χωρίς ο ίδιος να το αξίζει, κι αυτοί οι άνθρωποι παίρνουν ο ένας τα εργαλεία της δουλειάς και τις τιμές του άλλου, ή κι όταν ο ίδιος άνθρωπος δοκιμάσει να τις κάνει όλες αυτές τις δουλειές μόνος του, τότε φαντάζομαι ότι κι εσύ θα είσαι της γνώμης πως αυτού του είδους η αλλαγή και η πολυπραγμοσύνη είναι ολέθρια για την πόλη.»

Η πολυπραγμοσύνη είναι κατά τον Πλάτωνα στοιχείο της δημοκρατίας και μάλιστα της δημοκρατίας που έζησε ο Πλάτων, της δημοκρατίας των δημαγωγών, της δημοκρατίας που σκότωσε το Σωκράτη και της δημοκρατίας που περιγράφεται με συγκεκριμένα χαρακτηριστικά και μειονεκτήματα στο έργο του.

Μιλώντας για τους επικούρους της Πολιτείας του, να τι αναφέρει ο Πλάτων:

«Ωστόσο, αυτοί πρέπει να συμπεριφέρονται με πραότητα στους συμπολίτες τους, ενώ απέναντι στους εχθρούς να είναι σκληροί.»

Κατά τον Πλάτωνα, δηλαδή, οι επίκουροι είναι ταγμένοι στην προστασία των πολιτών. Στην προστασία αυτών θέτουν τις υπηρεσίες τους. Όσο για τους φύλακες της Πολιτείας, τα λόγια του Πλάτωνα είναι τα εξής:

«[…] να δεχθούμε ότι και στην ανθρώπινη σφαίρα για να είναι κάποιος μειλίχιος απέναντι στους φίλους και τους γνωστούς θα πρέπει να έχει από τη φύση του αγάπη για τη γνώση και να του αρέσει να μαθαίνει.[…]

Έτσι, αυτός που είναι να γίνει καλός και άξιος φύλακας της πόλης μας θα πρέπει να έχει από τη φύση του αγάπη για τη σοφία και να ‘ναι ψυχωμένος, γρήγορος, δυνατός.»

Το απόσπασμα αυτό μοιάζει λίγο με ομηρικό κατάλοιπο. Ο αρχηγός της Πολιτείας θα πρέπει οπωσδήποτε να είναι και πολύ καλός πολεμιστής – να μην είναι μόνο να ένας απλός νους.

Όσο για τη σωφροσύνη των δημιουργών και όλων των υπολοίπων:

«[…] με τη σωφροσύνη δε συμβαίνει ό, τι με την ανδρεία και τη σοφία οι οποίες με το να υπάρχουν, χωριστά η καθεμιά, κάπου στην πόλη έκαναν την πόλη σοφή η μία και ανδρεία η άλλη˙ με τη σωφροσύνη δεν γίνεται έτσι, αλλά είναι απλωμένη σε όλη την πόλη, πέρα ως πέρα, φθάνοντας στην τέλεια αρμονία όλων των στοιχείων, παράγοντας τον ίδιο τόνο από τους πιο αδύναμους και τους μεσαίους πολίτες ίσαμε τους πιο δυνατούς – είτε με βάση τη νοημοσύνη τους θέλεις να τους αποτιμήσεις είτε με τη σωματική δύναμή τους, τα αριθμητικά δεδομένα, τον πλούτο ή οτιδήποτε άλλο παρόμοιο με αυτά. Θα μπορούσαμε έτσι πάρα πολύ εύστοχα να πούμε ότι η σωφροσύνη είναι αυτή η ομοφωνία, η αρμονική συμφωνία του φύσει κατώτερου με το φύσει ανώτερο πάνω στο ερώτημα ποιο από τα δύο πρέπει να κυβερνάει στην πόλη και στον καθένα μέσα».

Τα παραπάνω συμπεράσματα είναι ασφαλώς πολύ προβληματικά, ιδίως τα περί φύσει κατώτερου και φύσει ανώτερου. Όμως ο Πλάτων συνεχίζει ακάθεκτος:

«Πρέπει λοιπόν τώρα κι εμείς Γλαύκων, να σταθούμε σαν τους κυνηγούς γύρω-γύρω στο θάμνο και με τεντωμένη την προσοχή μήπως και μας ξεφύγει από πουθενά η δικαιοσύνη και γίνει άφαντη˙ γιατί είναι φανερό ότι κάπου εδώ κρύβεται. Άνοιξε λοιπόν τα μάτια σου και βάλε τα δυνατά σου να κοιτάς, μήπως εσύ την δεις πρωτύτερα και μου την δείξεις κι εμένα.»

Στο παραπάνω απόσπασμα, παρουσιάζεται μια μεταφορά του φιλοσοφικού στοχασμού, ο οποίος εμφανίζεται σαν ένα είδος κυνηγιού, που όλοι μαζί ψάχνουν τη δικαιοσύνη γύρω-γύρω. Διαφαίνεται πάντως και η ειρωνεία του Σωκράτη προς τον Γλαύκωνα.

«Άκου, τότε, είπα, μήπως κι έχει κάποια βάση αυτό που λέω. Η γενική αρχή την οποία θέσαμε στο ξεκίνημα κιόλας της συζήτησης, τότε που θεμελιώναμε την πόλη, είναι κατά τη γνώμη μου – αυτή η ίδια ή κάποια μορφή της – η δικαιοσύνη. Είχαμε ορίσει τότε και το επαναλάβαμε πολλές φορές, αν το θυμάσαι, ότι καθένας πρέπει να καταπιάνεται με ένα μόνο επάγγελμα από όσα θα υπάρχουν στην πόλη: με αυτό για το οποίο θα είναι από τη φύση του πιο κατάλληλα προικισμένος. Το λέγαμε βέβαια.»

Επιβεβαιώνεται και σε αυτό το απόσπασμα ότι η δικαιοσύνη είναι η γενική και κυρίαρχη αρχή/αρετή της πόλης. Μάλιστα, για μία ακόμα φορά κατακεραυνώνεται ως δεινό η πολυπραγμοσύνη. 

«Επίσης ότι το να ασχολείται κανείς με τη δουλειά του και να μην ανακατεύεται σε πολλά πράγματα είναι δικαιοσύνη, το έχουμε και αυτό ακούσει από πολλούς άλλους και το έχουμε πει κι εμείς οι ίδιοι πολλές φορές. Βεβαίως, το έχουμε πει. Αυτό λοιπόν, αγαπητέ μου, είπα, αν με τον ένα ή τον άλλο τρόπο λάβει υπόσταση, είναι πιθανότατα, η δικαιοσύνη: το να πράττει δηλαδή κανείς τα δικά του έργα.» 

Μεγάλο ενδιαφέρον παρουσιάζει και το ακόλουθο απόσπασμα:

«Άκουσα δηλαδή ότι ο Λεόντειος του Αγλαΐωνα, καθώς ανέβαινε από τον Πειραιά ακολουθώντας το βορεινό τείχος από το έξω μέρος, αντιλαμβάνεται κάτι πτώματα ξαπλωμένα στο χώμα εκεί πλάι στο δήμιο, κι ένιωσε αμέσως την επιθυμία να πάει να δει, ταυτόχρονα όμως και δυσφορία γι’ αυτή την επιθυμία, και πίεζε τον εαυτό του να μην το κάνει – πάλευε για ένα διάστημα μέσα του και σκέπαζε το πρόσωπό του, ώσπου τελικά δεν άντεξε στην επιθυμία και έτρεξε με τα μάτια γουρλωμένα προς τα πτώματα και είπε ‘Να, σας κάνω το χατίρι, κακορίζικα, χορτάστε το υπέροχο θέαμα!»

Ο Πλάτων στέκεται με το συγκεκριμένο απόσπασμα στην ψυχολογική επιθυμία του ανθρώπου να δει κάτι το φρικιαστικό. Τη συγκεκριμένη ανθρώπινη επιθυμία, την οποία εκμεταλλεύονται άριστα στις μέρες μας τα ΜΜΕ, την είχε συλλάβει ο Πλάτων ήδη από τα αρχαία χρόνια – θα λέγαμε δε ότι ο Πλάτων ήταν ένας πολύ καλός ψυχολόγος. Στο συγκεκριμένο απόσπασμα, ο Σωκράτης αφηγείται μια εσωτερική πάλη του Λεόντειου ανάμεσα στον ορθολογικό έλεγχο και στην επιθυμία. Γιατί θέλει να δει το πτώμα ο Λεόντειος; Γιατί θέλει να δει κάτι το δυσάρεστο και το αποτρόπαιο και γιατί στο τέλος ενδίδει στην επιθυμία του, στο κατώτερο αυτό ένστικτο; Ο Πλάτων μας θέλει περισσότερο ελεγχόμενους απέναντι στην φυσική έλξη των αισθήσεων. Η πάλη που διεξάγεται ανάμεσα στον ορθολογικό έλεγχο και στην επιθυμία θα πρέπει να κερδηθεί από τον πρώτο. Αν έβλεπα μια σκηνή σαδισμού (μια ανήθικη και παθολογική σκηνή) και ένιωθα ακαταμάχητη έλξη να την παρακολουθήσω, αν όχι να συμμετάσχω σε αυτή, η συμπεριφορά μου αυτή θα με έβγαζε από την τροχιά του αγαθού και την ισορροπία και στην ουσία θα με έκανε δυστυχισμένο. Κατά τον Πλάτωνα, όταν ο εσωτερικός και ο πολιτικός έλεγχος χαθεί οδεύουμε γραμμή προς τη δημοκρατία, από εκεί στην ασυδοσία για να καταλήξουμε τελικά στην χειρότερη όλων εκδοχή: την τυραννία.

«Στην πραγματικότητα κάτι τέτοιο, φαίνεται, ήταν η δικαιοσύνη, ωστόσο δεν σχετίζεται με την εξωτερική δράση του ατόμου αλλά με όσα συντελούνται μέσα του, με τον αληθινό εαυτό του και με ό, τι είναι αληθινά δικό του˙ δεν επιτρέπει ο δίκαιος άνθρωπος στα διαφορετικά μέρη της ψυχής του να πράττουν άλλα από τα δικά τους ούτε να ανακατεύονται το ένα στα του οίκου του άλλου, αλλά έχοντας βάλει σε τάξη ό, τι πραγματικά του είναι οικείο και δικό του, κι έχοντας πάρει ο ίδιος στα χέρια του την εξουσία του εαυτού του, τακτοποιημένος μέσα του και συμφιλιωμένος με τον εαυτό του, έχει αρμονικά συνταιριάξει τα τρία διαφορετικά στοιχεία, ακριβώς σαν αυτά να ήσαν οι τρεις τόνοι μιας μουσικής κλίμακας: ο τόνος της πιο χαμηλής, της πιο ψηλής και της μέσης, και ενδεχομένως και κάποιοι άλλοι τόνοι των ενδιάμεσων βαθμίδων˙ όλα αυτά τα έχει δέσει μαζί έτσι που να μην αποτελεί πια ο εαυτός του πολλότητα αλλά να έχει κάτι εντελώς ενιαίο, κάτι με φρονιμάδα και αρμονία.»

Υπάρχει λοιπόν και ένα στοιχείο αισθητικής και μουσικής αντίληψης στην αρμονία των τριών μερών της ψυχής. Ας δούμε και ένα τελευταίο πολύ ενδιαφέρον απόσπασμα:

«Αν δεν συμβεί, είπα εγώ, ή να κυβερνήσουν στις πολιτείες οι φιλόσοφοι ή να ασχοληθούν με τη φιλοσοφία ανυστερόβουλα και άξια, αυτοί τους οποίους τώρα αποκαλούν βασιλιάδες και άρχοντες, έτσι ώστε η πολιτική δύναμη και η φιλοσοφία να συναντηθούν στο αυτό πρόσωπο, κι αν τούτος ο εσμός όσων σήμερα πορεύονται χωριστά προς τη μία ή την άλλη κατεύθυνση δεν εμποδιστεί διά της βίας να το κάνει αυτό, δεν θα ‘χουν τελειωμό, φίλε Γλαύκων, οι συφορές για τις πολιτείες, νομίζω ούτε και για το ανθρώπινο γένος.»

Είναι προφανές ότι το πρόβλημα της ενότητας απασχολεί πάρα πολύ τον Πλάτωνα. Μάλιστα σε κάποιο άλλο απόσπασμα του έργου του φτάνει στο σημείο να υποστηρίξει ότι μια Πολιτεία δεν πρέπει να επεκτείνεται εδαφικά πέρα από εκείνο το γεωγραφικό όριο που θα της επιτρέπει να παραμένει ακέραια και να διάγει σε ισορροπία. Γενικότερα, σε κάθε κοινωνία ιδιαίτερη σημασία έχει η ενότητα. Στην Πλατωνική Πολιτεία όλοι εκπαιδεύονταν και μάθαιναν ότι οι συμπολίτες τους αποτελούν την οικογένειά τους. Πως, όμως, επιτυγχάνεται η ενότητα; Θα λέγαμε ότι επιτυγχάνεται με οργανικό τρόπο, δηλαδή τίθενται μέσω της παιδείας οι προϋποθέσεις για μία ισορροπημένη σχέση μεταξύ ανθρώπων και διαφορετικών καστών. Στην δημοκρατία, η ενότητα πρέπει να οικοδομηθεί σε μία δυνατότητα θεσμικής και ουσιαστικής εξισορρόπησης διαφωνιών και διαφορετικών αντιλήψεων. Στην πραγματικότητα, όμως, τα πράγματα δεν είναι τόσο αρμονικά. Αν πιστεύουμε ότι ο κάθε άνθρωπος μπορεί να αυτοκαθορίζεται, πως θα πετύχουμε την ενότητα σε μία δημοκρατική πόλη; Η χρυσή τομή ίσως βρεθεί στην οργάνωση θεσμών και στην συμφωνία όλων των κοινωνών πάνω σε καίρια θέματα που αφορούν την κοινωνική συμβίωση.

Τέλος, θα πρέπει να παρατηρηθεί ότι η Πολιτεία δεν είναι ένα πολιτικό πρόγραμμα/μανιφέστο του Πλάτωνα. Είναι μάλλον η προβολή ενός ηθικού προγράμματος. Το ερώτημα του Πλάτωνος δεν αφορά στο «ποιο είναι το καλύτερο πολίτευμα» αλλά στο «ποιο είναι το δίκαιο πολίτευμα». Υπ’ αυτήν την έννοια, θα πρέπει να απορρίψουμε την άδικη κριτική ότι ο Πλάτων ήταν ένας φιλόσοφος του ολοκληρωτισμού ή ορισμένες άλλες υπερβολικές κατηγορίες που του έχουν αποδοθεί (βλ. ιδίως τις σχετικές κριτικές παρατηρήσεις του Καρλ Πόπερ).

Η θεωρία των ιδεών και η σχέση της με το αγαθό: Στην πλατωνική φιλοσοφία, η όλη αναζήτηση της δικαιοσύνης συσχετίζεται με το αγαθό. Είναι η αναζήτηση του αγαθού που καθοδηγεί τον Πλάτωνα στις αναζητήσεις όλων των υπολοίπων. Κατ’ αυτόν, ο λόγος που επιλέγονται οι φιλόσοφοι-φύλακες για να ηγηθούν της Πολιτείας είναι ακριβώς η ιδιαίτερη σχέση που έχουν με τη σοφία, χάρη στη στρατιωτική, τη φυσική, τη μουσική, τη μαθηματική και τη φιλοσοφική εκπαίδευση που έχουν λάβει. Με άλλες λέξεις, η προπαίδεια και η προπαίδευση των φυλάκων είναι το αναγκαίο προαπαιτούμενο για να μπορούν αυτοί να βλέπουν το αγαθό, όχι μόνο με τα μάτια τους, δηλαδή κυριολεκτικά, αλλά και να το θεώνται μεταφορικά. Με ποιο τρόπο, λοιπόν, μπορούμε να πλησιάσουμε το αγαθό; Τι χρειάζεται για να το πετύχουμε αυτό; Στο ερώτημα αυτό ο Πλάτων μας απαντά με τρόπο έμμεσο, Σωκρατικό, απορητικό, σχεδόν κρυπτικό.

«Αληθινός όμως φιλόσοφοι ποιοι είναι κατά τη γνώμη σου;»

«Εκείνοι, είπα εγώ, που χαίρονται να αντικρίζουν την αλήθεια [τους της αληθείας φιλοθεάμονας].»

Ήδη έχει αναφερθεί από το Σωκράτη ότι:

«Αν δεν συμβεί, είπα εγώ, ή να κυβερνήσουν στις πολιτείες οι φιλόσοφοι ή να ασχοληθούν με τη φιλοσοφία ανυστερόβουλα και άξια, αυτοί τους οποίους τώρα αποκαλούν βασιλιάδες και άρχοντες, έτσι ώστε η πολιτική δύναμη και η φιλοσοφία να συναντηθούν στο αυτό πρόσωπο, κι αν τούτος ο εσμός όσων σήμερα πορεύονται χωριστά προς τη μία ή την άλλη κατεύθυνση δεν εμποδιστεί διά της βίας να το κάνει αυτό, δεν θα ‘χουν τελειωμό, φίλε Γλαύκων, οι συφορές για τις πολιτείες, νομίζω ούτε και για το ανθρώπινο γένος.»

Συνεπώς, ο ιδανικός κυβερνήτης είναι αυτός που μπορεί καλύτερα απ’ όλους να φέρεις εις πέρας τις ανάγκες της πόλης με τον βέλτιστο τρόπο και μάλιστα υπάρχει ένας τρόπος απόκτησης αυτής της ειδικής γνώσης που επιφυλάσσεται μόνο σε όσους έχουν την κατάλληλη πνευματική και διανοητική προπαίδεια. Στη συνέχεια, ο Πλάτων αντιδιαστέλλει τις γνώσεις που μπορούμε να έχουμε για τον κόσμο σε δόξες, που είναι οι απλές πεποιθήσεις, και σε πραγματικές αλήθειες. Η γνώση που εμφανίζεται με τη μορφή της δόξας δεν αποτελεί – κατά τον Πλάτωνα – μια όντως γνώση, αλλά κινείται σε ένα επιφανειακό μόνο επίπεδο. Αληθινή γνώση είναι μόνο η θέαση των ιδεών. Ο Πλάτων προσπαθεί σε αρκετά σημεία της Πολιτείας να μας δηλώσει με έμμεσο τρόπο πώς αποκτά κανείς τη σοφία:

«Εκείνον όμως που έχει μεγάλη διάθεση να δοκιμάζει όλα τα μαθήματα και πετάει η ψυχή του για μάθηση και δε χορταίνει να μαθαίνει, αυτόν δικαίως θα τον πούμε φίλο της σοφίας και φιλόσοφο˙ έτσι δεν είναι;

Κι ο Γλαύκων είπε: Τέτοιους θα συναντήσεις πολλούς και αλλόκοτους. Κατ’ αρχάς όλοι εκείνοι που τους αρέσει να παρακολουθούν τα θεάματα συγκαταλέγονται, νομίζω, σ’ αυτούς, γιατί χαίρονται να μαθαίνουν κάτι, εκείνους πάλι που τους αρέσουν τα ακούσματα είναι κάπως παράξενο να τους βάλει κανείς μαζί με τους φιλοσόφους, αφού ποτέ δεν θα το αποφάσιζαν από μόνοι τους να καταπιαστούν με ένα φιλοσοφικό επιχείρημα ή να έλθουν σε μια συζήτηση σαν αυτή εδώ, ενώ απεναντίας – λες και έχουν νοικιάσει τα αυτιά τους – δεν αφήνουν χορό για χορό στα Διονύσια, σε πόλη ή σε χωριό, που να μην τρέξουν να τον δουν και να τον ακούσουν.»

Το αποκορύφωμα αυτής του της προσπάθειας να μας πει με έμμεσο τρόπο το πώς αποκτάται η σοφία, είναι η διάκριση του κόσμου σε δύο επιμέρους κόσμους. Η πλατωνική υπόθεση είναι ότι πέρα από τον φανερό κόσμο των αισθητών πραγμάτων, ο οποίος είναι ψευδεπίγραφος, υπάρχει και ένας κόσμος αληθινών αντικειμένων, ο οποίος είναι κρυφός και δεν παρουσιάζεται στους ανθρώπους, αλλά υφίσταται παράλληλα προς την εξωτερική πραγματικότητα και δυστυχώς δεν είναι προσβάσιμος σε όλους˙ αντιθέτως, μάλιστα, είναι προσβάσιμος μόνο «στους της αληθείας φιλοθεάμονας». Ορίστε ένα μικρό απόσπασμα στο οποίο φαίνεται ξεκάθαρα η αντίθεση μεταξύ γνώμης και γνώσης.

« “Υπάρχει άραγε, καλέ μας άνθρωπε”, θα του πούμε, “έστω κάποιο από αυτά τα πολλά όμορφα πράγματα που να μην μπορεί να φανεί και άσχημο; Κι από τα δίκαια που να μην μπορεί να φανεί και άδικο; Κι από τα όσια που να μην μπορεί να φανεί και ανόσιο;”»

Στην πλατωνική Πολιτεία, η αλήθεια συνδέεται με τη γνώση του γενικού και του καθολικού. Το «είναι» εκφράζεται μέσα από την ιδέα, η οποία αποτελεί αντικείμενο γνώσης και αντιδιαστέλλεται προς την απλή πεποίθηση (δόξα). Εγείρονται επίσης ορισμένα ζητήματα προτεραιότητας του επιστημολογικού έναντι του οντολογικού διαχωρισμού των πραγμάτων ενώ τίθεται διαρκώς και το ερώτημα του ποιος είναι ο δίκαιος και τι είναι η δικαιοσύνη (και σε ατομικό και σε συλλογικό επίπεδο).

«Έτσι, εκείνο που μας μένει ακόμη να βρούμε είναι, όπως φαίνεται, αυτό το οποίο μετέχει και στα δύο, στο είναι αλλά και στο μη είναι, χωρίς ωστόσο να μπορεί κανείς να το χαρακτηρίσει ούτε απολύτως είναι ούτε απολύτως μη είναι, έτσι ώστε, εάν φανερωθεί, να δικαιούμαστε να το αποκαλούμε ως κάτι το οποίο είναι δυνατόν να αποτελεί αντικείμενο γνώμης, αποδίδοντας έτσι στα άκρα τα άκρα, και στα ενδιάμεσα, πάλι, τα ενδιάμεσα.»

Στο ανωτέρω απόσπασμα διαφαίνεται με αρκετή καθαρότητα μια μείζων  αβεβαιότητα του Πλάτωνα: τα πράγματα μπορεί να είναι και να μην είναι (και είναι και δεν είναι). Κατά τον Πλάτωνα, όλα τα πράγματα του εξωτερικού κόσμου δεν μας παρέχουν αληθινές γνώσεις ούτε έχουν αληθινή διάσταση. Για να σχηματίσουμε λοιπόν στέρεες γνώσης για τη θέση του πράγματος στον κόσμο χρειαζόμαστε μια έννοια. Μια αναγκαία προϋπόθεση για να μπορέσουμε όντως να ξεχωρίσουμε τα αντικείμενα είναι να έχουμε πρόσβαση στο περιεχόμενο της έννοιάς τους, έτσι ώστε να μπορούμε να αντλήσουμε γενικά συμπεράσματα γι' αυτά. Σύμφωνα με τον Πλάτωνα, τα αισθητά πράγματα μπορεί να αλλάξουν, να μεταβληθούν, να φθαρούν, να αναπτυχθούν, να καταπέσουν κλπ. Έτσι, οι μεταβολές της αισθητής πραγματικότητας ματαιώνουν, κατά τον Πλάτωνα, κάθε πρόσβασή μας στην αληθινή και αμετάβλητη γνώση. Ωστόσο, το ότι αλλάζουν τα ίδια τα πράγματα δε συνεπάγεται κατ’ ανάγκην αυτό που υποστηρίζει ο Πλάτων, ότι δηλαδή δεν μπορούμε να τα γνωρίσουμε. Για ποιο λόγο η εξέλιξη ή η μεταβολή των πραγμάτων (το «δυνάμει» που γίνεται «ενεργεία» κατά τον Αριστοτέλη) δεν μπορεί να αποτελέσει αντικείμενο γνώσης;

Υπ’ αυτήν την έννοια, ο Πλάτων δείχνει να συγχέει τους δύο διαχωρισμούς:

i. Ναι μεν χρειαζόμαστε έναν γενικό ορισμό ως προς ένα αντικείμενο, ο οποίος δε θα ισχύει μόνο για το συγκεκριμένο αντικείμενο αλλά θα περιλαμβάνει γενικούς όρους για να καλύπτονται περισσότερα αντικείμενα (ναι στην επιστημολογική γενίκευση)

ii. Δεν είναι όμως καθόλου απαραίτητο να μπούμε σε έναν μεταφυσικό κόσμο όπου υπάρχει αυτή η ιδέα ως καθαρή έννοια για να ικανοποιήσουμε τη θεμιτή απαίτησή μας για ένα γενικό ορισμό

Από πού ξεκινάει όμως αυτή η πλατωνική αμφισβήτηση του αισθητού κόσμου; Ίσως από την ορθή διαπίστωση ότι το «ποιος είναι δίκαιος» θα πρέπει να το αναζητήσουμε με ένα γενικό και στέρεο κριτήριο που δε θα σχετίζεται με αυτά που λέει η αγορά, δηλαδή δεν μπορεί να υιοθετηθούν ως κριτήριο για το τι είναι δίκαιο οι αντιλήψεις του συρμού. Ωστόσο, φτάνει άραγε η ανάγκη αναζήτησης ενός γενικού κριτηρίου για να επιχειρήσει ο Πλάτων ένα τέτοιο άλμα στη θεωρία των ιδεών; Το συγκεκριμένο άλμα μας αφήνει πραγματικά άναυδους και πρώτον απ’ όλους τον μαθητή του Πλάτωνα, τον Αριστοτέλη, ο οποίος αναφέρει χαρακτηριστικά: «ίππο μεν οίδα, ιππότητα ουχ οίδα!». Μάλιστα, στο έργο του «μετά τα φυσικά», ο Σταγειρίτης φιλόσοφος αναφέρει χαρακτηριστικά:

«περὶ δὲ τῶν ἰδεῶν πρῶτον αὐτὴν τὴν κατὰ τὴν ἰδέαν δόξαν ἐπισκεπτέον, μηθὲν συνάπτοντας πρὸς τὴν τῶν ἀριθμῶν φύσιν, ἀλλ' ὡς ὑπέλαβον ἐξ ἀρχῆς οἱ πρῶτοι τὰς ἰδέας φήσαντες εἶναι. Συνέβη δ' ἡ περὶ τῶν εἰδῶν δόξα τοῖς εἰποῦσι διὰ τὸ πεισθῆναι περὶ τῆς ἀληθείας τοῖς Ἡρακλειτείοις λόγοις ὡς πάντων τῶν αἰσθητῶν ἀεὶ ῥεόντων, ὥστ' εἴπερ ἐπιστήμη τινὸς ἔσται καὶ φρόνησις, ἑτέρας δεῖν τινὰς φύσεις εἶναι παρὰ τὰς αἰσθητὰς μενούσας· οὐ γὰρ εἶναι τῶν ῥεόντων ἐπιστήμην.»

Δυστυχώς θα μείνουμε με την απορία «γιατί ο Πλάτων θεώρησε αναγκαίο να επιχειρήσει αυτό το αμφίβολο άλμα, διατυπώνοντας τη μεταφυσική θεωρία των ιδεών, προκειμένου να βρει λύσεις που να ικανοποιούν τα ερωτήματα που έθεσε». Ο Πλάτων απλώς πετάει στο τραπέζι τη θεωρία των ιδεών, χωρίς να μας λέει και πολλά επ’ αυτής. Ωστόσο, η κρυφή ατζέντα της πλατωνικής θεωρίας των ιδεών δεν μπορεί παρά να είναι η εξής ευδιάκριτη: υπάρχουν δύο αντιτιθέμενες διαστάσεις της πραγματικότητας:

· το είναι από τη μία και το γίγνεσθαι από την άλλη

· η γνώση από τη μία και η γνώμη από την άλλη

· οι αιώνιες, αμετάβλητες ιδέες από τη μία και η αμφισημία των αισθητών πραγμάτων από την άλλη

Με τη διατύπωση της θεωρίας των ιδεών, ο Πλάτων θέλει να συγκροτήσει το επιχείρημα της γνώσης κατά τρόπο σταθερό. Ό, τι είναι μεταβλητό, δηλαδή ό, τι δεν είναι αιώνιο, ενιαίο και αμετάβλητο δεν μπορεί να διασφαλίσει αυτή τη σταθερότητα αλλά την υπονομεύει. Ωστόσο, το ότι οι (ηθικοί) κανόνες αφορούν καταστάσεις ρευστότητας δε σημαίνει απαραίτητα ότι επηρεάζεται η σταθερότητα και η αλήθεια της γνώσης την οποία συγκροτούν. Συνεπώς, το συγκεκριμένο επιχείρημα του Πλάτωνα είναι προβληματικό στη συγκρότησή του. Σημειωτέον ότι ο Πλάτων είχε επηρεαστεί πολύ και από τη σχέση του με τους Πυθαγόρειους και με τα μαθηματικά, τα οποία μας παραπέμπουν στη μία και μοναδική βέβαιη γνώση – η αλήθεια είναι πάντως ότι τα έργα του Πλάτωνος αντιλαμβάνονται συνήθως με τη μυστικιστική τους διάσταση τα μαθηματικά και όχι με την έννοια της μιας και μοναδικής γνώσης που προσφέρουν. Αξίζει, για παράδειγμα, να αναφερθούμε σε ορισμένους μαθηματικούς  υπολογισμούς που επικαλείται ο Πλάτων, όπως ότι η ευδαιμονία του φιλοσόφου είναι 927 φορές μεγαλύτερη από του κοινού ανθρώπου ή ότι ο αριθμός 13.600.000 είναι ο αριθμός κλειδί για τη βέλτιστη αναπαραγωγή στην πόλη κλπ.

Εν πάση περιπτώσει, στις αναπτύξεις που ακολουθούν, αντί για στέρεα φιλοσοφικά επιχειρήματα υπέρ της θεμελίωσης της θεωρίας των ιδεών, ο Πλάτων επιστρατεύει τρεις αλληγορίες. Μιλώντας για τον φύλακα-φιλόσοφο, ο οποίος μπορεί να θεάται το αγαθό, ο Πλάτων παρατηρεί ότι:

«έχοντας το βλέμμα του στραμμένο σε οντότητες μιας αιώνιας και αναλλοίωτης τάξης, οι οποίες ούτε αδικούν ούτε αδικούνται η μια από την άλλη, οντότητες τακτοποιημένες, όλες, σύμφωνα με το λόγο, τις μιμείται και προσπαθεί όσο το δυνατόν περισσότερο να εξομοιώνεται με αυτές.»

Σαν πρώτη εντύπωση, μας εκπλήσσει κάπως το απόσπασμα αυτό. Είναι σαν να δέχεται ο Πλάτων ότι οι φιλόσοφοι θα πρέπει να περάσουν από όλα αυτά τα απαιτητικά στάδια προετοιμασίας και μεταβάσεως στις τάξεις  των φυλάκων, όχι για να ασκήσουν τη διακυβέρνηση, αλλά για να αντιγράψουν/μιμηθούν τις αληθινές οντότητες. Ας στραφούμε όμως στις τρεις πλατωνικές αλληγορίες:

I. Η αλληγορία του ήλιου: Η αλληγορία του ήλιου παρουσιάζεται πολύ ισχυρή και στην τέχνη. Το φως είναι το σύμβολο μιας ανώτερης μορφής θέασης, κατανόησης και εμβάθυνσης στα πράγματα. Το μοτίβο αυτό επιβεβαιώνει κατά κάποιον τρόπο την (κατά τα άλλα προβληματική) ιδέα του ανώτερου και του κατώτερου καθώς και των οντολογικών προϋποθέσεων αυτής της σημασιολόγησης. Η θέαση των ιδεών φωτίζει σαν ήλιος το πώς θα πρέπει να ζούμε τη ζωή μας. Ωστόσο, η συγκεκριμένη αλληγορία είναι μάλλον ανεπιτυχής. Ως γνωστόν, το φως δεν έχει μόνο την ικανότητα να μας φωτίζει αλλά έχει και τη δύναμη να μας τυφλώνει. Επίσης, το φως μπορεί να διαστρεβλώσει την πραγματικότητα, φωτίζοντας μόνο ένα μέρος της ή ρίχνοντας τις ακτίνες του σε συγκεκριμένες πλευρές αυτής, κρύβοντας τις υπόλοιπες πτυχές της.

II. Η αλληγορία της γραμμής: Σύμφωνα με την θεωρία των ιδεών, ο κόσμος των πραγμάτων είναι προσιτός στις αισθήσεις, άρα στις δόξες, άρα στις γνώμες. Αυτό σημαίνει ότι μπορούμε να τον προσεγγίσουμε μόνον όπως τις σκιές, δηλαδή δεν τον βλέπουμε κανονικά αλλά μπορούμε να κάνουμε μόνο ορισμένες εικασίες για την ουσία του. Από την άλλη υπάρχουν και τα ίδια τα πράγματα, τα αληθινά, για τα οποία μπορούμε να έχουμε πραγματική γνώση και τα οποία βρίσκονται στον κόσμο των ιδεών. Για να πλησιάσουμε στα αντικείμενα της γνώσης θα πρέπει να μετακινηθούμε στο ανώτερο μέρος της γραμμής, δηλαδή να απομακρυνθούμε από το ορατόν και να κινηθούμε προς το νοητόν. Κατά τον Πλάτωνα, αληθινό είναι κάτι που μπορούμε να το συλλάβουμε είτε μαθηματικά (π.χ. η γεωμετρική ιδέα ενός σκαληνού τριγώνου) είτε μέσα από ένα σχέδιο. Ωστόσο, το σχέδιο δεν μπορεί να είναι εξ ίσου αληθινό με την έννοια, δηλαδή με τη δόση ενός ορισμού του σκαληνού τριγώνου. Το πρόβλημα και με αυτήν την αλληγορία του Πλάτωνα, όπως άλλωστε και με την προηγούμενη, είναι ότι δεν πρόκειται παρά για υπαινιγμούς αυτών που θέλει να μας πει. 

III. Η αλληγορία του σπηλαίου: Η αφήγηση της αλληγορίας είναι η εξής: όλοι εμείς είμαστε δεσμώτες σε ένα σπήλαιο με τα πρόσωπά μας στραμμένα προς το εσωτερικό τοίχωμα της σπηλιάς. Ακριβώς πίσω μας βρίσκεται μια εστία φωτιάς, ενώ υπάρχουν κάποιοι άνθρωποι ανάμεσα σε εμάς και στη φωτιά, οι οποίοι υψώνουν ορισμένα αντικείμενα, με αποτέλεσμα εμείς να μην βλέπουμε τα ίδια τα αντικείμενα αλλά την προβολή της σκιάς τους στον τοίχο του σπηλαίου, προς τον οποίον είμαστε στραμμένοι. Όλοι μας, λοιπόν, είμαστε κατ’ αρχήν δεσμώτες. Ο φιλόσοφος είναι αυτός που μέσα από το κακοτράχαλο μονοπάτι της σοφίας θα φτάσει μέχρι την φωτιά και θα την δει (μαζί και τα αντικείμενα) έξω από τα δεσμά του και τις σκιές. Μάλιστα, ο φιλόσοφος θα προσλάβει την αληθινή πραγματικότητα όχι μέσω των αισθήσεών του αλλά θα την θεαθεί με έναν διαφορετικό τρόπο πρόσληψης. Τέλος, αφού ο φιλόσοφος αντικρίσει τη φωτιά και την αλήθεια, θα πρέπει –κατά τον Πλάτωνα – να επιστρέψει στο σπήλαιο, να πει στους άλλους δεσμώτες τι είδε και να αναλάβει την εξουσία. Γιατί όμως πρέπει να γυρίσει ο φιλόσοφος στην ελεεινή πραγματικότητα των δεσμωτών και να τους εξηγήσει την ιδέα του απόλυτου αγαθού που έχει συλλάβει; Γιατί να γίνει πολιτικός/κυβερνήτης και να ανέχεται όλους αυτούς που θα τον λοιδορούν και θα τον βρίζουν; Μπορεί άραγε να υποστηριχθεί ότι η πηγή αυτής της υποχρέωσης είναι το αίσθημα αλτρουισμού που διακατέχει τον φιλόσοφο προς τους γύρω του; Υπάρχει ολωσδιόλου το στοιχείο του αλτρουισμού στην Πολιτεία του Πλάτωνα; Η prima facie απάντησή μας θα πρέπει να είναι αρνητική. Στην πλατωνική Πολιτεία, όταν ο καθένας κάνει τα εαυτού, όλα θα δουλεύουν ρολόι και άρα θα περιττεύει ο αλτρουισμός (ίσως το μοναδικό στοιχείο αλτρουισμού στην πλατωνική Πολιτεία να είναι η σωφροσύνη των δημιουργών). Υπ’ αυτήν την έννοια, η πιθανότερη απάντηση στο ερώτημά μας είναι ότι ο Πλάτων μάλλον πίστευε ότι το θεωρείν του αγαθού που επέτυχε ο φιλόσοφος θα έμενε ατελές, αν παρέμενε στο στάδιο της προσωπικής γνώσης χωρίς επάνοδο στο σπήλαιο προς απελευθέρωση ων δεσμωτών (από τα δεσμά των αισθήσεων). Αυτός είναι ο λόγος που επιβάλλει στον φιλόσοφο να επιστρέψει στο μίζερο σπήλαιο.

Η σπείρα της πολιτειακής παρακμής: Ξεχωριστό είναι το ενδιαφέρον που συγκεντρώνει στο πλατωνικό  έργο η φαινομενολογία της παρακμής των πολιτευμάτων την οποία διαγράφει ο Πλάτων. Σύμφωνα με τον Πλάτωνα, η παρακμή των πολιτευμάτων ξεκινά όταν το κυρίαρχο στοιχείο της κάθε είδους πολιτικής αρχής ατονεί, πάνω απ’ όλα επειδή η Πολιτεία πλέον δεν το φέρει. Να πως εξελίσσεται το πράγμα από το κάθε πολίτευμα στο αμέσως χειρότερο:

i. Αριστοκρατία (σοφία) ( Στην αριστοκρατία η ανδρεία μπορεί να πλεονάζει επειδή απουσιάζουν από την εξουσία οι γυναίκες που δεν είναι αρκετά σοφές 

ii. Τιμοκρατία (φιλοδοξία/θυμός) ( Ο κίνδυνος στην τιμοκρατία είναι η ροπή των κοινωνώ προς τα υλικά αγαθά

iii. Ολιγαρχία (πλούτος) ( Μείζων απειλή στην ολιγαρχία είναι η απληστία και η αρπακτικότητα

iv. Δημοκρατία (πολυπραγμοσύνη) ( Το χαρακτηριστικό γνώρισμα της δημοκρατίας είναι η ανισορροπία, η έλλειψη τάξεως και αρχών και οι συγκρουόμενες αντιλήψεις για το αγαθό (αναπτύσσονται διαλυτικές τάσεις στην πόλη, η οποία ρέπει προς την αναρχία). Γενικά, ο Πλάτων αναφέρεται με μεγάλη σκληρότητα στον δημοκρατικό άνθρωπο. Μιλάει για ασωτία και για πλήρη ελευθερία, η οποία δεν αφήνει καμία τύχη στην πόλη

v. Τυραννία ( Η τυραννία είναι η απόλυτη αυθαιρεσία – ο τυραννικός άνθρωπος αποτελεί την πλέον αισχρή μορφή του ανθρώπου, με τις ανεξάντλητες επιθυμίες και φιλοδοξίες του και χωρίς καμία εσωτερική ισορροπία και έλεγχο από το λογικό στοιχείο.

Στο απόσπασμα αυτό, ο Πλάτων αναφέρεται ξανά στο δημοκρατικό άνθρωπο με τρόπο υποτιμητικό. Είναι αλήθεια ότι, όπως τον περιγράφει, έχει ως ένα βαθμό δίκιο ότι στηριζόμενη σε τέτοιους ανθρώπους που δεν έχουν καμιά αίσθηση ευθύνης για τα κοινά, καμία πόλη δεν μπορεί να ευδαιμονήσει. Απ’ την άλλη μεριά όμως, μια πόλη που είναι λίγο πιο ανοιχτή δίνει στον άνθρωπο τη δυνατότητα να νιώσει χαρά, δεδομένου ότι οι άνθρωποι χρειάζεται να ασχοληθούν και με κάτι πιο ανάλαφρο. Γιατί, δηλαδή, είναι τόσο κακό να σταθούμε και σε μια καφετέρια για να ρουφήξουμε τον φραπέ μας και να παίξουμε τάβλι; Κι όμως, ο Πλάτων εξοβελίζει από την Πολιτεία του καθετί το ανάλαφρο, το τρυφερό, το παιχνιδιάρικο. Στις σύγχρονες κοινωνίες συνυπάρχουν αρμονικά το ανάλαφρο κομμάτι αλλά και η συνείδηση ευθύνης για τα πράγματα που μας αφορούν. Στον Πλάτωνα όμως (και δη στο ανωτέρω χωρίο) διακρίνεται μια σκληρή ανθρωπολογική κριτική στη χαλαρότητα, η οποία παίρνει αφορμή από τύπους «δημοκρατικών» ανθρώπων που έχει κατά νου του ο Πλάτων (ίσως έχει στο μυαλό του τον Αλκιβιάδη).

Ολοκληρώνοντας την ενότητα για την Πολιτεία του Πλάτωνα ας εξετάσουμε ένα τελευταίο χωρίο από το έργο του:

«Επομένως, είπε, δεν θα θελήσει να ασχοληθεί με την πολιτική, αν πραγματικά νοιάζεται γι’ αυτό.

Μα το σκύλο, είπα εγώ, ναι, στην πόλη τη δική του θα ασχοληθεί και πολύ μάλιστα, ίσως όμως όχι στην πατρίδα του, εκτός κι αν παρουσιαστεί κάποια θεϊκή τύχη.

Καταλαβαίνω, είπε˙ εννοείς την πολιτεία που ανιστορήσαμε καθώς τη θεμελιώναμε, αυτήν που υπάρχει στα λόγια – γιατί στη γη επάνω δεν νομίζω ότι υπάρχει πουθενά.

Όμως, είπα, ίσως υπάρχει στον ουρανό, σαν ένα υπόδειγμα για όποιον θέλει να βλέπει και βλέποντας να χτίζει μια πολιτεία μέσα του. Αν υπάρχει κάπου αυτή η πολιτεία ή αν θα υπάρξει, αυτό δεν έχει καμία σημασία˙ γιατί εκείνος θα πράττει σύμφωνα με τους νόμους αυτής της πολιτείας και καμιάς άλλης.

Φυσικά, είπε.»

Στο υπογραμμισμένο απόσπασμα φαίνεται καθαρά ότι ο Πλάτων δεν παρουσιάζει μέσα από την Πολιτεία του ένα πολιτικό πρόγραμμα ή μανιφέστο, όπως άδικα του καταλογίζουν, αλλά απλώς μια πολιτική υπόθεση, ένα ηθικό πείραμα.

Εντελώς τηλεγραφικά, ας συνοψίσουμε ορισμένα βασικά σημεία προβληματισμού της πλατωνικής φιλοσοφίας:

i. Η πρωτοκαθεδρία της παιδείας έναντι των παθών

ii. Η τυραννία των βέλτιστων – ο Σωκράτης και η αξία της αυτονομίας ( ποια είναι η ιδέα της αυτονομίας; Μήπως οι βέλτιστοι είναι τελικά τύραννοι; Ποια η απάντηση στο Σωκράτη ο οποίος ήθελε να μας ξυπνήσει όλους και να μας κάνει να συνειδητοποιήσουμε την άγνοιά μας; 

iii. Μια τελειοκρατική θεωρία ( πρόκειται για θεωρία επιβληθείσα από τα πάνω;

iv. Δημοκρατία και γνώση ( Φτάνουν άραγε οι γνώμες για να έχουμε ως αποτέλεσμα μια δημοκρατία ή χρειάζεται και ορισμένο επίπεδο γνώσεων; Δημοκρατία είναι το πολίτευμα στο οποίο απλώς διατυπώνονται γνώμες ή χρειάζεται και κάτι περισσότερο; Αν υιοθετήσουμε το επιστημολογικό σύστημα, η δημοκρατία χρειάζεται γνώση.

v. Ενάρετος βίος, γνώση, ζωή

vi. Σύγκρουση και αρμονία στην Πολιτεία ( η ανάγκη εξορίας των συγκρούσεων από την Πολιτεία – είναι καθηλωτική η μονομανία του Πλάτωνα στην αρμονία και στην ενότητα (δυστυχώς όμως στη δημοκρατία χωρεί η σύγκρουση, κάτι που δεν ανέχεται στη δική του Πολιτεία ο Πλάτων)

vii. Πλατωνικός ολοκληρωτισμός

7. Η δικαιοσύνη ως ωφέλεια: οι ωφελιμιστές

Jeremy Bentham (1748 – 1832): Ο Μπένθαμ ήταν ένας από τους μεγαλύτερους στοχαστές της ύστερης περιόδου του διαφωτισμού. Πίστευε πολύ στο λόγο και στη μεταρρυθμιστική δύναμη που αυτός έχει να αλλάζει τις απόψεις των ανθρώπων. Το παράπονό του ήταν ότι στη συντηρητική Αγγλία, που ήταν η πατρίδα του, δεν έγιναν κατά κανένα τρόπο αποδεκτές οι απόψεις του, οι οποίες –μεταξύ άλλων- αμφισβητούσαν και υπονόμευαν την αγγλοσαξονική δικαιϊκή παράδοση του ευεπίφορου σε εκμετάλλευση και υπονόμευση συστήματος του common law. Γενικότερα, ο Μπένθαμ είχε ασκήσει μια ιδιαίτερα ριζοσπαστική κριτική στο σύστημα της εποχής του, στους κυβερνήτες, στους ιερωμένους και κυρίως στους δικηγόρους, που τους περισσότερους τους θεωρούσε ως συμφεροντολογικές ενώσεις. Στα πιο ώριμα έργα του ("Συνταγματικός Κώδικας") φτάνει στο σημείο να προτείνει να καταργηθούν τελείως οι δικηγόροι. Στο έργο του «Εισαγωγή στις αρχές της ηθικής και της νομοθεσίας» (Introduction to Principles of Morals and Legislation) (1789) ο Μπένθαμ διατύπωσε την άποψη ότι το αγγλικό δίκαιο έπρεπε να κωδικοποιηθεί (εκείνη την περίοδο είχαν ήδη κωδικοποιήσει τις νομοθεσίες τους οι Βαυαροί, οι Αυστριακοί, ο Ναπολέων, όχι όμως και οι Άγγλοι). Κατά τον Μπένθαμ, η Αγγλία χρειαζόταν την κωδικοποίηση των θεσμών και των νόμων της και αυτό δεν θα έπρεπε να γίνει στην τύχη, αλλά επί τη βάσει ορισμένων γενικών αρχών και ιδεών που υπαγορεύονται από μια συνεκτική κανονιστική φιλοσοφία. 

Ο μεγάλος καημός του Μπένθαμ ήταν να μπορέσουν να διαδοθούν στον κόσμο αυτά που σκεφτόταν. Η επιθυμία του αυτή δεν πήγαζε τόσο από κάποια ταπεινή φιλοδοξία του ανδρός, όσο από την φιλοσοφική επιδίωξή του να αλλάξει η παγκόσμια φιλοσοφία και να κατευθυνθεί προς την θετική αξιολόγηση και υιοθέτηση εκείνων των πράξεων που σε παγκόσμιο επίπεδο αυξάνουν την ευτυχία. Αξίζει να ειπωθεί ότι ο Μπένθαμ είχε επικοινωνία με τον Αδαμάντιο Κοραή και τον Μαυροκορδάτο. Μία αντιπροσωπεία της Α΄ Εθνοσυνέλευσης τον επισκέφτηκε για να ζητήσει τη συμβουλή του σχετικά με το δάνειο που έλαβαν για την ενίσχυση του αγώνα. Του ζήτησαν, ακόμη, να γράψει και τις σκέψεις του για το Σύνταγμα της Επιδαύρου. Ήλπιζε οι ιδέες του να έχουν θετική επενέργεια στην Ελλάδα, όμως οι Έλληνες δεν τις έλαβαν και πολύ σοβαρά υπόψιν τους.

Ο Μπένθαμ μίλησε πρώτος για την περίφημη αρχή της ωφελιμότητας και τα λεγόμενα δύο «αφεντικά». Στην αφετηρία της φιλοσοφικής του θεώρησης, ο Μπένθαμ διερωτάται: τι είναι αυτό που μας καθοδηγεί στη συμπεριφορά μας; Ο Πλάτων απαντά ότι ο λόγος είναι το αποφασιστικό στοιχείο που πρέπει να καθοδηγεί την ανθρώπινη συμπεριφορά. Απεναντίας, ο Μπένθαμ υποστηρίζει ότι δύο είναι τα αφεντικά και τα κριτήρια της κάθε ανθρώπινης δράσης: η ευτυχία και η δυστυχία. Μάλιστα, οι λέξεις ευτυχία και δυστυχία δεν χρησιμοποιούνται από τον Μπένθαμ με την υπερβατική τους έννοια αλλά με το πλέον γήινο και υλικό νόημά τους, δηλαδή σημαίνουν την ηδονή και τον πόνο. Μια πράξη ή μια πολιτική ή ένας θεσμός θα κριθεί σε τελική ανάλυση από το βαθμό που συνεισφέρει στο ισοζύγιο πόνου και ηδονής. Η ανωτέρω θεμελίωση μοιάζει λογική, αφού ο πόνος είναι αυτό που αποφεύγει ο κάθε άνθρωπος ενώ η ηδονή είναι αυτό που επιδιώκει. Δεν υπάρχει αμφιβολία ότι η αρχή της ωφελιμότητας εμφανίζει ορισμένα πολύ σοβαρά προβλήματα και ελλείψεις, ωστόσο, ο άνθρωπος αυτός πήρε μια ιδέα και προσπάθησε να την μετουσιώσει σε σύστημα. Αυτή ακριβώς είναι και η πολυτιμότερη συνεισφορά του Μπένθαμ στον παγκόσμιο στοχασμό, όπως άλλωστε και όλων των υπολοίπων μεγάλων φιλοσόφων. Αυτό είναι σε τελική ανάλυση η φιλοσοφία: είναι ένα βουνό που όλοι οι φιλόσοφοι προσπαθούν από μια μεριά να το ανεβούν. 

Ο ωφελιμισμός: Μείζων αρχή της θεωρία του ωφελιμισμού είναι ότι ο πόνος και η ηδονή έχουν κυρίαρχη σημασία στην κινητοποίηση της ανθρώπινης συμπεριφοράς. Το δεδομένο αυτό είναι κρίσιμο για τη συγκρότηση της ηθικής θεωρίας των ωφελιμιστών. Κατά την ωφελιμιστική θεωρία, εξεταστέο είναι το ποιες συνέπειες έχει μια πράξη μας. Παρομοίως, θα πρέπει να εξεταστεί με τρόπο συγκριτικό ποιες θα ήταν οι συνέπειες, εάν στη συγκεκριμένη περίπτωση δεν ενεργούσαμε την υπό εξέταση πράξη. Αναζητούμε, λοιπόν, ποια είναι τα καλά και τα κακά της συγκεκριμένης συμπεριφοράς, όχι μόνον εμπειρικά αλλά και συγκρίνοντας με άλλες εναλλακτικές επιλογές. Για τον υπολογισμό του καλού και του κακού που προκαλείται από μία πράξη, ο Jeremy Bentham (φανατικός θιασώτης του διαφωτισμού) εισήγαγε την έννοια του felicific calculus. Σύμφωνα με την υπόθεση αυτή, το συνολικό ποσό ηδονής και πόνου που προκαλείται από μια ορισμένη συμπεριφορά είναι μετρήσιμο μέγεθος και μπορεί σχεδόν πάντα να υπολογιστεί. Μάλιστα, επειδή κάθε ον είναι δυνατόν να αισθάνεται πόνο ή ηδονή, το πεδίο εφαρμογής της ωφελιμιστικής θεωρίας εκτείνεται και πέραν των ανθρωπίνων όντων.

Ενάντια στη θεωρία του ωφελιμισμού έχει επιστρατευθεί το παράδειγμα του νοσοκομείου του τρόμου. Σύμφωνα με την υπόθεση αυτή, σε μία νοσοκομειακή πτέρυγα βρίσκεται ένας ηλικιωμένος μελλοθάνατος, ο οποίος είναι επιβεβαιωμένο ότι θα πεθάνει ενώ πέντε άλλοι νεότεροι ασθενείς χρειάζονταν ζωτικά όργανα ως μοσχεύματα για να επιβιώσουν. Ο γιατρός, ευρισκόμενος σε απόγνωση για το πώς θα κρατήσει στη ζωή τους πέντε βαριά τραυματίες, θυμάται ξαφνικά ότι στη διπλανή αίθουσα υπάρχει ο ηλικιωμένος μελλοθάνατος. Σύμφωνα με τις αρχές του ωφελιμισμού, ο γιατρός πρέπει να αφαιρέσει τα ζωτικά όργανα από κάποιον με ζωή μερικών μηνών και να τα δωρίσει στους άλλους πέντε για να ζήσουν μία καινούργια ζωή. Με τον τρόπο αυτό, ναι μεν θα χαθεί η ζωή ενός ανυποψίαστου ανθρώπου και θα πενθήσει το νεκρό της μια οικογένεια, όμως σε αντάλλαγμα, θα σωθούν πέντε ζωές και θα αποφευχθεί ο πόνος πέντε οικογενειών. Συνεπώς, ο συνολικός πόνος που θα επέλθει είναι μικρότερος από εκείνον που θα παραγόταν αν δεν επιχειρούσαμε την αποτρόπαιη μεταμόσχευση. Στην επίκριση αυτή, ότι δηλαδή ο ωφελιμισμός δικαιώνει την αφαίρεση της ζωής του ηλικιωμένου, οι ωφελιμιστές απαντούν με ένα κρυμμένο χαρτί. Αν αυτή η πρακτική (δηλαδή το να προσφέρουμε μοσχεύματα σε ορισμένους ασθενείς έπειτα από ευθανασία άλλων) ήταν η συνήθης, πώς θα χτίζαμε μία ευτυχισμένη κοινωνία κυριευμένη από έναν τόσο μεγάλο βαθμό ανασφάλειας; Θα επρόκειτο για μία κοινωνία στην οποία όποιος λιποθυμούσε θα κινδύνευε να χάσει τα όργανά του. Αν, λοιπόν, προσθέσουμε στην εξίσωση πόνου-ηδονής αυτήν την κοινωνική ανασφάλεια που προκαλείται από τη συγκεκριμένη συμπεριφορά, τότε ο συνολικός πόνος πολλαπλασιάζεται και συνεπώς δεν πρέπει ο γιατρός να πάρει τα όργανα από τον ανυποψίαστο ασθενή.

Αντίστοιχη εφαρμογή της ωφελιμιστικής θεωρίας μπορεί να προταθεί και για την περίπτωση της ευθανασίας και της υποβοήθησης της αυτοκτονία. Ο Sigmund Freud, κατά τις τελευταίες μέρες της ζωής του έπασχε από καλπάζοντα καρκίνο στο λάρυγγα εξ αιτίας του καπνίσματος. Υποφέροντας από φρικτούς πόνους, ζήτησε από τον Αυστριακό γιατρό και φίλο του Max Schur να τον βοηθήσει να φύγει από τη ζωή. Πράγματι, ο Schur εφάρμοσε μια μέθοδο ενεργητικής ευθανασίας, χορηγώντας στον ασθενή του θανατηφόρα (τριπλή) δόση μορφίνης, η οποία οδήγησε τον Freud στην πρόωρη έξοδο, το Σεπτέμβριο του 1939. Σύμφωνα με ορισμένη εφαρμογή της ωφελιμιστικής θεωρίας, στην προκείμενη περίπτωση, ο πόνος που θα έπρεπε να υπομείνει ο Freud αν συνέχιζε να ζει με τον καρκίνο θα ήταν μεγαλύτερος από τον πόνο που υπέστη μία κι έξω για να φύγει από τη ζωή, συνεπώς, έπρεπε (ήταν ηθικό) να θανατωθεί. Όσον αφορά δε την οδύνη της οικογένειάς του Freud αυτή δε θα μπορούσε να αντιταχθεί στην ευθανασία δεδομένου ότι το αγαπημένο τους πρόσωπο, που έζησε μία ζωή γεμάτη και με νόημα, δεν θα υφίσταται τους πόνους της ασθένειάς του πλέον. Ωστόσο, αν, εφαρμόζοντας την ωφελιμιστικής θεωρία, υιοθετήσουμε το κριτήριο που εφαρμόσαμε στο παράδειγμα του νοσοκομείου του τρόμου, τότε μπορεί να υποστηριχθεί ότι, αν επιτραπεί η υποβοήθηση της αυτοκτονίας ή η ευθανασία, τότε θα καλλιεργείτο κοινωνική ανασφάλεια σε σχέση με το αγαθό της ζωής των ανθρώπων που πονάνε και ενδεχομένως να δημιουργούταν πρόσφορο έδαφος σε κατάχρηση, με συνέπεια το συνολικό ποσοστό του πόνου που θα δημιουργηθεί να είναι μικρότερο από τον πόνο που θα υπήρχε, αν απαγορεύαμε τις πράξεις αυτές. Υπό τη δεύτερη αυτή εκδοχή, η ευθανασία δεν πρέπει να επιτρέπεται.

Μία ακόμη περίπτωση όπου η θεωρία του ωφελιμισμού μπορεί να τύχει εφαρμογής είναι η υπόθεση κανιβαλισμού Regina vs Dudley and Stephen (Brooks, Parker) (1884) στην οποία τέσσερις ναυαγοί οι οποίοι ήταν οι μόνοι που σώθηκαν από ένα πλοίο που βυθίστηκε βρίσκονταν μέσα σε μία βάρκα. Ένας εκ των τεσσάρων, ο νεαρός μούτσος, άρχισε να αρρωσταίνει και αργοπέθαινε. Οι υπόλοιποι αποφάσισαν να τον γευματίσουν δεδομένου ότι η ανεύρεση άλλης τροφής είχε καταστεί πια ανέφικτη. Με τον τρόπο αυτό επέζησαν και ένα άλλο καράβι τους περισυνέλεξε. Με την επιστροφή τους στην Αγγλία η βασίλισσα στράφηκε εναντίον τους. Είχαν άραγε δικαίωμα να σκοτώσουν και να φάνε ένα άρρωστο μέλος του πληρώματος για να επιζήσουν; Αυτό σαν αφηρημένος κανόνας ισχύει υπό ορισμένες μόνο προϋποθέσεις σε περίπτωση επιθέσεως κατά της ζωής. Υπάρχει μία αξία που μας κάνει να αντιδράσουμε κατά αυτής της επίλυσης προβλήματος; 

Υπάρχει μια πληθώρα παραδειγμάτων στη φιλοσοφία του ωφελιμισμού. Ας αναφερθούμε σε μερικά από αυτά:

· Σε μία πολιτεία του Νότου γίνεται ένας φόνος. Ένας μαύρος βιάζει και σκοτώνει μία λευκή. Ξεσπούν φυλετικές διαταραχές μεταξύ λευκών και μαύρων. Ο μόνος τρόπος να επιλυθεί το ζήτημα είναι να βρεθεί κάποιος αθώος που θα επωμιζόταν ακούσια την ευθύνη. Ένας δικαστής λέει ότι θα καταδώσουν έναν αθώο μαύρο, θα δικασθεί, ο κόσμος θα τον λιντσάρει και με τον τρόπο αυτό θα κατευναστούν τα πνεύματα.

· Ο βασανισμός ενός τρομοκράτη: Γνωρίζουμε ότι γνωστή τρομοκρατική ομάδα έχει τοποθετήσει εκρηκτικό μηχανισμό στο Στάδιο Ειρήνης και Φιλίας. Ο ωφελιμισμός επιτάσσει να αποτρέψουμε την εξαφάνιση χιλιάδων οπαδών, που παρακολουθούν ποδοσφαιρικό αγώνα, με κάθε μέσο. Επομένως, με κάθε τρόπο πρέπει να αναγκάσουμε τον τρομοκράτη να μιλήσει.

Μπορεί μία ηθική θεωρία να μας πει ότι το μόνο που μετράει είναι οι συνέπειες των πράξεων μας χωρία καμία άλλη διάσταση; Και στα δύο πιο πάνω παραδείγματα ο ωφελιμισμός έχει μία απάντηση. Το πρόβλημα εντοπίζεται στο πώς θα μπορέσει να μας υποδείξει ένα συμπέρασμα, το οποίο θα μας επιτρέψει να έχουμε τη συνείδησή μας ήσυχη (π.χ. να μην λιντσάρουμε τον μαύρο, ούτε να εξολοθρεύσουμε τον τρομοκράτη). Πράγματι, σε μια ανεπεξέργαστη εκδοχή του, ο ωφελιμισμός μοιάζει να προτείνει στην κοινωνία, στο βωμό της επίτευξης μεγαλύτερης ηδονής και μικρότερου πόνου, να διαπράξει καταφανώς άδικες πράξεις όπως το λιντσάρισμα ενός αθώου μαύρου. Μια τέτοια λύση όμως, θα δημιουργούσε μεγάλες αντιδράσεις και αναστάτωση και δε θα επέτρεπε στον ωφελιμισμός να επιζήσει, αφού σκοπός μιας οποιασδήποτε ηθικής θεωρίας δεν μπορεί να είναι η δημιουργία ανισορροπίας.

Ας σημειωθεί επίσης ότι, κατά το δόγμα του ωφελιμισμού, δεν πρέπει να κρίνουμε τα ωφέλιμα αποτελέσματα με γνώμονα το ατομικό αλλά το συλλογικό συμφέρον. Ποια όντα θα συμπεριλαμβάνονται στην κρίση αυτή; Οι ωφελιμιστές επεκτείνουν το ενδιαφέρον τους σε όλα τα ηθικώς συναφή (με τον άνθρωπο) όντα. Στον κύκλο αυτών των όντων υπάγονται τόσο οι άνθρωποι όσο και κάθε ον που αισθάνεται πόνο ή ηδονή. Συνεπώς, στην υποθετική περίπτωση που ανακαλύψουμε στο μέλλον Αρειανούς και αισθάνονται και αυτοί πόνο και ηδονή θα συμπεριλάβουμε και αυτούς στον παραπάνω κύκλο.

Η κριτική στον ωφελιμισμό

Στην πορεία του χρόνου, η κριτική που ασκήθηκε στις ωφελιμιστικές θεωρίες υπήρξε ουσιωδέστερη και περιστράφηκε γύρω από δύο κεντρικά επιχειρήματα:

i. Άρνηση των ατομικών δικαιωμάτων: Αν το μοναδικό στοιχείο που πρέπει να λαμβάνεται υπόψη για το τι πρέπει να πράξουμε είναι οι συνέπειες της πράξης μας (ο πόνος και η ηδονή που αυτές προκαλούν), τότε μοιραία υπονομεύονται τα ατομικά δικαιώματα και κλονίζεται η αντίληψη μας για τη δικαιοσύνη, ως απόδοση ορισμένων αρχών. Για παράδειγμα, θα ανεχόμασταν να βασανιστεί απάνθρωπα ένας τρομοκράτης που κρύβει κάπου μια βόμβα, ανεξάρτητα από την αξία που έχει αυτός ως άνθρωπος.

ii. Κοινός παρονομαστής στη μέτρηση της ηδονής: Αν το μόνο πράγμα που έχει σημασία για την ηθική αξιολόγηση των πράξεών μας είναι η συνολική ηδονή που παράγεται από αυτές, τότε μας χρειάζεται μια κοινή μονάδα μέτρησης, με την οποία να μπορούμε να εντάξουμε σε ένα ενιαίο σύστημα υπολογισμού, την ηδονή που προκαλεί η απόλαυση των διαφόρων αγαθών. Για παράδειγμα, πόση ηδονή προκαλεί η απόλαυση της ζωής ενός ανθρώπου και πόση η οδήγηση αυτοκινήτου με υψηλότερο όριο ταχύτητας; Η αύξηση των ορίων ταχύτητας μπορεί πράγματι να οδηγήσει σε αύξηση των θανάτων λόγω αυτοκινητικών, όμως, αν βρούμε μια κοινή μονάδα μέτρησης της ηδονής από την απόλαυση του κάθε αγαθού, τότε θα ανακαλύψουμε και τον αριθμό των θανάτων που μπορούμε να ανεχθούμε, προκειμένου να απολαύσουμε μεγαλύτερη ηδονή από την αύξηση του ορίου ταχύτητας.

Προς αντιμετώπιση αυτής της κριτικής, οι μεταγενέστεροι ωφελιμιστές επιχείρησαν βελτιώσεις στη θεωρία του Bentham, και με τον τρόπο αυτό προέκυψε ως βελτιωμένη εκδοχή ο κανονολογικός ωφελιμισμός ή ωφελιμισμός των κανόνων (rule utilitarianism).  Σύμφωνα με τη θεωρία αυτή, η ηθική αξία μιας πράξης δεν εξαρτάται από τα αποτελέσματά της, αλλά από την συμφωνία της με ορισμένους κανόνες, η τήρηση των οποίων έχει μακροπρόθεσμα το καλύτερο αποτέλεσμα για τα άτομα. Η ηθική αξία μίας πράξης, πρακτικής ή θεσμού δεν αναφέρεται στο άμεσο αποτέλεσμα που επιφέρει αλλά στην υπακοή της ή μη σε κάποιους κανόνες, η αποδοχή και η τήρησή των οποίων έχει ορισμένα αποτελέσματα. Υπ’ αυτήν την εκδοχή, η πρώτη κριτική στάση στον ωφελιμισμό, ότι αυτός αρνείται τα ατομικά δικαιώματα, καθίσταται αντιμετωπίσιμη, αφού ο κανονολογικός ωφελιμισμός δέχεται ότι ο σεβασμός των ατομικών δικαιωμάτων έχει μακροπρόθεσμα το πιο ωφέλιμο αποτέλεσμα για τα άτομα. Άρα, τα ατομικά δικαιώματα πρέπει να γίνονται σεβαστά, διότι ωφελούν τα άτομα. Στον κανονολογικό ωφελιμισμό θα μπορούσε να αντιταχθεί το εξής ερώτημα: «Οφείλουμε πάντοτε να σεβόμαστε τις εγγυήσεις προστασίας των ατόμων ή όταν συναντήσουμε δυσκολίες επιτρέπεται και να τις παρακάμπτουμε;» Η απάντηση είναι ότι ο ωφελιμισμός δεν είναι σχετικιστικός. Αν και πιστεύει ότι υπάρχει καλό και κακό, αυτό δεν αποτελεί σχετικιστική εκδοχή. Εξάλλου, χαρακτηριστικό του (κλασσικού) ωφελιμισμού αποτελεί η μονοαξιακή του προσέγγιση δεδομένου ότι ασχολείται μόνο με μία αξία, την ηδονή. Θα μπορούσαμε να πούμε ότι σχετικιστικά στοιχεία παρουσιάζονται μόνον όσον αφορά στα δικαιώματα. Ο Μπένθαμ δε θεωρούσε ότι υπάρχει μία σκοπιά οικουμενικού και απαραβίαστου ανθρώπου, ως εκ τούτου υιοθετούσε μια μάλλον εχθρική στάση έναντι των ατομικών δικαιωμάτων. Θα μπορούσε να υποστηρίξει κανείς ότι αλλοτριώνει τη βαθύτερη ουσία της ηθικής. Πως πρέπει να πράξουμε αν τα ατομικά δικαιώματα δεν έχουν καλά αποτελέσματα; Υπάρχουν δυνατότητες εξαίρεσης από την πλευρά του ωφελιμισμού; Και αν απαντήσουμε καταφατικά, μια δημοκρατία που πιστεύει στα δικαιώματα μπορεί να ανεχθεί αυτή την εξαίρεση; Αν είχαμε συλλάβει, φερ’ ειπείν, την κόρη τρομοκράτη η οποία ήταν παρούσα ενώ καταστρωνόταν το τρομοκρατικό σχέδιο, μπορούμε να την βασανίσουμε για να μάθουμε που είναι τοποθετημένος ο εκρηκτικός μηχανισμός; 

Αν ωστόσο δεχτούμε ότι για την πρώτη διάσταση της παραπάνω κριτικής είναι δυνατόν να βρεθεί απάντηση (έστω και με ορισμένες αντιρρήσεις), η δεύτερη διάσταση, σύμφωνα με την οποία οι ωφελιμιστές δεν έχουν να προτείνουν κάποια ενιαία μονάδα μέτρησης της ηδονής, παραμένει αναπάντητη. Άλλωστε, μήπως το γεγονός ότι ο ωφελιμισμός επικεντρώνεται σε ένα μονοδιάστατο κριτήριο συνιστά αναγωγισμό; Ας πάρουμε ένα παράδειγμα από τη δικιά μας επικαιρότητα που ενισχύει αυτή την άποψη: είμαστε σε μία κοινωνία που δυσαρεστείται όταν τα παιδιά πάνε σχολείο με άλλης φυλής παιδιά. Οι γονείς εξεγείρονται. Πως θα αποφασίσουμε; Ποιος υφίσταται περισσότερο πόνο και ποιός απολαμβάνει περισσότερη ηδονή; Κι αν σε μια κοινωνία έχουν εισχωρήσει μαζοχιστές; Η ισορροπία πόνου-ηδονής θα αλλάξει δραματικά. Όπως έχει ήδη ειπωθεί η ανεύρεση ουσιαστικής απάντησης σ’ αυτό το ζήτημα είναι ανέφικτη. 

Ωστόσο, κατά τη δεκαετία του 1930, ο αμερικανός ψυχολόγος Edward Thordike επιχείρησε να αντιμετωπίσει το συγκεκριμένο ζήτημα. Κάνοντας μια έρευνα με χρήση ερωτηματολογίων, προσπάθησε να δείξει ότι οι επιθυμίες και οι αποστροφές μας μπορούν να μεταγλωττισθούν σε μια κοινή μονάδα μέτρησης: σε δολάρια. Στο ερωτηματολόγιο περιλαμβάνονταν διάφορες δυσάρεστες εμπειρίες, και το ζητούμενο ήταν: έναντι πόσων δολαρίων θα δέχονταν οι ερωτώμενοι να βιώσουν τις συγκεκριμένες απεχθείς εμπειρίες. Από τις απαντήσεις στο ερωτηματολόγιο, συνήχθησαν τα ακόλουθα  συμπεράσματα. Οι ερωτηθέντες θα δέχονταν:

· Να τους πάρεις ένα δόντι ( για 4.500$

· Να στραγγαλίσουν με τα χέρια τους μια γάτα ( για 10.000$

· Να τους κόψεις ένα δάχτυλο του ποδιού ( για 57.000$

· Να φάνε ένα ζωντανό σκουλήκι μήκους 6 ιντσών ( για 100.000$

· Να περάσουν το υπόλοιπο της ζωής τους σε μια φάρμα στο Κάνσας ( για 300.000$

Παρόμοιες προσπάθειες θα μπορούσαν να επιχειρηθούν και από το αμερικανικό δημόσιο, με τη βοήθεια αναλύσεων κόστους-οφέλους ως προς την αύξηση των ορίων ταχύτητας στους αυτοκινητοδρόμους. Θα μπορούσε, δηλαδή, να μετατραπεί η αξία της ανθρώπινης ζωής σε δολάρια και το ίδιο να γίνει και με την αύξηση των ορίων ταχύτητας. Η τελική απόφαση για το αν πρέπει ή όχι να νομοθετηθεί η αύξηση των ορίων ταχύτητας θα προέκυπτε από τη σύγκριση του οφέλους από την υιοθέτηση της μιας ή της άλλης συμπεριφοράς. Πράγματι, υπολογίστηκε ότι στις ΗΠΑ προκαλούνται κατά μέσο όρο 40.000 θάνατοι από αυτοκίνητο ετησίως. Εν συνεχεία υπολογίστηκε ότι, σε περίπτωση ταχύτερης οδήγησης κατά δέκα μίλια την ώρα, το οικονομικό κέρδος που αποκόμιζε η αμερικανική οικονομία για κάθε θάνατο από τροχαίο ανερχόταν σε 1.540.000 $. Το ποσό αυτό προέκυπτε από τη διαίρεση του ποσού που εξοικονομούνταν από την ταχύτερη οδήγηση (20 ευρώ την ώρα) με τον αριθμό των θανάτων που θα προκαλούσε αυτή αύξηση στα όρια ταχύτητας. Αν είναι έτσι τα πράγματα δικαιούμαστε να αγνοήσουμε τον αριθμό των θανόντων λόγω οικονομικού αποτελέσματος; Αν δεν δικαιούμαστε μήπως έχουμε να αντιμετωπίσουμε ένα ακόμη πρόβλημα: Απ’ τη στιγμή που εισαγάγουμε ένα επικίνδυνο μέσο όπως το αυτοκίνητο μήπως αποδεχόμαστε εξαρχής ότι κάποιοι από μας θα πεθάνουν;

John Stuart Mill (1806-1873): Το μειονέκτημα της θεωρίας του Μπένθαμ, το οποίο συνίσταται στο μονοκεντρικό τρόπο σύλληψης της ηδονής, επιχείρησε να λύσει ο J.S. Mill. O ιδιοφυής Mill ασχολήθηκε με την πολιτική οικονομία, τη φιλοσοφική λογική και τον ωφελιμισμό. Στο μνημειώδες έργο του «Περί Ελευθερίας», τον Άγγλο φιλόσοφος απασχολεί ιδιαιτέρως το ζήτημα της διαφύλαξης των ατομικών δικαιωμάτων μέσα σε ένα κοινωνικό πλαίσιο ωφελιμιστικών ηθικών αντιλήψεων. Σύμφωνα με την αρχή της βλάβης (harm principle), την οποία διατύπωσε ο Mill, οι άνθρωποι είναι ελεύθεροι να έχουν οποιαδήποτε συμπεριφορά επιθυμούν όσο δεν βλάπτουν άλλους. Η προστασία των εκάστοτε μειονοτήτων (π.χ. των θρησκευτικών μειονοτήτων) αποτελεί βασική έγνοια του Mill. Ιδίως μοιάζει να τον απασχολεί η "διακριτότητα των ατόμων" μέσα στο σύνολο και η αυτοτελής αξία των επιθυμιών τους. Κατά τον Mill ελευθερία δεν μπορεί να υπάρξει, αν δεν υπάρξει ατομικότητα, υπ’ αυτήν την έννοια, η κηδεμονία των ατόμων από το κράτος (πατερναλισμός) θα πρέπει να απορριφθεί. Ο αναγωγισμός του Mill θεμελιώνεται στη βασική ιδέα ότι το όλο μπορεί να γίνει κατανοητό μόνο μέσα από την κατανόηση των μερών που το απαρτίζουν και ως τέτοια μέρη της συλλογικότητας θα πρέπει να θεωρήσουμε τα άτομα. Σύμφωνα με την αναγωγιστική σκέψη, κάθε σύστημα και κάθε φαινόμενο μπορεί να αναλυθεί σε επί μέρους συνιστώσες, όπου η μελέτη και η γνώση των συστατικών τους στοιχείων μπορούν να αποτελέσουν ικανές προϋποθέσεις για την σύνθεση της πλήρους εικόνας. Αυτός είναι ο λόγος που μας υποχρεώνει να εγκύψουμε και να δώσουμε προτεραιότητα στις επιμέρους μονάδες που λέγονται άτομα, προκειμένου να συλλάβουμε το καλό για την κοινότητα. Γι’ αυτό και ο Mill διακρίνει τις ηδονές σε ανώτερες και κατώτερες σε αντίθεση με τον Μπένθαμ, ο οποίος, τοποθετώντας όλα τα άτομα σε ένα «λέβητα», μοιάζει να θεωρεί ότι, είτε πρόκειται για την ηδονή που απολαμβάνει ένας εγκληματίας βιάζοντας τα θύμα του, είτε για την ηδονή που αισθάνεται κάποιος μουσικός ακούγοντας τον Μπετόβεν, είναι το ίδιο και το αυτό γιατί ο υπολογισμός θα γίνει με ποσοτικά κριτήρια όπως είναι η διάρκεια της ηδονής και οι επί μέρους ηδονές που ίσως προκαλούνται. Με τον τρόπο αυτό, ο Μπένθαμ οδηγείται στο αποτέλεσμα να μην μπορεί να εξηγήσει τη διαφορά μεταξύ πράξης και παράλειψης (τα πάντα μετριούνται βάσει του αποτελέσματος) και δεν θέτει περιορισμούς στις πράξεις που συμβάλλουν στον ισοσκελισμό ηδονής και πόνου, υιοθετώντας έτσι μία εικόνα μάλλον πατερναλιστική. Κατά τον Μill, δεν μπορεί να υπάρξει κοινωνία ευτυχισμένη, αν δεν τυγχάνει απόλυτου σεβασμού η αξία της ατομικότητας (αυταξία) μετριάζοντας έτσι τις αρνητικές συνέπειες του ωφελιμισμού. Επιπλέον, θεωρεί ότι μία κοινωνία οφείλει να βρει τρόπο να προστατεύσει την ατομικότητα η ανάδειξη της οποίας θα είναι μακροπρόθεσμα επωφελής για το ανθρώπινο είδος.

Περαιτέρω ο Mill υποστηρίζει ότι η κοινωνία επιτρέπεται να επεμβαίνει στη συμπεριφορά ενός ατόμου, μόνο αν αυτή πλήττει τρίτους. Αντίθετα, αν οι πράξεις αφορούν το ίδιο το άτομο δεν παρεμβαίνει. Κατ’ αυτόν τον ο Mill πραγματοποιεί μια σπουδαία διάκριση μεταξύ των πράξεων που είναι βλαβερές για τους τρίτους και οι οποίες πρέπει να μας ενδιαφέρουν από κοινωνικής σκοπιάς και εκείνων που αφορούν μόνο το άτομο και βρίσκονται σε απόσταση απ’ την κοινωνία.

Στον αντίποδα των απόψεων του Mill συναντάμε τον Martin Luther King, ο οποίος υποστήριζε ότι η ικανοποίηση που ένιωθε ο ίδιος προσφέροντας στην κοινωνία μέσω του ακτιβισμού του ήταν η ακριβώς ίδια με τη χαρά ενός εγκληματία. (Φυσικά, είναι σίγουρο ότι ο King ενδόμυχα ήξερε πως ήταν ανώτερος). Εν άλλοις λόγοις, ο King  υποστηρίζει ότι αυτός που θα αξιολογήσει τις συνέπειες μιας συμπεριφοράς θα υπολογίσει τις συνέπειες της σ’ όλο τον πληθυσμό, δηλαδή θα ελέγξει τι συνέπειες θα έχει αυτή, ακόμα και ως προς τους κλέφτες (π.χ ένας νόμος για την απαγόρευση της ασεβούς συμπεριφοράς). Κατά συνέπεια, θα υπολογίσει και όσους εκλαμβάνουν την απαγορευομένη πράξη ως ασεβή αλλά και όσους δεν έχουν κανέναν πρόβλημα με την ασέβεια. Κατά τον King και σε αντίθεση με όσα πρεσβεύει ο Mill, δεν είναι η ποιότητα του προσώπου το αποφασιστικό κριτήριο για την ηθική αξιολόγηση μιας συμπεριφοράς αλλά μάλλον το τι αισθάνεται. Δεν έχει σημασία η ηθική μας ποιότητα αλλά ο πόνος και η ηδονή που θα νιώσουμε. Το σύνολο των ηδονών που νιώθουν τα άτομα αποτελεί την κοινωνική ηδονή και είναι εύλογο να γίνει δεκτό πως η πλειοψηφία θα πρέπει να υπερισχύσει. Το επιχείρημα αυτό προσπαθεί να αντικρούσει ο Mill προτιμώντας να είναι δυστυχισμένος Σωκράτης παρά χοίρος αφού θεωρεί, όπως είπαμε, ότι υπάρχουν ποιότητες: ανώτερες και κατώτερες ηδονές. Συνεπώς, αποδίδει δικαιοσύνη στον ανθρωπισμό του επιλέγοντας την ηδονή που θα ένιωθε ο σπουδαίος Σωκράτης γιατί αυτή είναι ανώτερη. Η αντίληψή του αυτή, περί επιλογής των ανώτερων ηδονών, θα λέγαμε ότι συγκλίνει περισσότερο προς την θεωρία περί αγαθού παρά προς εκείνη του ωφελιμισμού.

8. Ελευθερία και νόμος: Ιμμάνουελ Καντ (1724 - 1804) 

Ο Ιμμάνουελ Καντ αποτελεί για πολλούς τον μεγαλύτερο φιλόσοφο της νεωτερικότητας. Το 1781, ο Καντ έγραψε τη ρωμαλέα «Κριτική του Καθαρού Λόγου» και το 1785 συνέχισε με το «Θεμέλιο της μεταφυσικής των Ηθών».  Από την νεωτερικότητα μέχρι σήμερα, είναι δύσκολο να βρούμε κάποιον φιλόσοφο που να έθεσε με τόσο πρωτότυπο αλλά συστηματικό τρόπο τις βάσεις μιας επιτυχούς διευθέτησης των μεγάλων και αιώνιων φιλοσοφικών ερωτημάτων. Οφείλουμε παράλληλα να αναγνωρίσουμε την αγαθοεργό επίδραση της καντιανής φιλοσοφίας στην παγκόσμια φιλοσοφική σκέψη, ακόμα και αν δεν υιοθετήσουμε αναγκαστικά την οπτική του γωνία σε όλα τα φιλοσοφικά ζητήματα. Η προσπάθεια που καταβάλλει ο Καντ, και η οποία βρίσκεται σε αντίθεση με την παράδοση του κλασσικού φυσικού δικαίου αλλά και με το ρεύμα ενός "μη κριτικού" ρασιοναλισμού, στρέφεται προς τη θεμελίωση των βάσεων μιας νομιμοποιημένης γνώσης και ενός νομιμοποιημένου κόσμου. Για την επίτευξη αυτού του σκοπού, δεν μπορούμε (κατά τον Καντ) να στηριχθούμε σε υποθέσεις ή στην εμπειρία, όπως έκανε λόγου χάρη ο Hume. Έχοντας ως βάση αυτό, ο Καντ αποφασίζει να αναδιατυπώσει το ζήτημα της θέσεως που κατέχει η εμπειρία στη ζωή μας και στο χώρο της γνώσης: από την εμπειρία δεν μπορούμε να αντλήσουμε και πολλά πράγματα. Χρειαζόμαστε ένα σύστημα καθαρό και ανεπηρέαστο από την ασάφεια και τη μεταβλητότητα της εμπειρίας. Μας χρειάζεται κάτι πιο στέρεο και ακριβές.

Πέρα από αυτά, όμως, ο Καντ υπήρξε και ο μεγάλος ανανεωτής της ηθικής φιλοσοφίας. Στο ηθικό του οικοδόμημα επεδίωξε να διαχωρίσει και να αποκαθάρει την έννοια του «αγαθού» από τις όποιες αντιλήψεις περί ηθικής κυκλοφορούν στην αγορά (π.χ. τις συμβατικές θεωρίες περί ηθικής). Κατά τον Καντ, σωστό είναι να πράττουμε ακολουθώντας έναν τρόπο σκέψης συμβατό με ορισμένες ιδέες μας περί ορθού. Ωστόσο, η σκέψη μας δεν πρέπει κατά κανένα τρόπο να διακατέχεται από τις προσλήψεις των αισθήσεων και της εμπειρίας ή από αντιλήψεις που προέρχονται από κάποια θρησκευτική τάξη, την οποία εν τέλει δεν μπορούμε καν να γνωρίζουμε. Είναι τέτοια η σημασία και η σπουδαιότητα της ηθικής φιλοσοφίας του Καντ, ώστε έχει προσφυώς χαρακτηριστεί ως η «κοπερνίκεια επανάσταση στη φιλοσοφία». Πράγματι, ο Καντ κατάφερε να αναποδογυρίσει τον τρόπο, με τον οποίον συγκροτούμε το ηθικό ερώτημα, αποστάζοντας όμως την ουσία κάποιων βασικών ηθικών ερωτημάτων που πρωτοεμφανίζονται στην πλατωνική και στην αριστοτελική σκέψη. Κι ενώ οι ερωτήσεις που έθεσε εμπνέονταν από τα ερωτήματα που πρωτοδιατύπωσαν οι αρχαίοι Έλληνες φιλόσοφοι, ο δρόμος που ακολούθησε για να τα απαντήσει υπήρξε αρκετά διαφορετικός.

Η πρώτη συγγραφική συμβολή του Καντ στην ηθική φιλοσοφία εκδίδεται στα 1785, δηλαδή σε μια ιστορική συγκυρία μεγάλων ηθικών και πολιτικών συζητήσεων, λίγο πριν από την έκρηξη της γαλλικής επανάστασης. Η αλήθεια είναι ότι ο Καντ δεν ανήκε στην κατηγορία των φιλοσόφων που έβγαιναν συχνά από το σπίτι τους - δεν ήταν με άλλα λόγια και τόσο κοσμοπολίτης. Ωστόσο, παρακολουθούσε αδιαλείπτως όλες τις συζητήσεις της εποχής του, μελετούσε αφάνταστα, καλούσε καθημερινά φίλους στο σπίτι του για να γευματίζουν παρέα, είχε αλληλογραφία με αρκετούς ανθρώπους του πνεύματος και γενικά διήγε μια πολύ έντονη πνευματική ζωή. Λέγεται ότι οι πάντες στο Πανεπιστήμιο ρύθμιζαν τα ρολόγια τους την ώρα που πήγαινε να παραδώσει ο Καντ – τόσο ακριβής ήταν στο μάθημά του. Από την άλλη μεριά, ως συγγραφέας δεν κατάφερνε να είναι ιδιαίτερα ζωντανός και παραστατικός (ο Hume για παράδειγμα, ήταν πολύ πιο γλαφυρός στα γραπτά του).

Η ηθική θεωρία του Καντ περιστρέφεται γύρω από τα εξής γνωστά μας ζητήματα: «πώς θα προσεγγίσουμε τη δικαιοσύνη ως ευημερία, ελευθερία και αρετή»; Ο ωφελιμισμός, ως ηθική θεωρία των κοινωνικών αποτελεσμάτων (συνεπειοκρατία) , δεν φάνηκε να συγκινεί ιδιαίτερα τον Καντ, μολονότι είναι σχεδόν βέβαιο ότι δεν είχε διαβάσει τα γραπτά του Μπένθαμ. Ωστόσο, είχε σίγουρα μελετήσει τον Μπεκαρία και είχε επίσης έρθει σε επαφή με τις ιδέες των εγκυκλοπαιδιστών, οι οποίοι απηχούσαν μια λιγότερο συστηματική εκδοχή του ωφελιμισμού (υιοθετούσαν τέτοιες απόψεις). Αυτό το ωφελιμιστικό σκεπτικό ο Καντ το απορρίπτει τελείως. Επιδίωξή του είναι να δομήσει μια ιδέα περί δικαιοσύνης, η οποία θα στηρίζεται στην εσωτερική ατομική ελευθερία. 

Γιατί, όμως, ο Καντ είναι τόσο αντίθετος στην ιδέα του ωφελιμισμού; Γιατί δε δέχεται τη συνεισφορά που έχει μια πράξη στην καθολική ευημερία ως το αποφασιστικό κριτήριο για την ηθική της αξιολόγησή; Τι τον ενοχλεί; Κατά τον Καντ, το πρόβλημα με αυτές τις θεωρήσεις εντοπίζεται στην εσφαλμένη έμφαση που δίδουν οι υποστηρικτές τους στο στοιχείο της καθολικής ευημερίας ως ύψιστου ηθικού στόχου και κριτηρίου. Αυτή η προσκόλληση στο κοινωνικό αποτέλεσμα που παράγει μια πράξη λειτουργεί αποπροσανατολιστικά και μας οδηγεί στο να την κρίνουμε ηθικά μόνο από τα συμφραζόμενά της. Έτσι, με βάση την ωφελιμιστική αντίληψη περί ηθικής, κρίσιμο δεν είναι το τι κάνει και το πώς σκέπτεται το ηθικό υποκείμενο της πράξης, ούτε το τι είδους πράξη είναι αυτή που επιχειρεί. Απεναντίας, ύψιστο κριτήριο ηθικής αξιολόγησης κατά τους ωφελιμιστές είναι τα αβέβαια συμφραζόμενα αυτής της πράξης, ήτοι οι συνέπειες που παράγει σε κοινωνικό επίπεδο. Για παράδειγμα, αν καταφέρουμε να βρούμε έναν τρόπο για να καταπολεμήσουμε το έγκλημα με επαρκή αποτελεσματικότητα, τότε δε χρειάζεται να προβληματιστούμε ως προς τις τυχόν παρενέργειες των μέσων που θα χρησιμοποιήσουμε για να φτάσουμε στο σκοπό αυτό. Ακόμα και αν χρειαστεί να πατήσουμε επί πτωμάτων, δεν θα πρέπει να ορρωδήσουμε προ ουδενός. Σε αυτό ακριβώς το σημείο εντοπίζει ο Καντ ένα από τα σοβαρότερα προβλήματα του ωφελιμιστικού τρόπου σκέψης.

Αξίζει να επισημάνουμε ότι την εποχή της διατύπωσης του καντιανού ηθικού συστήματος, (ενός συστήματος που ούτως ή άλλως δεν είναι δομημένο δικαιωματοκεντρικά), δεν είχε ακόμα καθιερωθεί στην Ευρώπη ένα αναγνωρισμένο σύστημα ατομικών δικαιωμάτων.

Η μείζων αντίρρηση του Καντ στον ωφελιμισμό είναι τούτη: αν υιοθετήσουμε μια ηθική θεωρία που προσανατολίζεται και οργανώνεται με αποκλειστικό γνώμονα τα κοινωνικά αποτελέσματα, τότε οτιδήποτε κι αν βρεθεί στο δρόμο της επιδίωξής τους θα πρέπει να παραμεριστεί με κάθε τρόπο και μέσο, χωρίς να μας απασχολεί η αξία που φέρει. Το μόνο που μετράει ηθικά στον ωφελιμισμό είναι να φτάσουμε στα επιθυμητά αποτελέσματα. Αυτό είναι το πρόβλημα που επισημαίνει ο Καντ.

Αν ακολουθήσουμε τις απόψεις των ωφελιμιστών, καταλήγουμε στο συμπέρασμα ότι η εσωτερική σκοπιά του υποκειμένου της πράξης δεν έχει κάποια ιδιαίτερη ηθική διάσταση. Δε μας ενδιαφέρει, δηλαδή, το τι συμβαίνει ανάμεσα στο ηθικό υποκείμενο και στην πράξη του ούτε μας απασχολεί η εσωτερική σχέση που τα συνδέει. Ωστόσο, αν σημασία έχουν μόνο οι συνέπειες μιας πράξης, τότε το κίνητρο του ηθικού υποκειμένου μοιάζει να τίθεται εκτός αξιολογικού ενδιαφέροντος – καταντά αδιάφορο εσωτερικό στοιχείο, ανεπίδεκτο υπαγωγής στις ηθικές παραμέτρους. Κατά τις ωφελιμιστικές αντιλήψεις, αν από πλευράς ορέξεων και σταθμίσεων ηδονής/πόνου, τα αποτελέσματα μιας ανθρώπινης πράξης μας ταιριάζουν, τότε η πράξη αυτή είναι και ηθική. Το ωφελιμιστικό αυτό συμπέρασμα φαντάζει πολύ περίεργο στον Καντ. Πώς μπορεί να κάνω ηθικές πράξεις, όταν το μόνο που με νοιάζει είναι το αποτέλεσμά τους; Τα ελατήρια των πράξεών μου και το τι σκεφτόμουν όταν τις έκανα δεν παίζει κανένα ρόλο για την ηθική τους διάσταση; 

Ας υπογραμμιστεί στο σημείο αυτό ότι ο Καντ προερχόταν από μία πρωσική κουλτούρα, ήτοι από ένα προτεσταντικό θρησκευτικό περιβάλλον. Αυτή είναι η πολιτισμική εμπειρία υπό την οποία ο Καντ διατυπώνει τη σκέψη πως τα κίνητρα των ηθικών υποκειμένων δεν είναι καθόλου άμοιρα συμμετοχής στην ηθική αξιολόγηση των πράξεων. Έτσι, μια σκληρή αντεγκληματική πολιτική, η οποία αδιαφορεί για το ότι ο κατηγορούμενος, ως μέλος της ανθρώπινης κοινότητας, έχει δικαιώματα και είναι άξιος σεβασμού, δεν μπορεί να σταθεί όρθια, ούτε καν υπό το πρίσμα της επίτευξης ενός κοινωνικού σκοπού. Απεναντίας, θα πρέπει να του φερθούμε σαν να είναι αθώος, ακόμα και οι 99 στους 100 νιώθουν σίγουροι για την ενοχή του. Όπως υποστηρίζει ο Καντ, μια ηθική που έχει να κάνει με αριθμούς (π.χ. πόσοι άνθρωποι πιστεύουν σε ένα σκοπό ή πόσοι ευτυχούν από την επίτευξή του), μας οδηγεί στο λεγόμενο πρόβλημα του πλειοψηφισμού, το οποίο ευνοεί την αδιαφορία για αυτόν τον έναν στους 100. Η ηθική θεωρία του Καντ μοιάζει να χτίζει σε αυτήν την ιδέα του μειοψηφικού και της εξαίρεσης: οι άνθρωποι χρειάζονται τα δικαιώματα, ακριβώς επειδή υπάρχουν οι εξαιρέσεις/μειοψηφίες, οι οποίες κινδυνεύουν να παραμεριστούν από τις πλειοψηφίες. Στον ωφελιμιστή Μιλλ, το αντίδοτο απέναντι σε αυτόν τον κίνδυνο δεν είναι εξ ίσου δραστικό. Ούτε θα μπορούσε ποτέ να δεχθεί ο Καντ ότι μπορούμε να φτιάξουμε μια ηθική που θα στηρίζεται στην επιδίωξη επιθυμιών (βλ. θεολογική επίδραση). 

Γενικά, ο Καντ δομεί την ηθική του θεωρία σε μια ιδέα της ελευθερίας και όχι της ωφέλειας. Ωστόσο, η ελευθερία του Καντ πόρρω απέχει από την ελευθερία του Μιλλ ή των άλλων φιλοσόφων. Ελευθερία (κατά τον Καντ) δε σημαίνει να μην αντιμετωπίζει ένας άνθρωπος εμπόδια στις φυσικές του ορμές και στις επιθυμίες του για την απόκτηση υλικών αγαθών ή για τη διενέργεια άλλων πράξεων (έτσι όμως ο Hobbes με απόδοση αρνητικής διάστασης στην «ελευθερία»). Η ελευθερία, για την οποία μιλάει ο Καντ, δεν είναι ούτε η απουσία εμποδίων ούτε σημαίνει καθορίζεται ένας άνθρωπος μόνο από τις δικές του επιθυμίες. Επιπλέον, αυτονομία δε σημαίνει να μπορεί ελεύθερα ο καθένας μας να καθορίζει τι είναι καλό και κακό (έτσι ο σχετικισμός).
Ρομαντισμός:
 Μια από τις κεντρικές ιδέες του ρομαντικού κινήματος είναι ότι κάθε άνθρωπος έχει μέσα του μια κρυμμένη αλήθεια και ότι με την βοήθεια των κατάλληλων πράξεων η μαγική αυτή αλήθεια μπορεί να εκδηλωθεί. Αυτή η πολύ όμορφη ιδέα των ρομαντικών ίσως μας βρίσκει σύμφωνους εκ πρώτης όψεως, όμως καταντά επικίνδυνη αν ο καθένας μας αφήσει ελεύθερη την εσωτερική του ενόρμηση να βγει προς τα έξω χωρίς τροχονόμο. Μάλιστα, από την ιδέα ότι τα έθνη είναι φορείς κρυφών νοημάτων εμπνεύστηκε (και εξακολουθεί να εμπνέεται) ο εθνικοσοσιαλισμός και άλλα ακραία κινήματα (χωρίς αυτό να σημαίνει ότι οι ρομαντικοί είναι και εθνικοσοσιαλιστές). Εν πάση περιπτώσει, η παραίνεση των ρομαντικών προς τους συνανθρώπους είναι τούτη: follow your heart – be you. Όπως θα δούμε παρακάτω, η προτροπή αυτή, η οποία έχει χρησιμοποιηθεί και σε διάφορα διαφημιστικά μηνύματα, είναι ιδιαίτερα προβληματική όταν διεκδικεί την υιοθέτησή της ως βάση της ηθικής φιλοσοφίας.

Η ελευθερία ως αυτονομία: Στην καντιανή ηθική θεωρία, εκείνο που αναδεικνύεται με χαρακτηριστικά έντονο τρόπο είναι η προβληματική γύρω από τη συγκρότηση της ιδέας της ελευθερίας ως αυτονομίας. Αυτονομία σημαίνει να μην ετεροκαθορίζομαι ως προς τις πράξεις μου. Δε σημαίνει να μην ακούω τι μου λένε οι άλλοι (ίσα – ίσα, είναι καλό να ακούω τι έχουν να πουν οι άλλοι άνθρωποι και να δρω αφού σταθμίσω τις γνώμες τους). Το πρόβλημα τη έλλειψης αυτονομίας (και άρα ελευθερίας) παρουσιάζεται όταν η απόφασή μου είναι ετερόνομη, όταν δηλαδή διαμορφώνεται χειραγωγημένα, σαν να με σπρώχνουν οι άλλοι σε αυτήν. Ετεροκαθορισμός υφίσταται, όταν οι αποφάσεις μου δεν είναι προϊόν δικής μου επιλογής, αλλά κάποιας εξωτερικής δύναμης που με κινεί, όπως ακριβώς συμβαίνει με ένα μπαλάκι του τένις που το χτυπάει μία ρακέτα. Μια τέτοια ετερόνομη απόφαση είναι δυνατόν να σχηματισθεί, όχι μόνο όταν μας κατευθύνουν άλλοι άνθρωποι, αλλά και όταν δεν ελέγχουμε τις δικές μας τάσεις και ορμές, όπως όταν δούμε ένα λαχταριστό παγωτό και γουρλώσουμε τα μάτια. Έτσι, όταν μας κινητοποιεί και μας κατευθύνει ένας αδιαμεσολάβητος πόθος, χωρίς κάποια έλλογη επεξεργασία, γινόμαστε ξανά ετερόνομοι. Κάτι τέτοιο μπορεί να συμβεί και στην περίπτωση του κεραυνοβόλου έρωτα. Ο ρομαντικός θα μας έλεγε: γιατί όχι; Follow your heart! Ο Καντ μας αποκαλεί ετερόνομους. Πράγματι, κατά τον Καντ, για να είναι αυτόνομο το κίνητρο της συμπεριφοράς μας, θα πρέπει πρώτα να περάσει από μια έλλογη διύλιση, και όχι να είναι ένα απλό ορμέμφυτο ή μια επιθυμία που γεννήθηκε ξαφνικά. Με τον τρόπο αυτό, ο Καντ προσπαθεί να αποκαταστήσει τον κυρίαρχο λόγο στην κεντρική κυβερνητική θέση (όπως έκανε και ο Πλάτων). Κατά την αντίληψή του, είναι απαράδεκτο να μας εξουσιάζουν και να κατευθύνουν τις πράξεις μας οι επιθυμίες και τα συναισθήματα. Ακόμα και το συναίσθημα του φόβου είναι υποδεέστερο κίνητρο συμπεριφοράς σε σχέση με την έλλογη αξιολόγηση του κινδύνου.

Ο Καντ, λοιπόν, συλλαμβάνει την ελευθερία ως αυτονομία, ως επιλογή μιας πράξης, όχι χάριν ενός απώτερου σκοπού που θα επιτευχθεί μέσω αυτής, αλλά χάριν ενός κύριου σκοπού. Για τον Καντ, ο άνθρωπος έχει μια ιδιαίτερη αξιοπρέπεια, όχι τόσο ως είδος, αλλά επειδή μπορεί να επιλέγει ο ίδιος τη ζωή του, να λαμβάνει αποφάσεις και να δρα αυτόνομα, δηλαδή μπορεί να θέτει ο ίδιος τους σκοπούς της ζωής και των πράξεών του. Αυτή η ιδιαίτερη αξία του ανθρώπου καθιστά τον άνθρωπο αυτοσκοπό. Με τη σειρά της, αυτή η διάσταση της αξιοπρέπειας υποβάλλει ένα σύμπαν ηθικών υποκειμένων, στο οποίο το ένα ηθικό υποκείμενο θα πρέπει να αντιμετωπίζει το άλλο με έναν ιδιαίτερο τρόπο, ήτοι ως φορέα αξιοπρέπειας: σαν να είναι ο καθένας από εμάς αυτοσκοπός και όχι μέσον για να επιτευχθεί κάτι άλλο.

Παράδειγμα 1ο: Ένα τραμ κινείται με μεγάλη ταχύτητα ακολουθώντας την τροχιά του, όταν ο οδηγός του αντιλαμβάνεται ξαφνικά ότι τα φρένα του έχουν ρετάρει. Φτάνοντας σε μια διασταύρωση και με το τραμ εκτός ελέγχου, ο οδηγός συνειδητοποιεί ότι αν ο συρμός συνεχίσει την τρελή πορεία του θα σκοτώσει πέντε εργάτες που εκτελούν έργα πάνω στις ράγες. Μοναδική του επιλογή είναι να στρίψει το τραμ στη διασταύρωση, βγάζοντάς το από την κανονική του πορεία, μόνο που με τον τρόπο αυτό θα αναγκαστεί να παρασύρει και να σκοτώσει έναν ανυποψίαστο περαστικό. Ο περαστικός αυτός είναι μάλιστα ηλικιωμένος και έχει μικρό προσδόκιμο ζωής. Πώς θα πρέπει να αντιμετωπίσει ο οδηγός το συγκεκριμένο ηθικό δίλημμα;

Παραλλαγή παραδείγματος: Την ίδια ώρα που συμβαίνουν αυτά, ένας δυνατός άντρας παρακολουθεί τα τραγικά συμβαίνοντα ευρισκόμενος σε μια γέφυρα που υψώνεται πάνω από τις ράγες. Απελπισμένος με τις αναπόφευκτες εξελίξεις που βλέπει να έρχονται, αποφασίζει ότι κάτι πρέπει να κάνει, και συνειδητοποιεί ότι ακριβώς δίπλα έχει σταθεί σκυμμένος στην άκρη της γέφυρας ένας πολύ ευτραφής κύριος. Αν ο δυνατός κύριος καταφέρει να σπρώξει τον χοντρό στις ράγες του τραμ, τότε θα καταφέρει σίγουρα να αποτρέψει το θάνατο των 5 εργατών, διότι το τραμ θα μπλοκαριστεί. Μπορεί ο δυνατός κύριος να μετατρέψει τον χοντρό άνθρωπο σε σαβούρα προκειμένου να ανακόψει την πορεία του τραμ; Μπορεί να τον μεταχειριστεί σα μέσο και σαν εργαλείο για να επιτύχει έναν ωφέλιμο σκοπό; Είναι σωστό να τον αντιμετωπίσει σαν να ήταν ένα μεγάλο κασόνι που το σπρώχνουμε μπροστά για αποτραπεί το ατύχημα;

Πώς πρέπει να αντιμετωπίσουμε αυτά τα ηθικά διλήμματα, τα οποία εκ πρώτης όψεως δείχνουν να στηρίζουν μια ωφελιμιστική λύση; Δεν είναι στ’ αλήθεια προτιμότερο να θυσιαστεί μια ζωή παρά να χαθούν πέντε; Μπορεί να μοιάζει εύκολο να απαντήσει κανείς «ναι» σε αυτό το ερώτημα, όμως υπάρχει ένα ολόκληρο ηθικό βουνό μπροστά μας, για να αποδεχθούμε αυτές τις πράξεις. Κατά τον Καντ, το πρόβλημα της ηθικής επιλογής θα πρέπει να εντοπιστεί στο κίνητρο του δρώντος υποκειμένου και όχι στο αποτέλεσμα της πράξης, θα πρέπει να συνδεθεί με το καθήκον και όχι με τις φυσικές τάσεις και ορμές που έχουμε να συμπεριφερθούμε με ορισμένο τρόπο. Έτσι, η μία ή η άλλη επιλογή θα πρέπει να γίνει ένεκα του ηθικού νόμου και όχι απλώς σύμφωνα με αυτόν. Αυτό που έχει σημασία για την ηθική αξιολόγηση της πράξης είναι τούτο: ο ηθικός νόμος θα πρέπει να αποτελεί την αιτία της πράξης, δηλαδή θα πρέπει να επιχειρούμε μια πράξη, επειδή έτσι επιτάσσει η ηθική και όχι για κάποιο εξωτερικό κίνητρο (π.χ. επειδή αλλιώς θα μας αποδοκιμάσουν ως ανήθικους).

«Η καλή θέληση δεν είναι καλή εξαιτίας όσων πετυχαίνει ή δημιουργεί […] Αν […] έλειπε εντελώς από αυτή τη θέληση η ικανότητα να πετύχει τους σκοπούς της˙ αν ακόμα και με τις πιο μεγάλες της προσπάθειες δεν κατόρθωνε τίποτα […] ακόμη και τότε η καλή θέληση θα έλαμπε σα διαμάντι που έχει μέσα του ολόκληρη την αξία του.»

Για τον Καντ δεν έχει καμία ηθική αξία να κάνουμε κάτι που φαίνεται ηθικό, (όπως το να βοηθήσουμε έναν αναξιοπαθούντα ή να πούμε την αλήθεια σε κάποιον), με κίνητρό να θεωρήσουν οι άλλοι για εμάς ότι είμαστε αγαθοί και ηθικοί άνθρωποι. Χρειάζεται κάτι άλλο.

Παράδειγμα 1ο: Ένα παιδί συμμετέχει σε ένα διαγωνισμό ορθοφωνίας και τον κερδίζει, έχοντας προφέρει λάθος μια λέξη, γεγονός που δεν αντιλήφθηκαν οι κριτές. Έχοντας επίγνωση του λάθους του και της πλάνης των κριτών, το παιδί ομολογεί ότι υπέπεσε σε λάθος και ζητεί να του αφαιρεθεί το βραβείο. «Αν έπαιρνα το βραβείο, θα ένιωθα σαν απατεώνας», παραδέχεται. Το παιδί ομολόγησε την αδικία στους κριτές με κίνητρο ότι αλλιώς θα φαινόταν σαν απατεώνας ή επειδή θεωρούσε ότι αυτό που έκανε ήταν το ορθό;

Παράδειγμα 2ο: Ένα ανώριμο παιδί μπαίνει σε ένα παντοπωλείο και ζητά να αγοράσει ένα καρβέλι. Ο παντοπώλης σκέφτεται μέσα του να το κοροϊδέψει και να το «ρίξει» στη συναλλαγή, επειδή είναι άμαθο και μωρό αλλά τελικά δεν το κάνει, επειδή συλλογίζεται ότι υπάρχει περίπτωση να αποκαλυφθεί το κόλπο του. Με ένα τέτοιο κίνητρο, όμως, ο παντοπώλης δεν είναι καθαρός και ηθικός, σύμφωνα με τον Καντ.

Εταιρική κοινωνική ευθύνη: Στις μέρες μας, υπάρχουν πολλές μεγάλες εταιρείες διεθνούς εμβέλειας, οι οποίες διαφημίζονται για το fair trade τους ή επειδή δεν έχουν sweatshops στις χώρες τη Ασίας ή επειδή κάνουν αγαθοεργίες κλπ. Ωστόσο, οι πράξεις αυτές δεν είναι δυνατόν να φέρουν ηθικό φωτοστέφανο, διότι γίνονται με σκοπό τη διαφήμιση της εταιρείας.

Πράξεις από συμπόνια: Ακόμα και οι πράξεις που έχουν σαν κίνητρό τους τη συμπόνια και τον αλτρουισμό, ναι μεν είναι αξιαγάπητες, αλλά δεν είναι κατ’ ανάγκην ηθικές (π.χ. μπορεί να τις κάνει κάποιος επειδή ενδιαφέρεται να διατηρήσει ακμαίο το ηθικό του/esprit de corps). Κατά το Καντ, λοιπόν, η πραγματοποίηση καλών πράξεων από συμπόνια στερείται ηθικής αξίας, διότι έχει ως κίνητρό της την ευχαρίστηση από την επιτέλεση καλών πράξεων και όχι το καθήκον. Μόνο το κίνητρο του καθήκοντος προσδίδει ηθική αξία σε μια πράξη και όχι η συμπόνια.  Στο σημείο αυτό ο Καντ επιχειρεί ένα νοητικό πείραμα για να μας δείξει πότε μια ανθρώπινη πράξη αποκτά πράγματι ηθική αξία. Το νοητικό πείραμα του Καντ αφορά σε έναν άνθρωπο, ο οποίος χάνει ξαφνικά την αγάπη του για τους άλλους ανθρώπους και γίνεται μισάνθρωπος. Παρ’ όλα αυτά, ο μισάνθρωπος κατορθώνει να υπερνικήσει την ψυχρότητα της καρδιάς του και εξακολουθεί να κάνει καλές πράξεις, βοηθώντας τους συνανθρώπους του. Κατά τον Καντ, ο άνθρωπος αυτός ενεργεί μόνο από καθήκον, διότι δεν αντλεί καμία ευχαρίστηση από τη βοήθεια που προσφέρει. Στην πραγματικότητα, δεν έχει καμία επιθυμία να βοηθήσει όλους αυτούς που μισεί, κι όμως το κάνει από αίσθηση καθήκοντος. Τότε και μόνο τότε αποκτά η πράξη του ηθική αξία.  Θα εμμέναμε, λοιπόν, στις καλές πράξεις που κάνουμε, αν δεν αντλούσαμε καμία ικανοποίηση από αυτές; Να η ένδειξη για το αν ενεργούμε από καθήκον.

Το τρίπτυχο της καντιανής θεώρησης:

I. Ηθική ( Καθήκον VS Ορμή/Επιθυμία: Αποφασιστικό ηθικό κριτήριο είναι το κίνητρο των πράξεών μας, το οποίο θα πρέπει να είναι εσωτερικό (θα πρέπει να πράττουμε από καθήκον)

II. Ελευθερία ( Αυτόνομα VS Ετερόνομα: Η ελευθερία νοείται στον Καντ ως εκδήλωση αυτονομίας
III. Λόγος ( Κατηγορική VS Υποθετική Προσταγή: Κατά τον Καντ, ο λόγος της πράξεώς μας θα πρέπει να είναι κατηγορικός και όχι υποθετικός. Για ποιο λόγο δεν αδικούμε τους άλλους, διερωτάται ο Καντ. Μήπως επειδή θέλουμε να σχηματίσουμε μια καλή εικόνα προς τα έξω; Μήπως επειδή θέλουμε να εξελιχθούμε επαγγελματικά; Μήπως επειδή θέλουμε να βγάλουμε λεφτά; Όλοι αυτοί οι λόγοι της ηθικής πράξης μας, βασίζονται σε μία υπόθεση, στην υπόθεση «Τι θέλω να κάνω; Που επιδιώκω να φτάσω; Τι επιθυμώ να πετύχω; Τι πρέπει να κάνω για να πάρω προαγωγή; Μήπως – λόγου χάρη - πρέπει να είμαι ειλικρινής προς τον προϊστάμενό μου για να προβιβαστώ;» κ.ο.κ. Οι προσεγγίσεις αυτές ακολουθούν κάποιο λόγο που βασίζεται σε μια υπόθεση˙ με άλλες λέξεις ακολουθούν ως υπόθεση έναν εξωτερικό λόγο. Κατά τον Καντ, όμως, ηθικοί είναι μόνον οι λόγοι που είναι κατηγορικοί. Λόγος της πράξης μου πρέπει να είναι το καθήκον που οφείλει να με καθοδηγεί. Το περιεχόμενο αυτού του λόγου λέγεται κατηγορική προστακτική. 

Επομένως, ο μόνος λόγος που προσδίδει ηθικό χαρακτήρα στην πράξη μας είναι ο καθαρός a priori νομοθετών λόγος, ο λόγος που δε λαμβάνει υπόψιν του κανέναν εμπειρικό σκοπό (και όχι να είμαστε slaves of passion, όπως μας θέλουν οι εμπειριστές). Στον ηθικό λόγο δεν υπάρχουν «αν» και «εφόσον». Είναι κατηγορικός. Και είναι κατηγορικός, ακριβώς επειδή στηρίζεται αποκλειστικά στην αντίληψη του καθήκοντος που έχουμε.

«Αν τώρα η πράξη είναι καλή μόνο ως μέσο για κάτι άλλο, τότε η προστακτική είναι υποθετική. Αν όμως η πράξη είναι καθεαυτήν καλή, είναι συνεπώς αναγκαίο αξίωμα μιας θέλησης η οποία αφ’ εαυτής συμφωνεί με τη λογική, τότε η προστακτική είναι κατηγορική.»

Παρατηρούμε, λοιπόν, ότι αυτό που ενδιαφέρει τον Καντ δεν είναι τόσο το περιεχόμενο της πράξεως ή τα αποτελέσματά της αλλά η μορφή της και το αξίωμα από το οποίο πηγάζει. Έτσι, μια κατηγορική προστακτική:

«Δεν αφορά το περιεχόμενο της πράξης ή τα αποτελέσματά της, παρά αφορά τη μορφή και το αξίωμα, από το οποίο πηγάζει η πράξη. Το ουσιαστικά καλό της πράξης συνίσταται στο τι σκεπτόμαστε όταν πράττουμε, όποιο και αν είναι το αποτέλεσμα.»

Πώς μπορούμε όμως να πάρουμε αποφάσεις, αν δεν ξέρουμε πώς θα μας μιλήσει το καθήκον; Ποιος είναι αυτός ο πρακτικός νόμος, ο οποίος προστάζει απόλυτα και χωρίς άλλα κίνητρα; Στο ερώτημα αυτό, ο Καντ απαντά ότι θα πρέπει να ενεργούμε μόνο σύμφωνα με αρχές που μπορούμε να τις καθολικεύσουμε, χωρίς να υποπέσουμε σε αντιφάσεις:

«Πράττε μόνο σύμφωνα με έναν τέτοιο γνώμονα, μέσω του οποίου μπορείς συνάμα να θέλεις, αυτός ο γνώμονας να γίνει καθολικός νόμος.»

Τι σημαίνει όμως να γίνει καθολικός νόμος; Τι σημαίνει να μπορούμε να τον καθολικεύσουμε; Σημαίνει ότι επιθυμούμε να υιοθετούν αυτόν τον γνώμονα όλοι ως αρχή των πράξεών τους.

Κίβδηλες υποσχέσεις και πλάνες: Ας υποθέσουμε ότι λαμβάνω από κάποιον γνωστό μου ένα δάνειο, γνωρίζοντας ότι δεν θα του το ξεπληρώσω. Αυτό σημαίνει ότι τον παραπλανώ και ότι, λέγοντάς του ψέματα, τον εξαπατώ. Κατά τον Καντ, αυτή η πράξη μου είναι ανήθικη, όχι επειδή απαγορεύεται από κάποιο νόμο του κράτους, ούτε επειδή την αποδοκιμάζει η συμβατική ηθική, αλλά επειδή δεν μπορούμε να φανταστούμε έναν ανθρώπινο κόσμο στον οποίον αυτή θα ίσχυε ως καθολικός γνώμονας. Πώς μπορεί να υπάρξει ένας κόσμος, στον οποίον ο καθένας μπορεί να μην εννοεί ως ισχυρά αυτά που λέει; Είναι δυνατόν το ψέμα ή η αλήθεια του λόγου να αφεθεί στη διακριτική ευχέρεια του καθενός; Προσοχή όμως! Ο Καντ, για να απορρίψει ηθικά τον ψεύτη, δεν διερωτάται: «σε τι αρνητικά αποτελέσματα θα οδηγούμασταν για την κοινωνική εμπιστοσύνη, αν όλοι έδιναν ψεύτικες υποσχέσεις;». Ένα τέτοιο επιχείρημα θα ήταν συνεπειοκρατικό και δε θα ταίριαζε με τίποτα στη θεωρία του Καντ. Άρα ο Καντ λέει κάτι διαφορετικό. Υποστηρίζει ότι εκείνος που λέει ψέματα για το δάνειο τοποθετεί τις δικές του ανάγκες και επιθυμίες για χρήματα, πάνω από τις ανάγκες και τις επιθυμίες όλων των άλλων ανθρώπων. Άρα, ο κανόνας του δε συμφωνεί με την κατηγορική προστακτική, διότι δεν είναι καθολικεύσιμος.

 «Πράττε έτσι ώστε να χρησιμοποιείς την ανθρωπότητα, τόσο στο πρόσωπό σου, όσο και στο πρόσωπο κάθε άλλου ανθρώπου, πάντα ταυτόχρονα ως σκοπό και ποτέ μόνο ως μέσο.»

Στο σημείο αυτό, ο Καντ προβαίνει σε μια διατύπωση που του επιτρέπει να νοήσει την ανθρωπότητα ως αυτοσκοπό. Μέσω της ως άνω διατύπωσης θεμελιώνεται (στην καντιανή θεωρία) το καθήκον προς τα έλλογα όντα ως φορέων ανθρωπιάς. Οι άνθρωποι δεν είναι μόνο υποκείμενα ορμών και επιθυμιών αλλά και φορείς ανθρώπινης αξίας. Χάρη στην έλλογη φύση τους αξίζουν να φέρουν ορισμένο ηθικό φωτοστέφανο, έχουν δηλαδή μια αξίωση σεβασμού από τους άλλους˙ σε τελική ανάλυση είναι αυτοσκοποί και όχι μέσα για την επίτευξη άλλων σκοπών. Οποιαδήποτε συμπεριφορά αντιμετωπίζει και χρησιμοποιεί τους ανθρώπους ως μέσον δεν είναι ηθική.

Στη συνέχεια, ο Καντ μας δίνει μια σειρά από παραδείγματα προκειμένου να αποσαφηνίσει περισσότερο τις θέσεις του ή για να θεμελιώσει καινούριες απόψεις. Κατά τον Καντ, αν η ανθρωπότητα είναι αυτοσκοπός, τότε υποκείμενο και αντικείμενο σεβασμού δεν είναι μόνο οι άλλοι άνθρωποι, αλλά και εμείς οι ίδιοι, συμπέρασμα με μεγάλη κανονιστική σημασία. Πράγματι, αν φορείς ανθρώπινης αξίας είμαστε και εμείς οι ίδιοι, τότε η αφαίρεση της ζωής μας δεν είναι σύμφωνη με τον ηθικό νόμο, έστω και αν γίνεται με τη συναίνεσή μας Υπ’ αυτήν την έννοια, η πράξη της αυτοκτονίας είναι ηθικά προβληματική. Μάλιστα, ο Καντ επεκτείνει την ηθικιστική αυτή άποψη και στο πεδίο των σεξουαλικών πράξεων, όπως άλλωστε και στη χρήση ναρκωτικών ουσιών. Για την επιμέρους αξιολόγηση όλων αυτών των πράξεων, ο Καντ αφιερώνει αρκετές σελίδες «εφαρμοσμένης ηθικής». Πάνω απ’ όλα όμως, υποστηρίζει ότι πρέπει να μεταχειριζόμαστε ως υποκείμενο άξιο σεβασμού και τον ίδιο μας τον εαυτό. Η ιδέα ότι ο ηθικός νόμος αφορά και εμάς τους ίδιους σε σχέση με τον εαυτό μας, μπορεί εκ πρώτης όψεως να ακούγεται περιττός ηθικισμός, όμως εν τέλει είναι αρκετά ενδιαφέρουσα. 

9. Ευδαιμονία και αρετή: Αριστοτέλης

Εισαγωγή: Ο Αριστοτέλης είναι μια περίπτωση φιλοσόφου που καταπιάστηκε με αρκετά από τα ζητήματα που μας έχουν ήδη απασχολήσει (π.χ. αρετή, ευδαιμονία, σχέση ηθικής και πολιτικής). Ιδιαίτερα το ερώτημα της σχέσεως μεταξύ ηθικής και πολιτικής συγκροτείται με πολύ συστηματικό τρόπο από τον Αριστοτέλη. Το φιλοσοφικό έργο του Σταγειρίτη φιλοσόφου διασώθηκε κατά τον Μεσαίωνα από τον Άγιο Θωμά τον Ακινάτη, ο οποίος επιχείρησε να συγκεράσει τον αριστοτελισμό με τη χριστιανική πίστη. Στις μέρες μας, η αριστοτελική φιλοσοφία επανέρχεται στο προσκήνιο με τη μορφή της αρεταϊκής ηθικής και των αντιλήψεων περί κοινοτισμού.

i. Κατά την αρεταϊκή ηθική, σημασία δεν έχει τόσο το ηθικό υποκείμενο και η συγκεκριμένη πράξη του αλλά ολόκληρος ο τρόπος συμπεριφοράς ενός προσώπου, ο οποίος απηχεί διαθέσεις και στοιχεία του χαρακτήρα του. Με τον τρόπο αυτό, επιχειρείται μια μετατόπιση ως προς το κέντρο βάρους της ηθικής.

ii. Κατά τις αντιλήψεις των κοινοτιστών, η πόλη (η πολιτική κοινότητα) απολαμβάνει μια κάποια προτεραιότητα έναντι του ατόμου, δηλαδή προηγείται του ατόμου (οντολογικά και αξιακά). Αντίθετη είναι βεβαίως η παράδοση του ωφελιμισμού και της δικαιοκρατίας, οι οποίες προτάσσουν το άτομο έναντι του συνόλου.

Ο Αριστοτέλης υπήρξε μαθητής του Πλάτωνα, με αποτέλεσμα να θέσει αρκετά παράλληλα ερωτήματα με εκείνα που απασχόλησαν τον δάσκαλό του (ιδίως σε ό, τι αφορά την αναζήτηση της αλήθειας). Γεννήθηκε το 384 π.Χ. στα Στάγειρα της Χαλκιδικής, μια μικρή πόλη σε απόσταση περίπου 50 χιλιομέτρων από τη Θεσσαλονίκη. Ο πατέρας του (Νικόμαχος) ήταν γιατρός, με συνέπεια να αναπτύξει και ο ίδιος ο Αριστοτέλης ορισμένη σχέση με την φυσιολογία. Για αρκετά χρόνια ο Νικόμαχος υπηρέτησε στην αυλή του Μακεδόνα βασιλιά Αμύντα Γ΄, δημιουργώντας έτσι κάποιες σχέσεις με τη μακεδονική δυναστεία. Όταν το 347 π.Χ. πέθανε ο Πλάτων, δεν επέλεξε τον Αριστοτέλη για διάδοχό του στην Ακαδημία κι έτσι ο Σταγειρίτης εγκαταστάθηκε για λίγα χρόνια στη Μυτιλήνη, όπου επιδόθηκε σε ακάματες έρευνες (ακόμα και υποθαλάσσιες). Αργότερα, αποφασίζει να πάει στην αυλή του Μ. Αλεξάνδρου και τέλος καταλήγει στην Αθήνα όπου ιδρύει το Λύκειο (με βάση τις πρόσφατες ανασκαφές, υποτίθεται ότι το Λύκειο βρισκόταν περίπου στη σημερινή περιοχή της οδού Ρηγίλλης).

Ο Αριστοτέλης είχε μια μεταφυσική βάση σε όλες σχεδόν τις θεωρήσεις του: τόσο σε αυτές που είχαν να κάνουν με τον κόσμο, όσο και σε εκείνες που αφορούσαν τη φύση. Κατά τον Αριστοτέλη, τα όντα έχουν από τη φύση τους ορισμένο σκοπό και βαδίζουν προς τα εκεί. Όπως ακριβώς ο σπόρος είναι προδιαγεγραμμένο να ανθήσει και να καρποφορήσει, έτσι και για τον άνθρωπο υπάρχει ένα τέλος, στο οποίο τείνει να φτάσει όπως αυτό του προδιαγράφεται. Η αριστοτελική τελεολογία (το δυνάμει και το ενεργεία) κατέχει κυρίαρχο ρόλο στη φιλοσοφία του Αριστοτέλη και σε μεγάλο βαθμό υιοθετήθηκε μεταγενέστερα από τον πολύ κατοπινό Χέγκελ. Όπως στη φιλοσοφία του Πλάτωνα, έτσι και κατά τις αντιλήψεις του Αριστοτέλη η γνώση συνδέεται στενά με την ηθική πράξη. Επιπλέον, σύμφωνα με τον Αριστοτέλη, το ανώτερο πλαίσιο κοινωνικής οργάνωσης είναι η πόλη, το δε καλό της πόλης ευθυγραμμίζεται και υπαγορεύει το καλό του οίκου αλλά και το καλό των ατόμων.

Ηθική και πολιτική:

Έτσι, λοιπόν, η ηθική εμφανίζεται ως η πρακτική επιστήμη του χαρακτήρα:

Η διαφοροποίηση σε σχέση με τον Πλάτωνα έγκειται στο ότι κατά τον Αριστοτέλη παρουσιάζεται και η διάσταση της ανάπτυξης ορισμένων ιδιαίτερων ιδιοτήτων του ατόμου, η οποία συντελείται καθ’ οδόν. Η πράξη δεν γίνεται αντιληπτή ως αυτοσκοπός, αλλά δίνεται περισσότερη έμφαση στη διάσταση του ενδεχόμενου που γίνεται πραγματικό.

Στην ύστερη νεωτερικότητα, η ιδέα της πολιτικής συλλαμβάνεται σαν ένα μέσο εξασφάλισης ορισμένων αγαθών ή συμφερόντων ή δικαιωμάτων, ενώ (αντιθέτως) υποτιμάται η σύλληψη του αντικειμένου της ως μιας αποστολής ηθικής διαπαιδαγώγησης και διάπλασης (ιδού η διαφορά ανάμεσα στην αριστοτελική προσέγγιση και στις σύγχρονες). Οι οπαδοί της αρεταϊκής ηθικής επιθυμούν να επαναφέρουν ακριβώς αυτό το στοιχείο. Ας φαντασθούμε, για παράδειγμα, ένα κράτος που μέσα από το ποινικό του δίκαιο θέλει να διαπαιδαγωγήσει τους πολίτες του.
Τα είδη της γνώσης. Ένα βασικό οικοδομικό υλικό για την κατανόηση του αριστοτελικού σύμπαντος είναι ο διαχωρισμός που επιχειρεί ο Αριστοτέλης στα είδη της γνώσης:
· Θεωρητική γνώση: Σκοπός της είναι η αλήθεια και μόνο. Αντικείμενό της είναι τα όντα που είναι αναλλοίωτα ή που η αιτία μεταβολής τους είναι εσωτερική (π.χ. η πέτρα, η οποία έχει μέσα της την τάση να πέφτει για να βρει τη γη)

· Ποιητική: Με τον όρο ποιητική δεν εννοούμε την ποίηση ως μορφή λογοτεχνικού είδους αλλά τη δραστηριότητα που παράγει ξεχωριστά αντικείμενα, των οποίων η μεταβολή οφείλεται σε ανθρώπινες αποφάσεις ή ενέργειες (π.χ. το να χτίζει κανείς ένα σπίτι ή το να φτιάχνει χαλινάρια αποτελεί εκδήλωση της ποιητικής γνώσης). Γνώρισμα της ποιητικής γνώσης είναι ότι δεν ενδιαφέρεται για το σκοπό που θα κληθεί να υλοποιήσει το αντικείμενό της (π.χ. αδιάφορος ο σκοπός προς τον οποίο θα χρησιμοποιηθεί το μαχαίρι που κατασκευάστηκε).

· Πρακτική γνώση: Η πρακτική γνώση είναι κατά τον Αριστοτέλη η ανώτερη όλων. Αντικείμενό της είναι η παραγωγή του αγαθού. 

Περαιτέρω, ο Αριστοτέλης εισάγει μια διάκριση μεταξύ επιστήμης και φρόνησης:

i. Επιστήμη: «η μεν άρα επιστήμη έστιν έξις αποδεικτική»

ii. Φρόνησις: «έξις αληθής μετά λόγου πρακτική περί τα ανθρώπω αγαθά και κακά». Πρόκειται δηλαδή για μια ορθολογική δραστηριότητα που καταλήγει σε κρίσεις ως προς πράξεις καλές ή κακές για τους ανθρώπους.

Ενότητα πρακτικής φιλοσοφίας (από την ηθική στην πολιτική): Κατά τον Αριστοτέλη:

i. Η ηθική φιλοσοφία ολοκληρώνεται μέσω της πολιτικής φιλοσοφίας

ii. Οι αρετές αναφέρονται στον ατομικό και συλλογικό εαυτό

iii. Αναγνωρίζεται προτεραιότητα υπέρ του συλλογικού συμφέροντος

iv. Η αρετή γνωρίζει μια υποκειμενική και μια αντικειμενική διάσταση, μια εσωτερική και μια δημόσια εκδήλωση (εξωτερικότητα)

Σύμφωνα με την αριστοτελική αντίληψη, ο πολιτικός δεν αποβλέπει στην εξουσία αλλά στην παραγωγή του αγαθού. Μάλιστα, σύμφωνα με την ηθική διδασκαλία του Αριστοτέλη, ο πολιτικός οφείλει να επιδεικνύει την ανώτερη μορφή φρόνησης γύρω από το αγαθό («αρχιτεκτονική φρόνησις, νομοθετική»), έτσι ώστε να μπορεί να προαγάγει με τον βέλτιστο τρόπο το καλό της πόλης. Η πλατωνική επιρροή κάνει ιδιαίτερα αισθητή την παρουσία της στο συγκεκριμένο σημείο.

Θεωρία και πράξη είναι σαφώς διακριτές κατά τον Αριστοτέλη. Για την ενασχόληση με την ηθική δεν είναι αναγκαία η άσκηση στην επιστήμη. Από την άλλη μεριά, η φρόνηση είναι η ειδική εκείνη μορφή ορθολογικής διαδικασίας, η οποία μας βοηθάει να διαμορφώσουμε μια καλύτερη στάση από πλευράς προαγωγής του αγαθού μέσα στα πράγματα. Από εκεί και πέρα, η αριστοτελική μέθοδος αναδεικνύει ακριβώς αυτό που επιδιώκει να αναδείξει ο Αριστοτέλης: σκοπός είναι η ανεύρεση του αγαθού μέσα από την πράξη. Με το σκοπό αυτό θα πρέπει να είναι ευθυγραμμισμένη και η μεθοδολογική δόμηση του επιχειρήματος.

Παρατηρούμε, λοιπόν, ότι ο Αριστοτέλης θέτει ως σημείο αφετηρίας τα φαινόμενα. Επιπλέον, αν τελικώς οδηγηθούμε στην ηθική αποτυχία, αυτό δε θα έχει συμβεί επειδή δε γνωρίζαμε τι ήταν σωστό να πράξουμε αλλά επειδή παρασυρθήκαμε από τα πάθη μας (π.χ. γνωρίζουμε όλοι μας ότι πρέπει να βουρτσίζουμε τακτικά τα δόντια μας αλλά από τεμπελιά πολλές φορές το παραλείπουμε).

Συνεπώς, σύμφωνα με τη μεθοδολογία του Αριστοτέλη, πηγή μας για την αναζήτηση του ορθού θα πρέπει να είναι οι άνθρωποι που συγκεντρώνουν μια απόσταξη εμπειρίας, δηλαδή οι πιο έγκυροι και οι πιο αναγνωρισμένοι, οι οποίοι συνήθως θα έχουν και τη σωστή κρίση. Με τον τρόπο αυτό, ο Αριστοτέλης μοιάζει να επικαλείται τις γνώμες και τις απόψεις που γίνονται αποδεκτές από τους πιο μορφωμένους πολίτες, αδιαφορώντας για την αναζήτηση των όποιων θεωρητικών αληθειών. Κατά τον Αριστοτέλη, αν δεν γνωρίζουμε πώς να πράξουμε, οφείλουμε να ξεκινήσουμε την έρευνά μας στο χώρο που εκδηλώνονται οι καλύτερες γνώμες (τα εύδοξα). Θα πρέπει, λοιπόν, να αναζητήσουμε τις απόψεις των καλύτερων, δηλαδή τις απόψεις που είναι οι πιο κρίσιμες και οι πιο ισχυρές. Στη μέθοδο αυτή μπορούμε να διακρίνουμε επιρροές της σωκρατικής μεθόδου καθώς επίσης και στοιχεία που εμφανίζονται στην αναστοχαστική φιλοσοφία.

Το αγαθό:

Στο παραπάνω απόσπασμα αξίζει να προσέξουμε ιδιαίτερα τη λέξη «πιστεύεται», την οποία επιλέγει να χρησιμοποιήσει ο Αριστοτέλης (αντί της λέξης «είναι»). Είναι – και στο σημείο αυτό - ξεκάθαρη η πρόθεση του Σταγειρίτη να θέσει ως αφετηρία του για το ηθικώς ορθό την κοινότητα των ηθικών ατόμων και της πόλης και όχι να διατυπώσει ορισμένες αρχές in vacuo.  

Υπάρχουν, λοιπόν, οι πολλοί όπως υπάρχουν και οι σοφοί και κρίσιμες είναι οι γνώμες αμφοτέρων (από αυτές πρέπει να ξεκινήσουμε). Το ότι ο Αριστοτέλης μοιάζει να δίνει ιδιαίτερο βάρος (μεταξύ άλλων και) στις γνώμες των πολλών δεν τον καθιστά σχετικιστή. Μάλιστα, από άλλες αναφορές στα έργα του φαίνεται ο Σταγειρίτης φαίνεται να είναι περισσότερο της άποψης πως μια πόλη δικαιοσύνης είναι μια πόλη με τους άριστους παρά με τους πολλούς στην εξουσία.

Παραμένει όμως αναπάντητο το βασικό ερώτημα: τι είναι το αγαθό; Η ηδονή, η τιμή, ο πλούτος: στοιχειοθετούν όλα αυτά την έννοια της ευδαιμονίας; Ο Αριστοτέλης κάνει λόγο για την πολυδιάσπαση του αγαθού και συγχρόνως αποδοκιμάζει την απόκτηση γνώσης χωρίς αντίκρισμα (πρόκειται για έμμεση άσκηση κριτικής στον Πλάτωνα). Κατά τον Αριστοτέλη, το τι είναι αγαθό σίγουρα δεν μπορούμε να το βρούμε επικαλούμενοι μια ιδέα του αγαθού.

i. Υπάρχει μια ποικιλότητα του αγαθού (διατυπώνονται πολλές γνώμες γι’ αυτό).

ii. Ακόμα και αν ξέραμε ποιο είναι το αγαθό (π.χ. επειδή θα διαθέταμε το πλατωνικό τσιπάκι που μας συνδέει απ’ ευθείας με το αγαθό) πώς θα μπορούσαμε να χρησιμοποιήσουμε στην πράξη και στις συγκεκριμένες μας αποφάσεις την ενατένιση του αγαθού; Πώς θα μας βοηθούσε η ιδέα του αγαθού να αποφασίσουμε αν θα πράξουμε έτσι ή αλλιώς;

Κατά τον Αριστοτέλη, η ιδέα του αγαθού δεν αποβαίνει επαρκής για να μας λύσει τις μεγάλες αντινομίες και τα ηθικά αδιέξοδα με τα οποία θα βρεθούμε αντιμέτωποι. Η ηδονή είναι επίσης απορριπτέα από τον Αριστοτέλη ενώ και η τιμή είναι κάτι που αποδίδεται απ’ έξω, συνεπώς δεν μπορεί να συμπίπτει με το αγαθό. Όσο για τον πλούτο, αυτός είναι απλώς το μέσο για την επιδίωξη άλλων σκοπών, γι’ αυτό και θα πρέπει να εξετάσουμε με σύνεση τα όρια της σημασίας του (δεν αποτελεί ο ίδιος σκοπό). Κατά τον Αριστοτέλη, δεν αναζητούμε την ευδαιμονία για να επιτύχουμε ορισμένους ενδιάμεσους σκοπούς αλλά επιδιώκουμε την πλήρωση ορισμένων επιμέρους σκοπών (π.χ. τιμή) για να κατακτήσουμε το ευ ζην.
Το επιχείρημα του έργου:

Σύμφωνα με τον Αριστοτέλη, κάθε πράγμα έχει έναν ορισμένο (εσωτερικό) σκοπό. Καλύτερο πράγμα είναι αυτό που ανταποκρίνεται καλύτερα στο έργο του. Τα ανθρώπινα όντα καλούνται κι αυτά να επιτελέσουν ορισμένο έργο: οφείλουν να ζουν ορθολογικά και δραστήρια. Συνεπώς, η ανθρώπινη δράση - και όχι η απραξία και η αδράνεια (παθητικότητα) - είναι το προαπαιτούμενο της ευδαιμονίας. Απαιτείται, ωστόσο, έλλογη δράση εκ μέρους των ανθρώπων ήτοι ορθολογική λειτουργία κατά την επιτέλεση του έργου τους. Έργο των ανθρώπων είναι η ορθολογική δραστηριότητα της ψυχής και εξαίρετο ηθικό ον είναι αυτό που πράττει το έργο του εξαίρετα. Το ανθρώπινο αγαθό συνίσταται στην ανθρώπινη ενέργεια της ψυχής κατ’ αρετήν. Ένα έργο ασκείται σωστά όταν ασκείται σύμφωνα με την αρετή.

Γιατί όμως η ορθολογική δραστηριότητα να αποτελεί το καίριο στοιχείο για τη ζωή μας; Και για ποιον (υπέρ τίνος) μπορεί εν τέλει να θεωρηθεί καλό αυτό το έργο (π.χ. και το σκουληκάκι μπορεί να επιτελεί πολύ καλά το έργο του όταν χρησιμοποιείται ως δόλωμα, όμως αυτή του η χρησιμότητα δεν αποβαίνει υπέρ του δικού του καλού);

Συμπερασματικά, ευδαιμονία κατά τον Αριστοτέλη είναι η ενέργεια της ψυχής κατ’ αρετήν. Και μολονότι για τον ευδαίμονα βίο απαιτείται η συνδρομή και ορισμένων εξωτερικών αγαθών (υγεία, φίλοι, ισχύς κλπ) η ευδαιμονία εξαρτάται και από το ίδιο το ηθικό υποκείμενο και όχι μόνο από την τύχη. Πέρα από αυτά, ο Αριστοτέλης δεν έχει κάποιο ιδιαίτερο άγχος να αντικρούσει τον σχετικισμό. Δεν υπεισέρχεται καν στη σχέση που συνδέει την ευδαιμονία με τη δικαιοσύνη, την ανδρεία κλπ. Το παιχνίδι γίνεται εκ των ένδον και όχι από τη θέα του πουθενά. 
Αρετές:

[image: image37.png]1102al-10

NOLKEC KAL DLAVONTLKEG KPETEC,

Oswpla:

ETTLOTAMN, 00X TTp&EN: PpOVNG




Περαιτέρω, η αριστοτελική αρετολογία γνωρίζει μια θεμελιώδη διάκριση μεταξύ των ηθικών και των διανοητικών αρετών. Οι διανοητικές αρετές σχετίζονται με τη θεωρία, την επιστήμη, τη σοφία και γενικότερα με τη σύλληψη του αναλλοίωτου όντος. Οι ηθικές αρετές είναι σπουδαιότερες και αναφέρονται κατ’ εξοχήν στην πράξη. Η μόνη διανοητική αρετή που φαίνεται να διαδραματίζει σπουδαίο ρόλο είναι η φρόνηση - χωρίς αυτήν δεν μπορούμε να είμαστε ενάρετοι. Τι χρειαζόμαστε, λοιπόν, για την ηθική πράξη; Χρειαζόμαστε οπωσδήποτε ένα ορθολογικό κομμάτι (έτσι ώστε να μην κάνουμε ό, τι μας λένε οι άλλοι ή ό, τι διαβάσαμε κάπου γραμμένο), ενώ θα πρέπει να αξιοποιούμε και μια γνώση που έχει να κάνει με την πράξη και λέγεται φρόνηση. Όσο για τις ηθικές αρετές, σε αυτές ασκούμαστε παιδιόθεν, από όταν αρχίζουμε να πράττουμε. Ως προς την ηθική αρετή, λοιπόν, προϋποτίθεται ένας εθισμός του ηθικού προκειμένου. Πώς, όμως, εθίζεται κανείς στην αρετή; Για τον Αριστοτέλη η απάντηση είναι ξεκάθαρη: μαθαίνουμε πράττοντας (π.χ. οι χτίστες, χτίζοντας).

Συνεπώς, για να κατακτήσουμε την ηθική αρετή θα πρέπει από μικροί να δουλέψουμε ενεργητικά και να ασκηθούμε στην πράξη: να πετάξουμε από πάνω μας την οκνηρία.

Γεννάται όμως η εξής απορία (σημειωτέον ότι η «απορία» είναι έννοια αριστοτελική με την οποία υπονοείται η μέθοδος που ξεκινάει από τη θέση ενός προβλήματος): πώς μπορεί να είσαι ενάρετος, αν δεν έχεις ήδη την αρετή; Πώς μπορείς να διακρίνεις και να ασκηθείς στις ενάρετες πράξεις, για να αποκτήσεις την αρετή, αν δεν την κατέχεις ήδη; Όταν αναζητούμε την ανδρεία, θα πρέπει να γνωρίζουμε ότι αυτή εκδηλώνεται σε ανθρώπινες πράξεις από ανδρειωμένα πρόσωπα (δεν εκδηλώνονται στον ουρανό). Ποιοι είναι λοιπόν οι άνθρωποι που αναδεικνύονται μέσα στην πόλη των ηθικών υποκειμένων; Ο βετεράνος πολεμιστής είναι ήδη ανδρείος, όμως θα διακρίνει και θα ασκηθεί στην αρετή της ανδρείας ο νέος πολεμιστής; Η απάντηση είναι ότι θα πρέπει να μιμηθεί τον έμπειρο, διότι αυτός πληροί τις προϋποθέσεις της συγκεκριμένης αρετής.

Υπάρχουν, λοιπόν, δύο είδη ενάρετων πράξεων:

i. Αυτές που πηγάζουν από ήδη ενάρετο χαρακτήρα (εδώ εμπίπτει ο βετεράνος πολεμιστής)

ii. Οι πράξεις αυτών που προσπαθούν να προσομοιωθούν με ενάρετο χαρακτήρα (εδώ κατατάσσεται ο νεοσσός ο οποίος παρατηρεί και μιμείται αυτούς που έχουν ήδη αναδειχθεί)

Δεν υπάρχουν κάποια πρόσωπα στην πόλη μας τα οποία τα έχουμε σε υπόληψη; Πώς κατάφεραν να φτάσουν ως εκεί οι άνθρωποι που έχουμε ως πρότυπα; Να τι μας προτείνει ο Αριστοτέλης να διερευνήσουμε και να μιμηθούμε.

Η ευπραξία συνίσταται στο να πράττεις ένεκα καθήκοντος και να χρησιμοποιείς ως γνώμονα των πράξεών σου το καθήκον. Πρέπει, μάλιστα, να υπάρχει μια εσωτερική σχέση μεταξύ κινήτρου και πράξης-αποτελέσματος. Δεν είναι δυνατόν να θεωρηθεί ανδρείος εκείνος που πετάγεται από την κρυψώνα του στο τέλος της μάχης και πανηγυρίζει για τη νίκη (au secours de la victoire). Γι’ αυτό και η ηθική πράξη είναι αναγκαίο να επιχειρείται χάριν του συγκεκριμένου σκοπού.

Εξ άλλου:

Έτσι, η όραση υπάρχει για να βλέπουμε και η ακοή για να συλλαμβάνουμε τους διάφορους ήχους. Δυστυχώς όμως, τα πράγματα δεν είναι πάντα τόσο ξεκάθαρα. Πώς πρέπει άραγε να αντιμετωπίσει κανείς ορισμένες επικίνδυνες πράξεις που προκαλούν φόβο; Πότε θα μπορεί να θεωρηθεί ανδρείος; Στο πεδίο αυτό ο Αριστοτέλης αναζητεί ένα σημείο ισορροπίας ανάμεσα σε δύο άκρα: την απερισκεψία και τη δειλία (αρχή της μεσότητας). Πράγματι, ανδρείος δεν είναι αυτός που πέφτει στη φωτιά και δεν υπολογίζει τίποτα. Απεναντίας, θα πρέπει να ξεπεράσει το φόβο του με μέτρο και προς το σκοπό θα πρέπει να υπακούσει στο έλλογο στοιχείο της φρόνησης, προκειμένου να ανακαλύψει ποιος είναι ο ενδεικνυόμενος τρόπος συμπεριφοράς υπό τις συγκεκριμένες περιστάσεις. Θα πρέπει πάντως να λάβουμε υπόψη μας ότι δεν είναι όλες οι αρετές δεκτικές διαβαθμίσεων.

Το δόγμα της μεσότητας: 

Παρατηρούμε λοιπόν ότι για τον προσδιορισμό της αρετής επιχειρείται για μια ακόμα φορά αναδρομή στις κρίσεις όσων έχει ήδη αναδείξει η πόλη ως φρόνιμους. Από την άλλη μεριά, η αρετή χαρακτηρίζεται και προαιρετική, υπό την έννοια ότι δεν είναι προδιαγεγραμμένη αλλά εξαρτάται από τις επιλογές και τις αποφάσεις του καθενός. Αυτό βέβαια δε σημαίνει ότι ο καθένας είναι ελεύθερος να επιθυμεί ή να μη θέλει να είναι ενάρετος (δεν έχει αυτή την έννοια η προαιρετικότητα της αρετής). Σημαίνει απλώς ότι ο καθένας μας θα πρέπει να δράσει με ορισμένο τρόπο για να καλύψει το δυνάμει και να το κάνει ενεργεία, διεκδικώντας αποτελεσματικά την αρετή. Είναι πάντως στο χέρι μας να το πετύχουμε. Σε κάθε περίπτωση θα χρειαστεί να χρησιμοποιήσουμε και το μυαλό μας και μάλιστα «ως αν ο φρόνιμος ορίσειεν» (= τι προτείνουν σχετικώς αυτοί που έχουμε αναδείξει ως φρόνιμους).

Σύμφωνα με τα παραπάνω, η αρετή αναδεικνύεται μέσα από το τρίπτυχο: έξις, λόγος, συναίσθημα:

Κατά τον Αριστοτέλη, ο ενάρετος ασκεί τις αρετές του με χαρά και δε χρειάζεται να παλέψει με τα πάθη του. Για να είσαι, λοιπόν, ενάρετος θα πρέπει η ενάρετη συμπεριφορά να βγαίνει αυθόρμητα από μέσα σου ως έξι, διότι έχεις μάθει σε αυτήν. Δεν πρέπει να είσαι σαν τον μισάνθρωπο του Καντ, ο οποίος ενεργεί μόνο από καθήκον και χωρίς να το χαίρεται. Για να καταφέρεις, όμως, να πράξεις ενάρετα το πιο πιθανό είναι ότι θα χρειαστείς και κάτι επιπλέον πέρα από τη συνήθεια, γιατί η αντιμετώπιση της κάθε περίπτωσης είναι ξεχωριστή. Για παράδειγμα, ένας δικαστής χρησιμοποιεί μεν το απόθεμα της δικαστικής του αρετής για να εκδώσει την ακριβοδίκαιη δικαστική του κρίση, πλην όμως οφείλει κάθε φορά να λάβει υπόψη του τις ατομικές περιστάσεις της κάθε συγκεκριμένης περίπτωσης.

Κατά τον Αριστοτέλη, η αρετή οφείλει σε κάθε περίπτωση να ισορροπήσει ανάμεσα σε δύο αντίθετα άκρα, ήτοι ανάμεσα σε μια έλλειψη και σε μια υπερβολή: 

Η αρετή επιβεβαιώνεται: 

i. ως η κατάσταση μεταξύ δύο κακών (μεταξύ δύο άκρων όπως στην ανδρεία υπολείπεται το θάρρος), ή 

ii. όταν ο ενάρετος επιλέγει μία πράξη που βρίσκεται ανάμεσα σε δύο απορριπτέες από αυτόν επιλογές (κακίες)

ΠΙΝΑΚΑΣ ΑΡΕΤΩΝ: Ακολουθεί μια φορμαλιστική τυπολογία των διαφόρων αρετών και των ελλείψεων ή των υπερβολών τους. Πρόκειται ασφαλώς για μια φαινομενολογία των αρετών της πόλης και της εποχής του Αριστοτέλη, η οποία εξειδικεύεται και φωτίζεται μέσα από τα συμφραζόμενα της τότε εποχής:
ΥΠΕΡΒΟΛΗ
ΕΛΛΕΙΨΗ
ΜΕΣΟΤΗΤΑ

ὀργιλότης       ἀναλγησία       πραότης

θρασύτης        δειλία               ἀνδρεία

ἀναισχυντία   κατάπληξις       αἰδώς

ἀκολασία        ἀναισθησία      σωφροσύνη

φθόνος            ἀνώνυμον         νέμεσις

κέρδος             ζημία                δίκαιον

ἀσωτία            ἀνελευθερία      ἐλευθεριότης

ἀλαζονεία       εἰρωνεία            ἀλήθεια

κολακεία         ἀπέχθεια           φιλία

ἀρέσκεια         αὐθάδεια          σεμνότης

τρυφερότης    κακοπάθεια      καρτερία

χαυνότης         μικροψυχία      μεγαλοψυχία

δαπανηρία      μικροπρέπεια   μεγαλοπρέπεια

πανουργία      εὐήθεια            φρόνησις

Ο ενάρετος άνθρωπος: 

Το πρόβλημα με την αριστοτελική μέθοδο είναι ότι εμφανίζεται ελλιπής στην περίπτωση που βρισκόμαστε αντιμέτωποι με συγκρούσεις μεταξύ των διαφόρων αρετών ή με ηθικά διλήμματα. Επιπλέον, δεν είναι εύκολο να προσδιοριστεί το πόσο «πολύ» μας φτάνει ως την υπερβολή και το πόσο «λίγο» μας οδηγεί στην έλλειψη. Με άλλα λόγια, η αριστοτελική μέθοδος δεν είναι αρκετά ξεκάθαρη όταν έρχεται αντιμέτωπη με ορισμένα ζητήματα που είναι ικανά να την ταρακουνήσουν. Δε μας παρέχει, δηλαδή έναν τυφλοσούρτη ανάλογο με εκείνον της θεωρίας του ωφελιμισμού, η οποία μας προσφέρει ένα σαφές κριτήριο. Δε μας εξοπλίζει με ένα στέρεο ηθικό κριτήριο, ούτε μας προτείνει μια διαδικασία λήψεως αποφάσεων˙ αποσαφηνίζει απλώς τη φύση της αρετής. Ακόμα και για τον ήδη ενάρετο δεν φαίνεται να είναι αρκετή (για να μορφώσει ορθή άποψη) η μέχρι τούδε εμπειρία του, αλλά θα πρέπει να εξετάσει εκ νέου την πραγματικότητα και να αποφασίσει υπό το πρίσμα των ειδικών περιστάσεων. 

Η ιστορία της σωστής πρακτικής γνώσης είναι ιστορία που βασίζεται και στην εμπειρία. Η πρακτική γνώση είναι πιο σημαντική από την θεωρητική.

Κατά την άποψη του Αριστοτέλη, η πρακτική γνώση είναι πολύ σημαντικότερη από τη θεωρητική. Έτσι, αν δεν μπορούμε να επιτύχουμε και την καθολική και την ειδική γνώση, τότε προτιμότερο είναι να έχουμε την πρακτική.  

Τι είναι δικαιοσύνη για Αριστοτέλη; 

Σύμφωνα με τον Αριστοτέλη:

«Η ηθική γνώση δεν είναι ακριβής γνώση».

Πράγματι, η ηθική γνώση δεν μπορεί να διατυπώσει κάποιον κανόνα, αν δεν ελέγξει προηγουμένως τις ειδικές περιστάσεις. Αυτό όμως σημαίνει ότι εκφυλίζεται και σε σχετικισμό.

Η δικαιοσύνη εμφανίζεται:

i. ως σύνολη αρετή (η ιδιότητα του ανθρώπου που είναι σε όλα ενάρετος) και

ii. ως ειδική αρετή - προς έτερον αρετή (ισότητα/άνιση μεταχείριση, αδικία, πλεονεξία)

a. ως διορθωτική/αποκαταστατική: (1132b 25-26: το δε… διορθωτικόν… δίκαιον γίνεται εν τοις συναλλάγμασι και τοις εκουσίοις και τοις ακουσίοις»). Πρόκειται για μια μορφή δικαιοσύνης που έχει το χαρακτήρα αριθμητικής αναλογίας ή ισότητας αξίας.

b. ως διανεμητική: «δίκαιον εν ταις διανομαίς ή εν τοις νόμοις». Η διανεμητική δικαιοσύνη αναφέρεται στην κατανομή των χρημάτων, των τιμητικών διακρίσεων και των λοιπών αγαθών που πρέπει να επιμεριστούν στους κοινωνούς της Πολιτείας. Πρόκειται, δηλαδή, για μια γενικότερη μορφή αναλογίας.

dilkaov...ylvetaL év Tolg CUVOANRYHXOL KOl
Tolg é£kouvololg kol Tolg akouaiolg (HN
1132b25-26) =>aplOunTikl  avaAoyla,
LooTNTA AELXG

B. 8w(vaun'rtkn' 8LKouocn’Jvn dikalov év Toﬁg
8w(vououg n év Talig vopaic= >Ttung f
XPNUATWY, | TOV GAWV 000 HPEPLOTR TOLg
KOVWVODOL TNG TIOALTEIXG =>YEWUETPLKA

avaAoylo




[image: image58.png]T6 pév dikawov év Taic vopaic 6poroyodoty
TIAVTEG KOT aELAV TLVE dELV Elvail, TRV HEVTOL
&ELav 00 TRV LTAV Aéyouat TIAVTEG, GAN ™ ol

pév dnuokpaTikol EAevOepiav, ol &’
OALyopxLkol TTAoOTOV, Ol & * e0yéveLa, ol
0’ &pLoTokpaTikAV &peTAV. (HN 1131 a24-29)

2. pouxeia, orréTn,
povoc, AnoTela

dLopOwTLKOV dikaLov




[image: image60.png]dikalov év Talcg dlavopaic N év Taig vopaig

aEloaY  pepldLOY 12=24

OLXVEUNTLKA dlkxLooUVN:
YEWMETPLKNA XVRAOYLK,
LOOTNTX TOL AOYOU
pepldLlov kL “aElag”

